
 讘谞讬讛讜 讘谉 讬讛讜讬讚注 讝讛 住谞讛讚专讬谉 讜讗讘讬转专 讗诇讜 讗讜专讬诐 讜转讜诪讬诐 讜讻谉 讛讜讗 讗讜诪专 {砖诪讜讗诇 讘 讻-讻讙} 讜讘谞讬讛讜 讘谉 讬讛讜讬讚注 注诇 讛讻专转讬 讜注诇 讛驻诇转讬 讜诇诪讛 谞拽专讗 砖诪诐 讻专转讬 讜驻诇转讬 讻专转讬 砖讻讜专转讬诐 讚讘专讬讛诐 驻诇转讬 砖诪讜驻诇讗讬诐 讘讚讘专讬讛诐 讜讗讞''讻 砖专 爪讘讗 诇诪诇讱 讬讜讗讘 讗诪专 专讘 讬爪讞拽 讘专 讗讚讗 讜讗诪专讬 诇讛 讗诪专 专讘 讬爪讞拽 讘专讬讛 讚专讘 讗讬讚讬 诪讗讬 拽专讗 {转讛讬诇讬诐 谞讝-讟} 注讜专讛 讻讘讜讚讬 注讜专讛 讛谞讘诇 讜讻谞讜专 讗注讬专讛 砖讞专. 专讘讬 讝讬专讗 讗诪专 诪砖讛 诇注讜诇诐 讛讜讛 讬讚注 讜讚讜讚 谞诪讬 讛讜讛 讬讚注 讜讻讬讜谉 讚讚讜讚 讛讜讛 讬讚注 讻谞讜专 诇诪讛 诇讬讛 诇讗转注讜专讬 诪砖谞转讬讛 讜讻讬讜谉 讚诪砖讛 讛讜讛 讬讚注 诇诪讛 诇讬讛 诇诪讬诪专 讻讞爪讜转 诪砖讛 拽住讘专 砖诪讗 讬讟注讜 讗爪讟讙谞讬谞讬 驻专注讛 讜讬讗诪专讜 诪砖讛 讘讚讗讬 讛讜讗 讚讗诪专 诪专 诇诪讚 诇砖讜谞讱 诇讜诪专 讗讬谞讬 讬讜讚注 砖诪讗 转转讘讚讛 讜转讗讞讝 专讘 讗砖讬 讗诪专 讘驻诇讙讗 讗讜专转讗 讚转诇讬住专 谞讙讛讬 讗专讘住专 讛讜讛 拽讗讬 讜讛讻讬 拽讗诪专 诪砖讛 诇讬砖专讗诇 讗诪专 讛拽讘''讛 诇诪讞专 讻讞爪讜转 讛诇讬诇讛 讻讬 讛讗讬讚谞讗 讗谞讬 讬讜爪讗 讘转讜讱 诪爪专讬诐: {转讛讬诇讬诐 驻讜-讘} 诇讚讜讚 砖诪专讛 谞驻砖讬 讻讬 讞住讬讚 讗谞讬 诇讜讬 讜专' 讬爪讞拽 讞讚 讗诪专 讻讱 讗诪专 讚讜讚 诇驻谞讬 讛拽讘''讛 专讘讜谞讜 砖诇 注讜诇诐 诇讗 讞住讬讚 讗谞讬 砖讻诇 诪诇讻讬 诪讝专讞 讜诪注专讘 讬砖谞讬诐 注讚 砖诇砖 砖注讜转 讜讗谞讬 {转讛讬诇讬诐 拽讬讟-住讘} 讞爪讜转 诇讬诇讛 讗拽讜诐 诇讛讜讚讜转 诇讱 讜讗讬讚讱 讻讱 讗诪专 讚讜讚 诇驻谞讬 讛拽讘''讛 专讘讜谞讜 砖诇 注讜诇诐 诇讗 讞住讬讚 讗谞讬 砖讻诇 诪诇讻讬 诪讝专讞 讜诪注专讘 讬讜砖讘讬诐 讗讙讜讚讜转 讗讙讜讚讜转 讘讻讘讜讚诐 讜讗谞讬 讬讚讬 诪诇讜讻诇讻讜转 讘讚诐 讜讘砖驻讬专 讜讘砖诇讬讗 讻讚讬 诇讟讛专 讗砖讛 诇讘注诇讛 讜诇讗 注讜讚 讗诇讗 讻诇 诪讛 砖讗谞讬 注讜砖讛 讗谞讬 谞诪诇讱 讘诪驻讬讘砖转 专讘讬 讜讗讜诪专 诇讜 诪驻讬讘砖转 专讘讬 讬驻讛 讚谞转讬 讬驻讛 讞讬讬讘转讬 讬驻讛 讝讻讬转讬 讬驻讛 讟讛专转讬 讬驻讛 讟诪讗转讬 讜诇讗 讘讜砖转讬 讗''专 讬讛讜砖注 讘专讬讛 讚专讘 讗讬讚讬 诪讗讬 拽专讗 {转讛讬诇讬诐 拽讬讟-诪讜} 讜讗讚讘专讛 讘注讚讜转讬讱 谞讙讚 诪诇讻讬诐 讜诇讗 讗讘讜砖 转谞讗 诇讗 诪驻讬讘砖转 砖诪讜 讗诇讗 讗讬砖 讘砖转 砖诪讜 讜诇诪讛 谞拽专讗 砖诪讜 诪驻讬讘砖转 砖讛讬讛 诪讘讬讬砖 驻谞讬 讚讜讚 讘讛诇讻讛 诇驻讬讻讱 讝讻讛 讚讜讚 讜讬爪讗 诪诪谞讜 讻诇讗讘 讜讗''专 讬讜讞谞谉 诇讗 讻诇讗讘 砖诪讜 讗诇讗 讚谞讬讗诇 砖诪讜 讜诇诪讛 谞拽专讗 砖诪讜 讻诇讗讘 砖讛讬讛 诪讻诇讬诐 驻谞讬 诪驻讬讘砖转 讘讛诇讻讛 讜注诇讬讜 讗诪专 砖诇诪讛 讘讞讻诪转讜 {诪砖诇讬 讻讙-讟讜} 讘谞讬 讗诐 讞讻诐 诇讘讱 讬砖诪讞 诇讘讬 讙诐 讗谞讬 讜讗讜诪专 {诪砖诇讬 讻讝-讬讗} 讞讻诐 讘谞讬 讜砖诪讞 诇讘讬 讜讗砖讬讘讛 讞讜专驻讬 讚讘专. 讜讚讜讚 诪讬 拽专讬 诇谞驻砖讬讛 讞住讬讚 讜讛讻转讬讘 {转讛讬诇讬诐 讻讝-讬讙} 诇讜诇讗 讛讗诪谞转讬 诇专讗讜转 讘讟讜讘 讛' 讘讗专抓 讞讬讬诐 讜转谞讗 诪砖诪讬讛 讚专讘讬 讬讜住讬 诇诪讛 谞拽讜讚 注诇 诇讜诇讗 讗诪专 讚讜讚 诇驻谞讬 讛拽讘''讛 专讘砖''注 诪讜讘讟讞 讗谞讬 讘讱 砖讗转讛 诪砖诇诐 砖讻专 讟讜讘 诇爪讚讬拽讬诐 诇注转讬讚 诇讘讜讗 讗讘诇 讗讬谞讬 讬讜讚注 讗诐 讬砖 诇讬 讞诇拽 讘讬谞讬讛诐 讗诐 诇讗讜 砖诪讗 讬讙专讜诐 讛讞讟讗 讻讚专' 讬注拽讘 讘专 讗讬讚讬 讚专' 讬注拽讘 讘专 讗讬讚讬 专诪讬 讻转讬讘 {讘专讗砖讬转 讻讞-讟讜} 讜讛谞讛 讗谞讻讬 注诪讱 讜砖诪专转讬讱 讘讻诇 讗砖专 转诇讱 讜讻转讬讘 {讘专讗砖讬转 诇讘-讞} 讜讬讬专讗 讬注拽讘 诪讗讚 讗诪专 砖诪讗 讬讙专讜诐 讛讞讟讗 讻讚转谞讬讗 {砖诪讜转 讟讜-讟讝} 注讚 讬注讘讜专 注诪讱 讛' 注讚 讬注讘讜专 注诐 讝讜 拽谞讬转 注讚 讬注讘讜专 注诪讱 讛' 讝讜 讘讬讗讛 专讗砖讜谞讛 注讚 讬注讘讜专 注诐 讝讜 拽谞讬转 讝讜 讘讬讗讛 砖谞讬讬讛 诪讻讗谉 讗诪专讜 讞讻诪讬诐 专讗讜讬诐 讛讬讜 讬砖专讗诇 诇讬注砖讜转 诇讛诐 谞住 讘讬诪讬 注讝专讗 讻讚专讱 砖谞注砖讛 诇讛诐 讘讬诪讬 讬讛讜砖注 讘谉 谞讜谉 讗诇讗 砖讙专诐 讛讞讟讗: 讜讞讻''讗 注讚 讞爪讜转: 讞讻诪讬诐 讻诪讗谉 住讘讬专讗 诇讛讜 讗讬 讻专讘讬 讗诇讬注讝专 住讘讬专讗 诇讛讜 诇讬诪专讜 讻专讘讬 讗诇讬注讝专 

 讘谞讬讛讜 讘谉 讬讛讜讬讚注 讝讛 住谞讛讚专讬谉. 砖讛讬讛 讗讘 讘讬转 讚讬谉: 讜讻谉 讛讜讗 讗讜诪专 讜讘谞讬讛讜 讘谉 讬讛讜讬讚注 注诇 讛讻专转讬 讜注诇 讛驻诇转讬. 专讗砖讜谉 讜拽讜讚诐 诇讛诐 砖讘转讞讬诇讛 谞讜讟诇讬诐 专砖讜转 讜讗讞''讻 砖讜讗诇讬诐 讗诐 讬爪诇讬讞讜: 讜讗讘讬转专 讗诇讜 讗讜专讬诐 讜转讜诪讬诐. 砖讻诇 讬诪讬 讚讜讚 讛讬讛 谞砖讗诇 讘讗讘讬转专 注讚 诪诇讞诪转 讗讘砖诇讜诐 砖砖讗诇 讗讘讬转专 讜诇讗 注诇转讛 诇讜 讜砖讗诇 爪讚讜拽 讜注诇转讛 诇讜 讻讚讗诪专讬' 讘住讚专 注讜诇诐 讜谞住转诇拽 讗讝 诪谉 讛讻讛讜谞讛: 砖讻讜专转讬诐 讗转 讚讘专讬讛诐. 砖讗讜诪专讬诐 讚讘专讬诐 拽爪讜讘讬诐 讜讙诪讜专讬诐 砖诇讗 讬驻讞转讜 讜诇讗 讬讜住讬驻讜: 砖专 爪讘讗 诇诪诇讱 讬讜讗讘. 诇讛讜诇讬讱 讗谞砖讬 讛诪诇讞诪讛: 诪讗讬 拽专讗. 讚讻谞讜专 讛讬讛 转诇讜讬 诇诪注诇讛 诪诪讟转讜 讜诪注讜专专讜 注讜专讛 讻讘讜讚讬 讗诇 转转讻讘讚讬 讘砖讬谞讛 讻砖讗专 诪诇讻讬诐: 讗注讬专讛 砖讞专. 砖讗专 诪诇讻讬诐 讛砖讞专 诪注讜专专谉 讜讗谞讬 诪注讜专专 讗转 讛砖讞专: 砖诪讗 讬讟注讜 讗爪讟讙谞讬谞讬 驻专注讛. 讗诐 讗谞讬 讬讜讚注 诇讻讜讬谉 讛砖注讛 讛诐 讗讬谞诐 讬讜讚注讬诐 诇讻讜讬谉 讛砖注讛 讜拽讜讚诐 砖讬讙讬注 讞爪讜转 讬讛讜 住讘讜专讬诐 砖讛讙讬注 讜注讚讬讬谉 诇讗 讘讗讛 讛诪讻讛 讜讬讗诪专讜 诪砖讛 讘讚讗讬 讛讜讗 讛诇讻讱 讟讜讘 诇讗讞讜讝 诇砖讜谉 讗讬谞讬 讬讜讚注: 讚讗诪专 诪专. 讘诪住讻转 讚专讱 讗专抓: 讜转讗讞讝. 转讛讗 谞讗讞讝 讜谞讻砖诇 讘讚讘专讬讱: 转诇讬住专 谞讙讛讬 讗专讘住专. 诇讬诇 砖注讘专 砖诇砖讛 注砖专 讜诇诪讞专转 讬讙讬注 讗专讘注讛 注砖专: 讬讚讬 诪诇讜讻诇讻讜转 讘讚诐. 砖讛谞砖讬诐 诪专讗讜转 诇讜 讚诐 谞讚讛 讗诐 讟诪讗 讗诐 讟讛讜专 砖讬砖 诪专讗讜转 讚诐 讟讛讜专 讘讗砖讛: 讜讘砖驻讬专. 讛讜讗 注讜专 讛讜诇讚 砖讛注爪诪讜转 讜讛讙讬讚讬诐 讜讛讘砖专 谞爪讜专讬诐 讘转讜讻讜 讜讬砖 砖驻讬专 砖讛讗砖讛 讬讜砖讘转 注诇讬讜 讬诪讬 讟讜诪讗讛 讜讬诪讬 讟讛专讛 讜讗讬 讝讛 讝讛 讛诪专讜拽诐 讜讘诪住' 谞讚讛 (讚祝 讻讚 讘) 诪驻专砖 诇讛 讜讬砖 砖驻讬专 诪诇讗 诪讬诐 讜讚诐 砖讗讬谞讜 讞砖讜讘 讜诇讚 诇讬砖讘 注诇讬讜 讟讜诪讗转 讬讜诇讚转 讜讬诪讬 讟讛专转讛: 讜讘砖诇讬讗. 讚转谞谉 (砖诐 讻讜) 讗讬谉 砖诇讬讗 讘诇讗 讜诇讚 讜讛讜讗 讻诪讬谉 诇讘讜砖 砖讛讜诇讚 砖讜讻讘 讘转讜讻讛 讜拽讜专讬谉 讜砖讟讬''讚讜专 讘诇注''讝 讜转谞讬讗 讗讬谉 砖诇讬讗 驻讞讜转讛 诪讟驻讞 讜转讞诇转讛 讻讞讜讟 砖诇 注专讘 讜住讜驻讛 讻转讜专诪讜住 讜讛讬讜 诪讘讬讗讬谉 讗讜转讛 诇驻谞讬讜 诇专讗讜转 讗诐 讬砖 讘讛 讻砖讬注讜专 讜讗诐 注砖讜讬讛 讻讚转 砖诇讬讗 砖谞讞讝讬拽谞讛 砖讛讬讛 讜诇讚 讘转讜讻讛 讜谞诪讜讞 讜转砖讘 注诇讬讜 讬诪讬 讟讜诪讗讛 讜讟讛专讛 讗诐 诇讗讜: 讝讻讬转讬 讜讞讬讬讘转讬. 砖讬讬讱 讘讚讬谞讬 诪诪讜谞讜转 讜讚讬谞讬 谞驻砖讜': 讟诪讗转讬 讜讟讛专转讬. 讘讛诇讻讜转 讟讜诪讗讛 讜讟讛专讛: 诪驻讬讘讜砖转. [诪驻讬 讘讜砖转] 讘讚讘专讬 讛诇讻讛 讛讬讜爪讗讬谉 诪驻讬讜 讛讬讛 讘讜砖转 诇讚讜讚 砖驻注诪讬诐 砖讛讬讛 讟讜注讛 讜讛讜讗 讗讜诪专 诇讜 讟注讬转: 诇驻讬讻讱. 讘讝讻讜转 砖讛讬讛 讚讜讚 诪拽讟讬谉 注爪诪讜 讝讻讛 讜讬爪讗 诪诪谞讜 讻诇讗讘: 讗诇讗 讚谞讬讗诇 砖诪讜. 讘诪拽讜诐 讗讞讚 讗讜诪专 (砖诪讜讗诇 讘 讙) 讜诪砖谞讛讜 讻诇讗讘 诇讗讘讬讙讬诇 讗砖转 谞讘诇 讜讙讜' 讜讘诪拽讜诐 讗讞专 讗讜诪专 讜讛砖谞讬 讚谞讬讗诇 诇讗讘讬讙讬诇 讘讚讘专讬 讛讬诪讬诐 (讚''讛 讗 讙): 砖讛讬讛 诪讻诇讬诐 驻谞讬 诪驻讬讘讜砖转. 讻诇 讗讘 诪讻诇讬诐 讗转 讛专讘 砖讛讬讛 讗讘 讘讛讜专讗讜转: 诇讜诇讗 讛讗诪谞转讬 诇专讗讜转 讘讟讜讘 讛'. 讻讘专 讟专讚讜谞讬 诪讬专讗转讱 讻诪讜 砖谞讗诪专 讻讬 讙专砖讜谞讬 讛讬讜诐 诪讛住转驻讞 讘谞讞诇转 讛' 诇讗诪专 诇讱 注讘讜讚 讜讙讜' (砖诪讜讗诇 讗 讻讜): 谞拽讜讚 注诇 诇讜诇讗. 诇讚专讜砖 讗转 讛谞拽讜讚讛 砖讛讬讗 诪诪注讟转 讗转 诪砖诪注讜转 讛讻转讜讘 诇讜诪专 砖诇讗 讚讘专 讘专讜专 讛讬讛 诇讜 诇专讗讜转 讘讟讜讘 讛'. 诇讜诇讗 诇砖讜谉 讗诐 诇讗 讻诪讜 诇讜诇讬 讗诇讛讬 讗讘讬 讜讙讜' 讛讬讛 诇讬 (讘专讗砖讬转 诇讗): 砖诪讗 讬讙专讜诐 讛讞讟讗. 转讬专讜爪讗 讛讜讗 诇注讜诇诐 诪讜讞讝拽 讘讬讚讜 砖讛讜讗 讞住讬讚 讜讝讛 砖住驻拽 讘讬讚讜 讗诐 讬专讗讛 讘讟讜讘 讛' 诇驻讬 砖讛讬讛 讬专讗 砖诪讗 讬讞讟讗 讜讬讙专讜诐 讛讞讟讗 诪诇专讗讜转 讘讟讜讘: 讜讬讬专讗 讬注拽讘. 砖诪讗 讗讞专 讛讘讟讞讛 讞讟讗转讬 讜讻讚转谞讬讗 砖讛讞讟讗 讙讜专诐 砖讗讬谉 讛讛讘讟讞讛 诪转拽讬讬诪转: 讘讬讗讛 专讗砖讜谞讛. 砖讘讗讜 讘讬诪讬 讬讛讜砖注: 讘讬讗讛 砖谞讬讬讛. 讻砖注诇讜 诪讙诇讜转 讘讘诇 讘讬诪讬 注讝专讗: 专讗讜讬讬诐 讛讬讜 诇讬注砖讜转 诇讛诐 谞住. 诇讘讜讗 讘讬讚 专诪讛: 讗诇讗 砖讙专诐 讛讞讟讗. 讜诇讗 讛诇讻讜 讗诇讗 讘专砖讜转 讻讜专砖 讜讻诇 讬诪讬 诪诇讻讬 驻专住 谞砖转注讘讚讜 诇讛诐 诇讻讜专砖 讜诇讗讞砖讜专讜砖 讜诇讚专讬讜砖 讛讗讞专讜谉: 讞讻诪讬诐 讻诪讗谉 住讘讬专讗 诇讛讜. 讘诪砖诪注讜转 讘砖讻讘讱 讛讗诪讜专 讘转讜专讛: 讗讬 讻专' 讗诇讬注讝专 住讘讬专讗 诇讛讜. 讚讗讬转 诇讬讛 讘砖讻讘讱 讻诇 讝诪谉 砖讘谞讬 讗讚诐 注讜住拽讬谉 诇讬诇讱 讜诇砖讻讘 讝讛 诪拽讚讬诐 讜讝讛 诪讗讞专: 诇讬诪专讜 讻专' 讗诇讬注讝专. 讚讗诪专 住讜祝 讛讗砖诪讜专讛 讛专讗砖讜谞讛 讚讜讚讗讬 讻诇 砖讚注转讜 诇讬砖谉 讻讘专 砖讻讘 讜讬砖谉: 

转讜住驻讜转



 讘谞讬讛讜 讝讛 住谞讛讚专讬谉. 诪住讘专讗 讗讜诪专 讻谉. 讗讘讬转专 讗诇讜 讗讜专讬诐 讜转讜诪讬诐 讜讻谉 讛讜讗 讗讜诪专 讜讘谞讬讛讜 讘谉 讬讛讜讬讚注 注诇 讛讻专转讬 讜注诇 讛驻诇转讬 讻诇讜诪专 讛讬讛 拽讜讚诐 诇讛诐 讗诐 讻谉 讗讜专讬诐 讜转讜诪讬诐 讛讬讜 讗讞专 讘谞讬讛讜. 讗''讻 讗讘讬转专 砖讛讜讝讻专 讗讞专 讘谞讬讛讜 讛讬讬谞讜 讗讜专讬诐 讜转讜诪讬诐 讻讱 驻讬专砖 专砖''讬. 讜转讬诪讗 诇驻讬专讜砖讜 驻砖讬讟讗 讚讗讘讬转专 讻讛谉 讛讬讛 讘讬诪讬 讚讜讚 砖诇讗 讛讬讛 讻讛谉 讗讞专 砖讻讜诇诐 谞讛专讙讜 讘谞讜讘 注讬专 讛讻讛谞讬诐 讜诇诪讛 爪专讬讱 专讗讬讛 注诇讬讛. 讜注讜讚 诇讙讬专住转 讛拽讜谞讟专住 讘谞讬讛讜 讘谉 讬讛讜讬讚注 讗讬谉 讝讛 讛驻住讜拽 讘砖讜诐 诪拽讜诐. 诇讻讱 (诪驻专砖) [讙专讬住] 专讘讬谞讜 转诐 讻讚讗讬' (讘讚讛''讗 讻''讝) 讜讗讞专讬 讗讞讬转讜驻诇 讬讛讜讬讚注 讘谉 讘谞讬讛讜 讝讛 住谞讛讚专讬谉 讜讻谉 讛讜讗 讗讜诪专 讜讘谞讬讛讜 讘谉 讬讛讜讬讚注 注诇 讛讻专转讬 讜注诇 讛驻诇转讬 讜驻讬' 专''转 讚讻专转讬 讜驻诇转讬 讛讬讬谞讜 住谞讛讚专讬谉 砖讻讜专转讬谉 讚讘专讬讛诐 诇讗诪转谉 讜驻诇转讬 砖诪讜驻诇讗讬诐 讘讛讜专讗讛 讻诪讜 诪讜驻诇讗 砖讘讘讬转 讚讬谉. 讜讗''转 讛讬讻讬 驻砖讬讟 讬讛讜讬讚注 讘谉 讘谞讬讛讜 诪讘谞讬讛讜 讘谉 讬讛讜讬讚注. 讜讬''诇 讚诪住转诪讗 诪诪诇讗 诪拽讜诐 讗讘讬讜 讛讬讛 讜讻讬 讛讬讻讬 讚讗讘讬讜 讛讬讛 诪住谞讛讚专讬谉 讙诐 讛讜讗 讛讬讛 诪讛诐: 

专讘 谞住讬诐 讙讗讜谉

专' 讝讬专讗 讗诪专 注讚 讞爪讜转 诇讬诇讛 讬讜砖讘 讜诪谞诪谞诐 讻住讜住 讗讬转' 讘诪住讻转 住讜讻讛 讘驻' 讛讬砖谉 (住讜讻讛 讚祝 讻讜) 讗诪专 专讘 讗住讜专 诇讗讚诐 诇讬砖谉 讘讬讜诐 讬转专 诪砖讬谞转 讛住讜住 讗诪专 讗讘讬讬 砖讬谞转讬讛 讚诪专 讻讚专讘 讚专讘 讻专' 讚专' 讻讚讜讚 诪诇讱 讬砖专讗诇 讚讚讜讚 讻讚住讜住讬讗 讚住讜住讬 砖讬转讬谉 谞讬砖诪讬. 讛讗 讚讗诪专 (专讘) [专讘 讗讞讗] 讛讻讗 讗讬谉 讛讘讜专 诪转诪诇讗 诪讞讜诇讬转讜 诪转驻专砖讗 诇讱 诪讛讛讬讗 讚讘驻专拽 讛专讜讗讛 诪拽讜诐 (讚祝 谞讟) 讚转谞讬讗 讘砖注讛 砖讘拽砖 讛拽讘"讛 诇讛讘讬讗 诪讘讜诇 诇注讜诇诐 谞讟诇 讘' 讻讜讻讘讬诐 诪讻讬诪讛 讜讛讘讬讗 诪讘讜诇 诇注讜诇诐 讜讻砖讘拽砖 诇住转诪诐 谞讟诇 讘' 讻讜讻讘讬诐 诪注讬砖 讜住转诪谉 讜诪讚讗拽砖讬谞谉 讜诇讬住转诪讛 讘讚讬讚讛 讜驻专拽讬谞谉 讗讬谉 讛讘讜专 诪转诪诇讗 诪讞讜诇讬转讜 砖诪注转 诪讬谞讛 讚讛讻讬谉 讛讜讗 驻讬专讜砖讛 砖讛讘讜专 讗诐 转讞讝讬专 诇转讜讻讜 讛注驻专 砖谞讬讟诇转 诪诪谞讜 讗讬谞讜 诪诪诇讗 讗讜转讜 讗诇讗 爪专讬讱 诇讛讜住讬祝 注驻专 讗讞专 讜诇驻讬讻讱 诇讗 讛讬讜 诪住驻讬拽讬谉 讻讗谉 讗讜转谉 讘' 讻讜讻讘讬诐 砖谞讬讟诇讜 诪诪谞讛 讜讛讜爪专讱 诇讬讟讜诇 讘' 讻讜讻讘讬诐 诪注讬砖 诇住转诪谉 讜诇讝讛 谞转讻讜讜谞讜 讛注诐 讘讗诪专诐 诇讚讜讚 讛诪诇讱 讗讬谉 讛讘讜专 诪转诪诇讗 诪讞讜诇讬转讜 转砖讜讘讛 诇讚讘专讬讜 砖讗诪专 诇讛诐 诇讻讜 讛转驻专谞住讜 讝讛 诪讝讛 讻诇讜诪专 讻讬 讗讬谉 诪住驻讬拽 诇谞讜 诪讛 砖讗谞讜 谞讛谞讬诐 讝讛 诪讝讛 讗诇讗 爪专讬讻讬谉 讗谞讜 转讜住驻转 诪诪拽讜诐 讗讞专 诪讬讚 讗诪专 诇讛诐 诇讻讜 讜驻砖讟讜 讬讚讬讻诐 讘讙讚讜讚:






专砖讘"讗

讜讻谉 讛讜讗 讗讜诪专 讜讘谞讬讛讜 讘谉 讬讛讜讬讚注 讜讻讜'. 讻诇讜诪专: 讜讻砖诐 砖讛讬讛 讗讘讬讜 住谞讛讚专讬 谞讞砖讘 诇讬讛讜讬讚注 讻谉 讜诪砖讜诐 砖讗祝 讛讜讗 讛讬讛 诪住谞讛讚专讬. 讘转讜住' 讻讗谉.





专讬讟讘"讗

专讘讬 讝讬专讗 讗讜诪专 诇注讜诇诐 讚讜讚 讛讬讛 讬讚注. 讗讬 讛讻讬 讻谞讜专 诇诪讛 诇讬 诇讗讬转注讜专讬. 专讘讬 讝讬专讗 讗讝讬诇 诇讟注诪讬讛 注讚 讞爪讜转 讛讬讛 诪转谞诪谞诐 讻住讜住 讜讛讻谞讜专 讛讬讛 诪注讜专专讜 讜诪转讙讘专 讻讗专讬 讚讗诇讜 诇诪讗谉 讚讗诪专 诇注讬诇 注讚 讞爪讜转 讛讬讛 拽讜专讗 诇讗 讛讬讛 爪专讬讱 讻谞讜专 诇讗讬转注讜专讬:



讘砖驻讬专 讜讘砖诇讬讗. 砖驻讬专 讛讜讗 住驻拽 讜诇讚 砖诇讬讗 讜讚讗讬 讜诇讚 讗诇讗 砖讛讜讗 住驻拽 砖诪讗 讝讻专 讗讜 谞拽讘讛:



转谞讗 诇讗 诪驻讬讘讜砖转 砖诪讜 讗诇讗 讗讬砖 讘讜砖转 砖诪讜 讜诇诪讛 谞拽专讗 砖诪讜 讜讻讜'. 拽砖讬讗 讜讗驻讬诇讜 讛讬讛 讗讬砖 讘讜砖转 砖诪讜 诇讗 讛讬讜 爪专讬讻讬谉 诇砖谞讜转 砖诪讜 诪驻谞讬 讝讛 讚讗讻转讬 讛讜讛 讗驻砖专 诇诪讬诪专 讜诇诪讛 谞拽专讗 讗讬砖 讘讜砖转 砖诪讘讬讬砖 驻谞讬 讚讜讚 讘讛诇讻讛 讜注讜讚 讚诇讗 讗砖讻讞谉 讘砖讜诐 讚讻转讗 讗讬砖 讘砖转 讗诇讗 讘谉 砖讗讜诇 砖诪诇讱 转讞转讬讜. 讜讙专住转 讛专讘 讜专' 砖诪注讬讛 讝"诇 讛讻讬 诇讗 诪驻讬讘讜砖转 砖诪讜 讗诇讗 诪专讬讘 讘注诇 砖诪讜 讚讛讻讬 讗砖讻讞谉 讘讚讘专讬 讛讬诪讬诐 讜讘谉 讬讛讜谞转谉 诪专讬讘 讘注诇, 讜讗"转 讜讛讗 讘诪住' 砖讘转 讚专砖讬谞谉 讗讬驻讻讗 诇讗 诪专讬讘 讘注诇 砖诪讜 讗诇讗 诪驻讬讘讜砖转 砖诪讜 讜诇诪讛 谞拽专讗 砖诪讜 诪专讬讘 讘注诇 砖注砖讛 诪专讬讘讛 注诐 讘注诇讬讜 讻砖讗诪专 诇讜 讚讜讚 讗诪专转讬 讗转讛 讜爪讬讘讗 转讞诇拽讜 讛砖讚讛 讗诪专 诪专讬讘 讘注诇 讙诐 讗转 讛讻诇 讬拽讞 讗讞专讬 讗砖专 讘讗 讗讚讜谞讬 讛诪诇讱 讘砖诇讜诐 诇讗 注诪讱 讬砖 诇讬 诪专讬讘讛 讗诇讗 注诐 诪讬 砖讛讘讬讗讱 讘砖诇讜诐 讜讛讟讬讞 讚讘专讬诐 讻诇驻讬 诪注诇讛, 讬砖 诇讜诪专 讚讛讻讬 讗讜专讞讗 讚转诇诪讜讚讗 讚讘讞讚 讚讜讻转讗 讚专讬砖 讛讻讬 讜讘讚讜讻转讗 讗讞专讬转' 讘注"讗: 



讞讻诪讬诐 讻诪讗谉 住讘讬专' 诇讛讜. 诪砖讜诐 讛讻讬 讘注讬 诇讛 讚诇讬讻' 诇诪讬诪专 砖讬讛讗 诪讞诇讜拽转 砖诇讬砖讬: 讗讬 讻专"讗 住讘讬专讗 诇讛讜 诇讬诪专讜 讛诇讻讛. 诇讗讜 讚讜拽讗 诇讬诪专讜 讛诇讻讛 讗诇讗 讻诇讜诪专 诇讬诪专讜 讻专讘讬 讗诇注讝专:





讛诪讗讬专讬

诇注讜诇诐 讬诇诪讚 讗讚诐 讗转 诇砖讜谞讜 诇讜诪专 讗讬谞讜 讬讜讚注 讗诇讗 讗诐 讻谉 讛讚讘专 讘专讜专 讘诇讗 砖讜诐 驻拽驻讜拽, 讗诪专讜 讝"诇 诇诪讚 诇砖讜谞讱 诇讜诪专 讗讬谞讬 讬讜讚注 砖诪讗 转转讘讚讛 讜转讗讞讝:



讛讚诐 讛讬讜爪讗 诪谉 讛讗砖讛, 讜讛砖驻讬专 讜讛讜讗 注讜专 讛讜诇讚, 讜讛砖诇讬讗 讜讛讬讗 讛住讜讘讘转 注诇 讛砖驻讬专 讻诇谉 爪专讬讻讬诐 讘讚讬拽讛, 讛讚诐 讗诐 讛讜讗 诪讞诪砖转 诪讬谞讬 讚诪讬诐 讛讟诪讗讬诐 讗诐 诇讗讜, 讜讛砖驻讬专 讗诐 讛讜讗 诪专讜拽诐 专"诇 讘爪讜专讜转 讗讬讘专讬讜 谞专讗讜转 注讚 砖讬讛讗 谞讘讚拽 讗诐 讝讻专 讗诐 谞拽讘讛 诇注谞讬谉 讬诪讬 讟讜诪讗讛 讜讬诪讬 讟讛专讛, 讜讛砖诇讬讗 讗诐 讗讬谉 讘讛 讟驻讞 诇讟讛专讛 讘住驻讬专转 谞讚讛 诇讘讚, 讜讗诐 讙讚讜诇讛 诪讟驻讞 诇讬转谉 诇讛 讬诪讬 讟讛专讛 讗讞专 住驻讬专转 讬诪讬 讟讜诪讗讛 谞拽讘讛 讜讚讘专讬诐 讗诇讜 讻诇谉 讬转讘讗专讜 讘诪拽讜诪谉 讘注"讛 讘讘讬讗讜专 诪专讜讜讞:



转诇诪讬讚 讗注"驻 砖讛讙讬注 诇讛讜专讗讛 讘诪拽讜诐 专讘讜 诪讬讛讗 诇讗 讬讜专讛 讗诇讗 讘专砖讜转 专讘讜 讻诪讜 砖讬转讘讗专 讘住谞讛讚专讬谉, 讜讗诐 讛讚讘专讬诐 讘专讜专讬诐 诇讜 专讗讜讬 诇讜 砖讗讞专 砖讙诇讛 讚注转讜 讬诪诇讱 讘专讘讜 讻讱 讚谞转讬 讻讱 讝讻讬转讬 讻讱 讞讬讬讘转讬 讜讻讬讜爪讗 讘讝讛:



讗注"驻 砖讬讚注 讗讚诐 讘注爪诪讜 砖讛讜讗 讞住讬讚, 诇讗 讬讛讗 讘讟讜讞 讘注爪诪讜 注诇 讻讱 注讚 砖讬转专砖诇 讘转驻诇讛 讜爪讚拽讛 讜讙诪讬诇讜转 讞住讚讬诐, 讗诇讗 诇注讜诇诐 讬专讗讛 讗转 注爪诪讜 讻讞讜讟讗 讜讻砖讜讙讙 诇驻谞讬 讛拽讘"讛 讬转' 讜讬转讬讬专讗 转诪讬讚 诪谉 讛注讜谞砖 讛谉 诪注讜谞砖讬 讛注讜诇诐 讛讝讛, 讛谉 诪注讜谞砖讬 讛注讜诇诐 讛讘讗, 讜讛诇讗 讚讜讚 拽专讗 注爪诪讜 讞住讬讚 讜讗诪专 砖诪专讛 谞驻砖讬 讻讬 讞住讬讚 讗谞讬 讜讗注驻"讻 讗诪专 诇讜诇讗 讛讗诪谞转讬 诇专讗讜转 讘讟讜讘 讛' 讘讗专抓 讞讬讬诐 讜讗诪专讜 讝"诇 诇诪讛 谞拽讜讚 注诇 诇讜诇讗 讗诪专 讚讜讚 专讘讜谞讜 砖诇 注讜诇诐 诪讜讘讟讞 讗谞讬 讘讱 砖讗转讛 注转讬讚 诇讬转谉 砖讻专 讟讜讘 诇爪讚讬拽讬诐 诇注转讬讚 诇讘讗, 讗讘诇 讗讬谞讬 讬讜讚注 讗诐 讬砖 诇讬 讞诇拽 讘讬谞讬讛诐 讗诐 诇讗讜 砖诪讗 讬讙专讜诐 讛讞讟讗, 讗诐 讚讜讚 砖讛驻诇讬讙 讘转砖讜讘讛 讻讱, 讗谞讜 砖诇讗 讛讙注谞讜 诇讞爪讬 讙讚专讬诐 讛爪专讬讻讬诐 诇讛 注诇 讗讞转 讻诪讛 讜讻诪讛, 讜讛讜讗 砖讗诪专讜 讻转讬讘 讛谞讛 讗谞讻讬 注诪讱 讜砖诪专转讬讱 讜讻讜', 讜讻转讬讘 讜讬专讗 讬注拽讘 讗诪专 砖诪讗 讬讙专讜诐 讛讞讟讗, 讜讗注"驻 砖讻诇 讛讘讟讞讛 诇讟讜讘讛 诪转拽讬讬诪转 注诇 讻诇 驻谞讬诐 讻讚专讱 砖讗诪专 讬专诪讬讛 诇讞谞谞讬讛 讘谉 注讝讜专 讻讚讻转讬讘 讗讱 砖诪注 谞讗 讞谞谞讬讛 讜讻讜', 讜注谞讬谉 讛诪讗诪专 讛讜讗 砖讬专诪讬讛 讛讬讛 诪转谞讘讗 诇专注讛, 讜讞谞谞讬讛 诇讟讜讘讛 讜讗诪专 诇讜 讬专诪讬讛 讗诐 讚讘专讬 讗讬谞诐 诪转拽讬诪讬诐 讗讬谉 谞讘讜讗转讬 诪讜讻讞砖转 砖讗驻砖专 砖转砖讜讘讛 诪注讻讘转, 讜讗诐 讚讘专讬讱 讗讬谞诐 诪转拽讬讬诪讬诐 谞讘讜讗转讱 诪讜讻讞砖转 砖讗讬 讗驻砖专 砖讻诇 讛讘讟讞讛 诇讟讜讘讛 讗讬谞讛 讞讜讝专转 讜讗诐 讻谉 讛讬讗讱 讗诪专 砖诪讗 讬讙专讜诐 讛讞讟讗? 转讚注 砖诇讗 谞讗诪专 讻谉 讗诇讗 讘谞讘讜讗讛 驻专讟讬转 讻诇讜诪专 砖讛讜讗 诪转谞讘讗 转讚注讜 砖讟讜讘讛 驻诇讜谞讬转 讘讗讛 诇驻诇讜谞讬 讜讻讬讜爪讗 讘讝讛:





转讜住驻讜转 专讗"砖

讛"讙 专"转 讬讛讜讬讚注 讘谉 讘谞讬讛讜 讝讛 住谞讛讚专讬谉 讜讻谉 讛讜讗 讗讜诪专 讜讘谞讬讛讜 讘谉 讬讛讜讬讚注 注诇 讛讻专转讬 讜注诇 讛驻诇转讬 讜诇诪讛 谞拽专讗 砖诪诐 讻专转讬 砖讻讜专转讬谉 讗转 讚讘专讬讛诐. 驻讬' 讞讜转讻讬谉 讜讚谞讬谉 讚讬谉 讗诪转 诇讗诪转讜 驻诇转讬 砖诪讜驻诇讗讬谉 讘讚讘专讬讛诐 讻诪讜 诪讜驻诇讗 砖讘讘"讚 讜讗讘讬转专 讗诇讜 讗讜专讬诐 讜转讜诪讬诐 砖讻谉 诪爪讬谞讜 讘讚讜讚 砖砖讗诇 诇讜 讘讗讜专讬诐 讜转讜诪讬诐 讜诪讬讬转讬 专讗讬讛 讻讬 讛讬讻讗 讚讘谞讬讛讜 讘谉 讬讛讜讬讚注 讛讬讛 专讗砖 住谞讛讚专讬谉 讻谉 讛讬讛 讗讘讬讜 讬讛讜讬讚注:



转谞讗 诇讗 诪驻讬 讘讜砖转 砖诪讜 讗诇讗 讗讬砖 讘讜砖转 砖诪讜. 讻讱 讛讬讗 讛讙专住讗 讘住驻专讬诐 讜讗讬谞讜 谞专讗讛 诇专"转 讚诇讗 诪爪讬谞讜 讘讻诇 讛诪拽专讗 讗诇讗 诪驻讬讘讜砖转 讘谉 砖讗讜诇 讘谉 专爪驻讛 讘转 讗讬讛 讜讛讜讗 谞拽专讗 讗砖 讘注诇 讘讚讘专讬 讛讬诪讬诐 讜讗讬砖 讘讜砖转 讘谉 砖讗讜诇 诇讗 谞讝讻专 注诐 讘谞讬 砖讗讜诇 诇讗 讘砖诪讜讗诇 讜诇讗 讘讚讘专讬 讛讬诪讬诐 讜讙诐 讗讬砖 讘讜砖转 讘谉 砖讗讜诇 谞讛专讙 讘转讞诇转 诪诇讻讜转 讘讬转 讚讜讚:





砖讬讟讛 诪拽讜讘爪转

专讘讬 讝讬专讗 讗讜诪专 诇注讜诇诐 讚讜讚 讛讜讛 讬讚注. 讗讬 讛讻讬 讻谞讜专 诇诪讛 诇讬 诇讗讬转注讜专讬 - 专讘讬 讝讬专讗 讗讝讬诇 诇讟注诪讬讛 [讚讗诪专] 注讚 讞爪讜转 讛讬讛 诪转谞诪谞诐 讻住讜住 讜讛讻谞讜专 讛讬讛 诪注讜专专讜 讜诪转讙讘专 讻讗专讬. 讚讗诇讜 诇诪讗谉 讚讗诪专 诇注讬诇 注讚 讞爪讜转 讛讬讛 拽讜专讗 诇讗 讛讬讛 爪专讬讱 讻谞讜专 诇讗讬转注讜专讬:


讜讻诇 讛注讜讘专 注诇 讚讘专讬 讞讻诪讬诐 讞讬讬讘 诪讬转讛 - 讻诇讜诪专 [诪讬] 砖讛讜讗 诪转讗讞专 诇拽专讜转 拽专讬讗转 砖诪注 诇讗讞专 讞爪讜转. 讗讘诇 讗讬谉 专讜爪讛 诇讜诪专 砖讗诐 讬讗讻诇 拽讜讚诐 砖讬拽专讗 拽专讬讗转 砖诪注 砖讬讛讬讛 讞讬讬讘 诪讬转讛. 讗讘诇 诪谉 讛专讗讜讬 讛讜讗 砖讻讬讜谉 砖讛讙讬注 讝诪谉 拽专讬讗转 砖诪注 砖诇讗 讬讗讻诇 注讚 砖讬拽专讗 拽专讬讗转 砖诪注. 讜讻谉 谞诪讬 讘转驻诇转 讛诪谞讞讛:


讘砖驻讬专 讜讘砖诇讬讗 - 砖驻讬专 讛讜讗 住驻拽 讜诇讚. 砖诇讬讗 讜讚讗讬 讜诇讚 讗诇讗 砖讛讜讗 住驻拽 砖诪讗 讝讻专 讗讜 谞拽讘讛:


转谞讗 诇讗 诪驻讬讘讜砖转 砖诪讜 讗诇讗 讗讬砖 讘讜砖转 砖诪讜 讜诇诪讛 谞拽专讗 砖诪讜 讜讻讜' - 拽砖讬讗 讜讗驻讬诇讜 讛讬讛 讗讬砖 讘讜砖转 砖诪讜 诇讗 讛讬讜 爪专讬讻讬谉 诇砖谞讜转 砖诪讜 诪驻谞讬 讝讛 讚讗讻转讬 讛讜讛 讗驻砖专 诇诪讬诪专 讜诇诪讛 谞拽专讗 讗讬砖 讘讜砖转 砖诪讘讬讬砖 驻谞讬 讚讜讚 讘讛诇讻讛. 讜注讜讚 讚诇讗 讗砖讻讞谉 讘砖讜诐 讚讜讻转讗 讗讬砖 讘砖转 讗诇讗 讘谉 砖讗讜诇 砖诪诇讱 转讞转讬讜. 讜讙专住转 讛专讘 专' 砖诪注讬讛 讝"诇 讛讻讬 诇讗 诪驻讬讘讜砖转 砖诪讜 讗诇讗 诪专讬讘 讘注诇 砖诪讜 讚讛讻讬 讗砖讻讞谉 讘讚讘专讬 讛讬诪讬诐 讜讘谉 讬讛讜谞转谉 诪专讬讘 讘注诇. 讜讗"转 讜讛讗 讘诪住讻转 砖讘转 讚专砖讬谞谉 讗讬驻讻讗 诇讗 诪专讬讘 讘注诇 砖诪讜 讗诇讗 诪驻讬讘讜砖转 砖诪讜 讜诇诪讛 谞拽专讗 砖诪讜 诪专讬讘 讘注诇 砖注砖讛 诪专讬讘讛 注诐 讘注诇讬讜 讻砖讗诪专 诇讜 讚讜讚 讗诪专转讬 讗转讛 讜爪讬讘讗 转讞诇拽讜 讛砖讚讛 讗诪专 诪专讬讘 讘注诇 讙诐 讗转 讛讻诇 讬拽讞 讗讞专讬 讗砖专 讘讗 讗讚讜谞讬 讛诪诇讱 讘砖诇讜诐 诇讗 注诪讱 讬砖 诇讬 诪专讬讘讛 讗诇讗 注诐 诪讬 砖讛讘讬讗讱 讘砖诇讜诐 讜讛讟讬讞 讚讘专讬诐 讻诇驻讬 诪注诇讛. 讬砖 诇讜诪专 讚讛讻讬 讗讜专讞讗 讚转诇诪讜讚讗 讚讘讞讚 讚讜讻转讗 讚专讬砖 讛讻讬 讜讘讚讜讻转讗 讗讞专讬转讗 讘注谞讬谉 讗讞专:


讞讻诪讬诐 讻诪讗谉 住讘讬专讗 诇讛讜 - 诪砖讜诐 讛讻讬 讘注讬 诇讛 讚诇讬讻讗 诇诪讬诪专 砖讬讛讗 诪讞诇讜拽转 砖诇讬砖讬:


讗讬 讻专' 讗诇讬注讝专 住讘讬专讗 诇讛讜 诇讬诪专讜 讛诇讻讛 - 诇讗讜 讚讜拽讗 诇讬诪专讜 讛诇讻讛 讗诇讗 讻诇讜诪专 诇讬诪专讜 讻专讘讬 讗诇讬注讝专:





诪讛专砖"讗 - 讞讬讚讜砖讬 讛诇讻讜转

驻讬专砖"讬 讘讚"讛 讘谞讬讛讜 讘谉 讬讛讜讬讚注 讝讛 住谞讛讚专讬谉 砖讛讬讛 讻讜' 讻爪"诇:


转讜住' 讘讚"讛 讘谞讬讛讜 讝讛 住谞讛讚专讬谉 诪住讘专讗 讗讜诪专 讻谉 讻讜' 注讻"诇 讚诇驻讬专砖"讬 诇讬讻讗 砖讜诐 专讗讬讛 诪讻专转讬 讜驻诇转讬 讗诇讗 砖讛讬讜 讗讜专讬诐 讜转讜诪讬诐 讘转专 讘谞讬讛讜 讗诇讗 诪住讘专讗 讗讜诪专 讻谉 砖讛讬讛 讘谞讬讛讜 住谞讛讚专讬谉 讜拽"诇:





诪讛专砖"讗 - 讞讬讚讜砖讬 讗讙讚讜转

讗诪专 讚讜讚 讻讜'. 诇注讬诇 诪讬谞讬讛 讻转讬讘 讛讟讛 讛' 讜讙讜' 讻讬 注谞讬 讜讗讘讬讜谉 讗谞讬 讚讛讬讬谞讜 砖讗讬谞讬 诪转谞讛讙 讘讻讘讜讚 注砖讬专讬诐 讜诪诇讻讬诐 讜诪驻专砖 诇讛 讻讬 讞住讬讚 讗谞讬 诇讛砖讻讬诐 诪讞爪讜转 诇讬诇讛 讻注谞讬 讛讝讛 讛诪砖讻讬诐 诇诪诇讗讻转讜 诇诪爪讗 诪讝讜谞讜转讬讜 讜讗讬谞讬 诪转谞讛讙 注爪诪讬 讻诪诇讻讬诐 讛诇诇讜 砖讬砖谞讬诐 注讚 讙' 砖注讜转 讜讻谉 诇讗讬讚讱 砖讗讬谞讬 诪转谞讛讙 讻诪诇讻讬诐 讛诇诇讜 砖讬讜砖讘讬诐 讘讻讘讜讚诐 讜讗谞讬 诪转谞讛讙 诇注住讜拽 讘讚讘专讬诐 讛诪讘讜讝讬诐 讘讚诐 讜讘砖驻讬专 讜讘砖诇讬讗 讻注谞讬 讛讝讛 砖讛讜爪专讱 诇诪诇讗讻讛 诪讘讜讝讛 诇诪爪讜讗 诪讝讜谞讜转讬讜 讜谞拽讟 诪诇讻讬 诪讝专讞 讜诪注专讘 讻讜' 讜讻谉 讘讻诪讛 诪拽讜诪讜转 谞拽讟 讛讻讬 诇驻讬 砖讬讬砖讜讘 注讜诇诐 讻讜诇讜 诪拽爪讛 诪讝专讞 注讚 拽爪讛 诪注专讘 讗讘诇 讘拽爪讛 讚专讜诐 讜讘拽爪讛 爪驻讜谉 讗讬谉 砖诐 讬砖讜讘 诪驻谞讬 讛拽讜专 讜讛讞讜诐 讻诪"砖 讛转讜讻谞讬讬诐: 讜讗诪专 


讗谞讬  谞诪诇讱 讘诪驻讬讘讜砖转 专讘讬 讜讗"诇 讻讜'. 讬砖 注讬讜谉 讘讝讛 讗诐 讝讛 诪驻讬讘讜砖转 讛讜讗 讘谉 砖讗讜诇 讛诪诇讱 砖讛讬讛 诇讜 讘谉 谞拽专讗 诪驻讬讘讜砖转 诪驻讬诇讙砖讜 专爪驻讛 讘转 讗讬讛 讛专讬 讛讜讗 讛讜拽注 讘诪注砖讛 讚讙讘注讜谞讬诐 讜讗"讗 讛讜讗 砖讬讛讬讛 讛讜讗 讗讬砖 讘讜砖转 砖诪诇讱 讘' 砖谞讬诐 讗讞专讬 讗讘讬讜 砖讗讜诇 讜谞讛专讙 注"讬 讘' 注讘讚讬讜 讘讘讬转讜 讻诪驻讜专砖 讛讻诇 讘住驻专 砖诪讜讗诇 讜讗诐 讝讛 诪驻讬讘讜砖转 讛讜讗 讘谉 讬讛讜谞转谉 讻诪讜 砖谞讗诪专 讘诪注砖讛 讚爪讬讘讗 诪讗讬 拽讗诪专 讚讗讬砖 讘讜砖转 砖诪讜 讛专讬 诇讗 谞诪爪讗 讘砖讜诐 诪拽讜诐 砖讛讬讛 讘谉 诇讬讛讜谞转谉 砖讛讬讛 谞拽专讗 讗讬砖 讘讜砖转 讗讘诇 讘住驻专 讚"讛 谞诪爪讗 砖讛讬讛 诇讬讛讜谞转谉 讘谉 讗讞讚 谞拽专讗 诪专讬讘 讘注诇 讜讻转讘讜 讛诪驻专砖讬诐 砖诐 讻讬讜谉 讚讘住驻专 砖诪讜讗诇 拽专讗 诇讘谞讜 诪驻讬讘讜砖转 讜讘讚"讛 拽专讗讜 诪专讬讘 讘注诇 讚砖诪讜 诪专讬讘 讘注诇 讜诇诪讛 谞拽专讗 诪驻讬讘讜砖转 讻讜' 讜讻注讬谉 讝讛 讚专砖讜 讘住诪讜讱 讙讘讬 讻诇讗讘 讜讚谞讬讗诇 讜讗讜诇讬 讬砖 诇讛讙讬讛 讻谉 讘砖诪注转讬谉 诇讗 诪驻讬讘讜砖转 砖诪讜 讗诇讗 诪专讬讘 讘注诇 砖诪讜 讜诇诪讛 谞拽专讗 砖诪讜 诪驻讬讘讜砖转 讻讜' 讜转讜 诇讗 诪讬讚讬: 


谞讙讚  诪诇讻讬诐 讻讜' 讻诪"砖 诪讗谉 诪诇讻讬 专讘谞谉 讗讬 谞诪讬 砖讛讬讛 诪驻讬讘讜砖转 诪讘谞讬 诪诇讻讬诐 讜诇讻谉 谞诪讬 讙讘讬 讻诇讗讘 砖讛讬讛 诪讻诇讬诐 讻讜' 驻讬专砖"讬 讗讘 砖讛讬讛 诪驻讬讘讜砖转 讗讘 讘讛讜专讗讜转 注讻"诇 诇讜诇讬 驻讬专讜砖讜 谞专讗讛 讗讘 诪诪砖 拽讗诪专 驻讬专讜砖 砖讛讬讛 讝讜讻讛 诇讛讻诇讬诪讜 注诇 砖讻讘专 讛讻诇讬诐 讗转 讚讜讚 讗讘讬讜 讜讗讛讗 诪讬讬转讬 讛谞讬 拽专讗讬 讘谞讬 讗诐 讞讻诐 讜讙讜' 讻讗诇讜 讚讜讚 讗诪专 注诇 讘谞讜 讻诇讗讘 讗诐 讞讻诐 诇讘讱 诇讛讻诇讬诐 讗转 诪驻讬讘讜砖转 讬砖诪讞 诇讘讬 讙诐 讗谞讬 砖讝讻讬转讬 诇讻讱 注诇 砖讻讘专 讛讻诇讬诐 讗讜转讬 讜讗讜诪专 讞讻诐 讘谞讬 讜讙讜' 讜讗砖讬讘讛 讞讜专驻讬 讚讘专 讚诇驻讬 注谞讬谞讜 讛"诇 诇诪讻转讘 讻讬 转砖讬讘 讞讜专驻讬 讚讘专 讗讘诇 讗诪专 注诇 讬讚讱 讝讻讬转讬 讙诐 讗谞讬 诇讛砖讬讘 讚讘专 讗转 砖讛讬讛 讻讘专 讞讜专驻讬 讜拽"诇: 


谞拽讜讚  注诇 诇讜诇讗 讻讜' 驻讬' 专砖"讬 诇讚专讜砖 讗转 讛谞拽讜讚讛 讻讜' 注讻"诇 谞专讗讛 诪驻讬专讜砖讜 讚诪砖诪注讜转 讛讻转讜讘 讘诇讗 谞拽讜讚讛 诇讜诇讗 讛讜讗 讚讘专 讘专讜专 讜讗"讻 讛讜讗 拽砖讛 讻讬讜谉 讚讛讻讗 讛谞拽讜讚讛 专讘讛 讜讗转讛 讚讜专砖 讗讜转讬讜转 讛谞拽讜讚讜转 砖诇 诇讜诇讗 诪讛讬讻讗 诪砖诪注 诇讬讛 砖讗讬谞讜 讚讘专 讘专讜专 砖讛专讬 诪砖诪注讜转 砖诇 诇讜诇讗 讛讜讗 讚讘专 讘专讜专 讜讗诐 谞讗诪专 讚诪砖诪注讜转 诇讜诇讗 讗讬谞讜 讚讘专 讘专讜专 讗"讻 讗讬 讗转讛 爪专讬讱 诇谞拽讜讚转 砖诇 诇讜诇讗 诇讜诪专 砖讗讬谞讜 讚讘专 讘专讜专 讘讝讜诇转 讛谞拽讜讚讜转 谞诪讬 诪砖诪注讜 讻谉 讛讜讗 讜讗讬谞讜 讚讜诪讛 诇讛讗 讚驻专拽 讛驻讜注诇讬诐 讚讗诪专讬谞谉 讚谞拽讜讚 注诇 讗讬讜 讜讻谉 讛讱 讚驻' 谞讙诪专 讛讚讬谉 讚谞拽讜讚 注诇 诇谞讜 讜诇讘谞讬谞讜 讚讛谞拽讜讚讛 诪砖谞讛 诪砖诪注讜 砖讘讝讜诇转 讛谞拽讜讚讛 讜讗驻砖专 诇驻专砖 砖诇讗 注诇 讻诇 转讬讘转 诇讜诇讗 谞拽讜讚 专拽 注诇 讗讜转讬讜转 诇"讗 砖讘诇讜诇讗 讜讛砖转讗 讚讜专砖 讛谞拽讜讚讜转 砖诇 诇"讗 讻讗诇讜 谞讻转讘 诇讗 讛讗诪谞转讬 讻讜' 砖诇讗 讚讘专 讘专讜专 讛讜讗 讻诪砖诪注讜转 砖诇 诇讜诇讗 讜讚讜"拽: 


砖诪讗  讬讙专讜诐 讛讞讟讗 讻讜'. 讜讬砖 诇讚拽讚拽 讚讗讬诪讗 讛讬讛 讬专讗 讬注拽讘 讘砖讘讬诇 砖谞转诪注讟讜 讝讻讬讜转讬讜 讻讚讗诪专讬' 驻' 讘"诪 (诇"讘.) 诇注讜诇诐 讗诇 讬注诪讜讚 讻讜' 讜讗诐 注讜砖讬谉 诇讜 谞住 诪谞讻讬谉 诇讜 诪讝讻讬讜转讬讜 诪讗讬 拽专讗 拽讟谞转讬 诪讻诇 讛讞住讚讬诐 讜讙讜' 讜讬"诇 讚讘砖讘讬诇 砖谞转诪注讟讜 讝讻讬讜转讬讜 诇讞讜讚 讜讚讗讬 讚诇讗 讛讬讛 诪转讬讬专讗 砖讬转讘讟诇 讛讛讘讟讞讛 讜讛诪讚讛 讟讜讘讛 砖讬爪讗 诪驻讬 讛拽讘"讛 讻讬讜谉 砖诇讗 转诇讛 讛转谞讗讬 讘专讘讜讬 讝讻讬讜转讬讜 讗讘诇 讘砖诪讗 讬讙专讜诐 讛讞讟讗 讜讚讗讬 诪住转诪讗 转讜诇讛 转谞讗讬 讛讛讘讟讞讛 讜诪砖讜诐 砖诪讗 讬讙专讜诐 讛讞讟讗 诇讞讜讚讬讛 谞诪讬 讜讚讗讬 讚诇讗 讛讬讛 诪转讬讬专讗 讚专讬讘讜讬 讛讝讻讬讜转 诪讙讬谞讬诐 注诇讬讜 诇拽讬讬诐 讛讛讘讟讞讛 讗祝 讘诪拽讜诐 讞讟讗 讜讚讜讚 砖讗诪专 讻讬 讞住讬讚 讗谞讬 砖讛讬讜 诇讜 专讘讜讬 讝讻讬讜转 讜讗注驻"讻 讛讬讛 讬专讗 砖诪讗 讬讙专讜诐 讛讞讟讗 讜讻谉 (专讘讗 砖讗诪专) [讗讘讬讬 砖讗诪专 诇专讘讛] 讛讗 转讜专讛 讜讛讗 讙诪"讞 讜讛讬讛 讬专讗 砖诪讗 讬讙专讜诐 讛讞讟讗 (住谞讛讚专讬谉 爪讞:) 讛讬讬谞讜 谞诪讬 砖注"讬 讞住讚讬诐 砖谞注砖讛 注诪讛诐 讬谞讻讜 诇讛诐 诪讝讻讬讜转讬讛诐 讜砖讜讘 讬讙专讜诐 讛讞讟讗 讜讻谉 驻讬专砖"讬 驻' 讜讬砖诇讞 讗讘诇 讛专讗"诐 讻转讘 讚诪诪讬注讜讟 讝讻讬讜转 讗讬谉 诇讜 诇讬专讗 讻诇 讝诪谉 砖诇讗 讞讟讗 讚讗讬谉 讬住讜专讬谉 讘诇讗 讞讟讗 讜诇讗 诪讬转讛 讘诇讗 注讜谉 讻讜'(谞"讛) 注"砖 讜讗讬谞讜 讻谉 讛诪住拽谞讗 讘驻' 讘诪讛 讘讛诪讛 讚拽讗诪专 砖"诪 讚讬砖 诪讬转讛 讘诇讗 讞讟讗 讜讬砖 讬住讜专讬谉 讘诇讗 注讜谉 砖"诪 讜讛讗 讚讗诪专讬' 谞诪讬 讘驻' 讘诪讛 讘讛诪讛 诪注讜诇诐 诇讗 讬爪讗转 诪讚讛 讟讜讘讛 讜讞讝专 诇专注讛 讞讜抓 诪讚讘专 讝讛 砖谞讗诪专 讜讛转讜讬转 讜讙讜' (砖诐) 讻讘专 讛专讙讬砖 讛专诪讘"诐 讘讝讛 讘驻转讬讞转 讛诪砖谞讛 注"砖 讜讘讚讘专讬 讛专讗"诐 驻专砖转 讜讬砖诇讞 讜讘注诇 讛注拽讬讚' 讘砖注专 爪"讜 讻转讘 讘砖诐 讛专诇讘"讙 讜讛专讘 讘谉 讞住讚讗讬 诇讚讞讜转 讚讘专讬 讛专诪讘"诐 讜讛讗专讬讱 砖诐 讘讝讛 讗讘诇 诇砖讬讟转讬谞讜 砖讻转讘谞讜 讚讗讬谉 讞讟讗 讙讜专诐 诇讘讟诇 讛讘讟讞讛 诪驻讬 讛拽讘"讛 讗诇讗 注讚 讗讞专 砖讬转诪注讟讜 讛讝讻讬讜转 注"讬 讛讞住讚讬诐 诇诪讚谞讜 讙诐 讘讝讛 诇讬讬砖讘 讻诇 讝讛 讚讘讻"诪 讚讗诪专讬' 砖诪讗 讬讙专讜诐 讛讞讟讗 讛讬讬谞讜 讗讞专 砖谞转诪注讟讜 讝讻讬讜转讬讜 讜讛谞讛讜 拽专讗讬 讚专讙注 讗讚讘专 注诇 讙讜讬 讜注诇 诪诪诇讻讛 诇讘谞讜转 讜讙讜' 讜注砖讛 专注 讜讙讜' 讜谞讞诪转讬 注诇 讻诇 讛讟讜讘讛 讜讙讜' 诪讜讻讞讬 讚讘讛谞讬 拽讗讬讬专讬 讚注诇 讬讚讬 讛讟讜讘讛 砖注砖讛 诇讛诐 讛拽讘"讛 谞转诪注讟讜 讝讻讬讜转讬讛诐 讜讗诐 讬注砖讜 专注 讬讙专讜诐 讞讟讗诐 砖讛砖"讬 讬谞讞诐 诪诇讛讬讟讬讘 诇讛诐 注讜讚 讗讘诇 诪讛 砖讗诪专讜 诪注讜诇诐 诇讗 讞讝专讛 诪讚讛 讟讜讘讛 砖讬爪讗转 诪驻讬 讻讜' 讜讛讬讬谞讜 砖诇讗 谞诪爪讗 诪讚讛 讟讜讘讛 砖讞讝专讛 注"讬 讛讞讟讗 诇讞讜讚 讗注"驻 砖诇讗 谞转诪注讟讜 讛讝讻讬讜转 注"讬 讛讞住讚讬诐 讞讜抓 诪讚讘专 讝讛 砖讛讬讛 诇讛诐 讝讻讬讜转 讛专讘讛 砖拽专讗诐 爪讚讬拽讬诐 讙诪讜专讬诐 讜诇讗 讛讬讛 讘讛诐 讗诇讗 讝讛 讛讞讟讗 砖讛讬讛 讘讬讚诐 诇诪讞讜转 讻讜' 讜讘讬谉 讙讝讬专讛 专讗砖讜谞讛 诇砖谞讬讛 讗"讗 砖谞转诪注讟讜 讝讻讬讜转讬讛诐 注"讬 讛讞住讚讬诐 讗驻"讛 谞砖转谞讛 讙讝讬专转诐 诪讟讜讘讛 诇专注讛 讝讛讜 讛谞专讗讛 诪转讜讱 讛住讜讙讬讗 讜讚讜"拽: 


注讚  讬注讘讜专 讜讙讜'. 讝讜 讘讬讗讛 专讗砖讜谞讛 讻讜' 讜专讗讜讬诐 讛讬讜 讬砖专讗诇 讻讜' 诪驻讜专砖 讘驻' 讞诇拽 讜讘驻' 讗"谞 注"砖:





讞讻诪转 砖诇诪讛

专砖"讬 讘讚"讛 讘谞讬讛讜 讘谉 讻讜' 讘"讚 讜讻谉 讻讜' 讛讚"讗:


讘讗"讚 讜拽讜讚诐 诇讛诐 讻讜'. 谞"讘 驻讬' 诇讗讜专讬诐  讜转讜诪讬诐 讜拽"诇:


讘讗"讚 讗诐 讬爪诇讬讞讜 讛住"讚:


讘讚"讛 转诇讬住专 讻讜' 讜诇诪讞专转 讬讙讬注 讻讜' 谞"讘 驻讬' 讛诇讬诇讛 砖讘讬谉 讬"讙 诇讬"讚:


讘讚"讛 讘砖诇讬讗 讻讜' 讻讚转 砖诇讬讗 砖谞讞讝讬拽谞讛 砖讛讬讛 讜诇讚 讻讜' 讻爪"诇:


讘讚"讛 诪驻讬讘讜砖转 爪"诇 诪驻讬 讘讜砖转 讻讜' 诇讜 讟注讜转 讛住"讚:


讘讚"讛 砖诪讗 讬讙专讜诐 讻讜' 诇驻讬 砖讛讬讛 讬专讗 砖诪讗 讬讞讟讗 讜讬讙专讜诐 讛讞讟讗 讻爪"诇 讜谞"讘 住"讗:


转讜住驻讜转 讘讚"讛 讘谞讬讛讜 讝讛 住谞讛讚专讬谉 诪住讘专讗 讗讜诪专 讻讜' 谞"讘 讜讘专砖"讬 砖诇谞讜 讗讬谞讜 诪砖诪注 讻谉 讜讛讗 专讗讬讛 砖专砖"讬 诪讘讬讗 讛诪拽专讗 讜讻谉 讛讜讗 讗讜诪专 讜讙讜' 诪讬讚 讗讞专 讘谞讬讛讜 讝讛 住谞讛讚专讬谉 讜讛讬讬谞讜 砖诪讘讬讗 专讗讬讛 诪诪谞讜 砖讛讜讗 住谞讛讚专讬谉 诪讚拽讚诐 诇讗讜专讬诐 讜转讜诪讬诐 讜讚讜"拽 谞"诇:


讘讗"讚 讻讱 驻专砖"讬 谞"讘 讘专砖"讬 砖诇谞讜 讗讬谞讜 谞"诇 专拽 讘住谞讛讚专讬谉 讘驻"拽 转诪爪讗 讻讱 注"砖:





专砖"砖

讙诪专讗 讬驻讛 讟讛专转讬 讬驻讛 讟诪讗转讬. 谞专讗讛 讚讙诐 讗讬住讜专 讜讛讬转专 谞讻诇诇讜 讘讝讛 讻讬 讟讛讜专 讜讟诪讗 讬讗诪专讜 讙诐 注诇 诪讜转专 讜讗住讜专 讻诪讜 讚讙 讟诪讗 砖讘诇注 讚讙 讟讛讜专 (讘讻讜专讜转 驻"讗 诪"讘) 讜专讘讜转 讻谉. 讜讻谉 讘诪拽专讗:





讛讙讛讜转 讬注讘"抓

讛讙讛"讛 砖讘讙诇讬讜谉 讛砖"诐 注讬讬谉 讻驻' 讛注专诇 讻讜' 讗砖谞注诇 砖诪讜. 谞"讘 诇讗 讬讚注转讬 讛讬讻谉 诪爪讗 讻讝讗转. 讗讘诇 讗讬砖 讘讜砖转 讛讜讗 讛谞拽专讗 讘讚"讛 讗讘砖注诇. 讜诪驻讬谞讜砖转 谞拽专讗 砖诐 诪专讬讘 讘注诇 讜讻爪状诇 讻讗谉 诇讗 诪驻讬讘砖转 砖诪讜 讗诇讗 诪专讬讘 讘注诇 砖诪讜 (讜讻状讻 专砖"讗 讜注讬讬谉 讘砖讬讟讛 诪拽讜讻爪转):


讙诪' 讜诇诪讛 谞拽专讗 砖诪讜 讻诇讗讘 砖讛讬讛 诪讻诇讬诐 讻讬' 谞状讻 讻诇讗讘 谞讜讟专讬拽讜谉 诪讻诇讬诐 讗讬砖 讘讜砖转. 讜注诪状砖 讘讙诇讬讜谉 讛讘'. 讜讗讜诇讬 诪讜讻转专 讘谞讬诪讜住讬谉 讛讬讛





讘谉 讬讛讜讬讚注

驻旨职诇值转执讬 砖讈侄诪旨只驻职诇指讗执讬诐 讚旨执讘职专值讬讛侄诐. 谞专讗讛 诇讬 讘住"讚 讛讻讜谞讛 注诇 驻讬 诪讛 砖讗诪专讜 专讘讜转讬谞讜 讝"诇, 讗讬谉 诪讜砖讘讬谉 讘住谞讛讚专讬谉 讗诇讗 讞讻诪讬诐 砖讬讻讜诇讬诐 诇讟讛专 讛砖专抓 讜诪专讗讬谉 诇讜 驻谞讬诐, 讜讛讙讗讜谉 诪讛专"讬 讝"诇 驻讬专砖 讟注诐 谞讻讜谉 诇讝讛, 讜讙诐 讗谞讗 讝注讬专讗 驻专砖转讬 讟注诐 谞讻讜谉 讘注讝讛"讬 讜讻诪讜 砖讻转讘转讬 讘住驻专讬 讛拽讟谉 讗诐 讛诪诇讱 注诇 诪讙讬诇转 讗住转专, 讘驻住讜拽 (讗住转专 讗, 讬讙) 讜址讬止旨讗诪侄专 讛址诪侄旨诇侄讱职 诇址讞植讻指诪执讬诐 讬止讚职注值讬 讛指注执转执旨讬诐, 讬注讜讬谉 砖诐, 讜讝讛讜 砖讗诪专 讻讗谉 诪讜驻诇讗讬诐 讘讚讘专讬讛诐, 砖讬讻讜诇讬诐 诇讜诪专 注诇 讻诇 讚讘专 讟注诪讬诐 诇讟讛专 讜讟注诪讬诐 诇讟诪讗 砖讛诐 注谞讬讬谞讬诐 住讜转专讬诐, 讜讛讜讗 讚讘专 驻诇讗 讘讞讻诪讛 讝讜 诇讟讛专 讛砖专抓 讜诪专讗讛 诇讜 驻谞讬诐, 讜诇驻讬 讙讬专住转 讘注诇 注讬谉 讬注拽讘 讚讙专讬住 讘诪注砖讬讛诐, 谞专讗讛 讛讻讜谞讛 砖住谞讛讚专讬谉 爪专讬讻讬谉 诇讬讚注 讘讞讻诪转 讛讻讬砖讜祝, 讜讙诐 讻谉 爪专讬讱 砖讬讚注讜 讘砖诐 讛诪驻讜专砖, 砖讗讝 讛诐 讬讻讜诇讬诐 诇注砖讜转 诪注砖讬诐 谞驻诇讗讬诐 讛驻讱 讛讟讘注, 讻砖讬爪讟专讻讜 诇讻讱 讘砖讘讬诇 拽讬讜诐 讚讘专 讛诪砖驻讟, 讜诪讛 砖讗诪专讜 讗讜专讬诐 讜讻讜' 转讜诪讬诐 讜讻讜', 驻讬专砖 专砖"讬 讝"诇 讘讬讜诪讗 讚祝 注"讙 专爪讜谞讜 诇讜诪专, 砖讗讬谉 讙讝专转谉 讞讜讝专转 砖谞讗诪专 讻诪砖驻讟 讛讗讜专讬诐, 注讬讬谉 砖诐.



砖讈指诪职专指讛 谞址驻职砖讈执讬 讻旨执讬 讞指住执讬讚 讗指谞执讬 (转讛讬诇讬诐 驻状讜:讘壮) 专址讘旨执讬 诇值讜执讬 讜职专址讘旨执讬 讬执爪职讞指拽. 诪拽砖讬诐 讜讛诇讗 讚讜讚 讛诪诇讱 注"讛 讞住讬讚 讙讚讜诇 讛讬讛 讘讻诪讛 讚讘专讬诐, 讜诪讗讬 专讘讜转讬讛讜 讚讛谞讬 转专讬 讚讞住讬讚讜转讗 讚驻专讟讬 诇讛讜 专讘谞谉 讛讻讗 讘驻专讜砖讗 讚拽专讗, 讜谞专讗讛 诇讬 讘住"讚 讚拽砖讬讗 诇讛讜 讘讝讛 砖讗诪专 讞住讬讚 讗谞讬, 讻讗诇讜 讘讗 诇砖诇讜诇 讗讞专讬诐 诪讝讛, 讜诪谞讗 讬讚注 讚诇讜 诇讘讚讜 转转讬讬讞住 讛讞住讬讚讜转, 讜讚讬诇诪讗 讗讬讻讗 讞住讬讚讬诐 注讚讬驻讬 诪讬谞讬讛 讚诪讞诪专讬 讟驻讬, 诇讻讱 讘讗讜 诇驻专砖 讛讞住讬讚讜转 讘注谞讬谉 讛谞讜讙注 诇转讻住讬住讬 诪诇讻讜转, 讜讘注谞讬谉 讝讛 讗讬谉 讘讝诪谞讜 讚讜诪讛 讗诇讬讜, 讚诇讗 讛讬讛 讘讬砖专讗诇 诪诇讱 讗诇讗 讛讜讗 诇讘讚讜.
讜注讜讚 谞专讗讛 诇讬 讘住"讚 讚住讘专讬 诪专谞谉 讻讬讜谉 讚讚讜讚 讛诪诇讱 注"讛 讛讬讛 注谞讬讜 诪讗讚 诇讗 讬专爪讛 诇砖讘讞 注爪诪讜 讘注谞讬谉 讛讞住讬讚讜转, 讜诇讗 讗诪专 讻谉 讗诇讗 讻讚讬 诇讛爪讬诇 注爪诪讜 诪诇讝讜转 砖驻转讬诐 砖讬砖 注诇讬讜 讘注谞讬谉 讘转 砖讘注, 讜诇讻谉 讻诇 讗讞讚 诪谉 讛讞讻诪讬诐 讛谞讝讻专讬诐 驻讬专砖 讛讞住讬讚讜转 讘注谞讬谉 砖讘讛 讬转讘专专 砖讛讜讗 谞拽讬 讜爪讚讬拽 讘讚讘专 讝讛 砖诇 讘转 砖讘注, 讜讛讜讗 讻讬 讬讚讜注 (讚讘专讬) 专讘讜转讬谞讜 讝"诇 专讗讜讬讛 讛讬转讛 讘转 砖讘注 诇讚讜讚 讗诇讗 砖讗讻诇讛 驻讙讛, 讻诇讜诪专 诇拽讞讛 拽讜讚诐 讝诪谉 讛专讗讜讬 诇讛诪转讬谉 讗诇讬讜, 讜驻讬专砖 专讘讬谞讜 讛讗专"讬 讝"诇 讛注谞讬谉 砖讛讬讛 讚讜讚 讛诪诇讱 注"讛 爪专讬讱 诇转拽谉 讗转 诇讗讛 讜讗转 专讞诇 讻讬 讛讬讛 讻诇讜诇 诪砖谞讬讛诐, 讜诇讻讱 诪诇讱 砖讘注 砖谞讬诐 转讞诇讛 讘讞讘专讜谉, 砖讘讛诐 转讬拽谉 讗转 专讞诇, 讜讛讬讛 爪专讬讱 诇转拽谉 讗讞专 讻讱 讗转 诇讗讛 讘砖讘注 砖谞讬诐 讘讬专讜砖诇讬诐, 砖讛讬讗 住讜讚 诇讗讛, 讜讗讞专 讻讱 转讛讬讛 讘转 砖讘注 专讗讜讬讛 讗诇讬讜 砖讬砖讗谞讛, 讜讛讜讗 诇讗 讛诪转讬谉 砖讘注 砖谞讬诐 讗诇讗 讘转讞讬诇转 讘讬讗转讜 诇讬专讜砖诇讬诐 诇拽讞讛, 讜讝讛 砖讗诪专讜 讗讻诇讛 驻讙讛, 讜讻谞讝讻专 讘砖注专 讛驻住讜拽讬诐 讘砖诪讜讗诇 注讬讬谉 砖诐.
讜讛谞讛 讬讚讜注 诪讛 砖讛讬讛 讚讜讚 讛诪诇讱 注"讛 讝专讬讝 诇拽讜诐 讘讞爪讜转 诇讬诇讛, 讛讬讬谞讜 讻讚讬 诇拽砖讟 讗转 诇讗讛 砖讛讬讗 住讜讚 讞爪讜转 讛砖谞讬 砖诇 讛诇讬诇讛, 讜讝讜 讛讜讻讞讛 砖诇讗 讞讟讗 讘讘转 砖讘注, 讚讗诐 讞讟讗 讞住 讜砖诇讜诐, 讗讬讱 讛讬讛 讬讻讜诇 诇转拽谉 讜诇拽砖讟 讗转 讘讞讬谞转 诇讗讛 讘讞爪讜转 诇讬诇讛 讗诐 讞住 讜砖诇讜诐 拽诇拽诇 拽诇拽讜诇 讙讚讜诇 讻讝讛 讘讘讞讬谞转讛 讘注谞讬谉 讘转 砖讘注, 讜诇讻讱 诪讗谉 讚讗诪专 讛专讗砖讜谉 讛讘讬讗 讞住讬讚讜转 讝讜 砖诇 讞爪讜转 诇讬诇讛 砖讛讬讛 讚讜讚 讗讜诪专 讞住讬讚讜转 讝讜 砖诇讜 讻讚讬 诇讘专专 砖讛讜讗 诇讗 驻讙诐 讜拽诇拽诇 讞住 讜砖诇讜诐 讘讞讟讗 讗砖转 讗讬砖 讘讘转 砖讘注. 讜诪讗谉 讚讗诪专 讛讘', 讛讘讬讗 讞住讬讚讜转 讗讞专转 砖讛讬讛 诪讝诇讝诇 讘讻讘讜讚讜 讻讚讬 诇讟讛专 讗砖讛 诇讘注诇讛, 讜讛讟注诐 砖讛讬讛 讚讜讚 讛诪诇讱 注"讛 诪砖转讚诇 讘讚讘专 讝讛 诪讗讚 诇讟讛专 讗砖讛 诇讘注诇讛, 讛讬讬谞讜 讻讚讬 诇转拽谉 诪讛 砖注砖讛 讘注谞讬谉 讘转 砖讘注, 讻讬 讘讗诪转 讛讜讗 诇讗 讞讟讗 讘讝讛 讻诇诇 讻讬 讛讬转讛 专讗讜讬讛 诇讜, 讜讛讬转讛 诪讙讜专砖转 讜讟讛讜专讛, 讜讙诐 讬诪讬 讛讘讞谞讛 讛讬讛 讻专讗讜讬 讜讻谞讝讻专 讘讝讜讛专 讛拽讚讜砖, 讜专拽 讗讻诇讛 驻讙讛, 砖谞专讗讛 诇注讬谞讬 讛专讜讗讬谉 砖讞讟祝 讗讜转讛 诪讘注诇讛, 讜讻谉 讛讜讗 注诇 驻讬 讛讗诪转, 讻讬 诇拽讞讛 诪讘注诇讛 拽讜讚诐 讛讝诪谉 讛专讗讜讬 诇讛诪转讬谉, 讜讻谞讝讻专 诇注讬诇, 讜诇讻讱 讛讬讛 诪砖转讚诇 诇讟讛专 讗砖讛 诇讘注诇讛 讗祝 注诇 驻讬 砖讛讬讛 诪讝诇讝诇 讘讻讘讜讚讜 讘讻讱, 讜谞诪爪讗 讻讬 讛讜讗 诇讗 讞讟讗 讘讘转 砖讘注 讻诇诇, 讜专拽 讝讛 讛讞住专讜谉 讛讬讛 诇讜 讘讚讘专 讛讝讛, 砖讞讟祝 讗讜转讛 诪讘注诇讛 拽讜讚诐 讝诪谞讛, 讜诇讻讱 讛讬讛 诪讝讻讬专 讚讜讚 讛诪诇讱 注"讛 讞住讬讚讜转 讝讜 砖讛讬讛 谞讝讛专 讘讚讘专 讝讛 诇讘专专 砖讛讜讗 讘讗诪转 诇讗 讞讟讗 讘讘转 砖讘注 讞讟讗 诪诪砖.
讜讚注 讻讬 专讘讬谞讜 讛讗专"讬 讝"诇 讘砖注专 诪讗诪专讬 专砖讘"讬 驻讬专砖 砖诐 讛讟注诐 诪讛 砖拽专讗 讚讜讚 讛诪诇讱 注"讛 讗转 注爪诪讜 讞住讬讚, 讬注讜讬谉 砖诐, 讜诇驻讬 讚讘专讬 专讘讬谞讜 讝"诇 砖诐, 诪讜讘谞讬诐 讛讬讟讘 讚讘专讬 讞讝"诇 讛谉 诇诪讗谉 讚讗诪专 讛讗' 讜讛谉 诇诪讗谉 讚讗诪专 讛讘', 讜讛诪砖讻讬诇 讬讘讬谉 讗讬讱 讛讚讘专讬诐 诪讻讜讜谞讬诐 讛讬讟讘 讜讚讜"拽.



砖讈侄讻旨指诇 诪址诇职讻值讬 诪执讝职专指讞 讜旨诪址注植专指讘. 讬砖 诇讛拽砖讜转, 诇诪讛 谞拽讬讟 诪诇讻讬 诪讝专讞 讜诪注专讘 讜诇讗 讗诪专 诪诇讻讬 爪驻讜谉 讜讚专讜诐, 讚讜讚讗讬 讬砖 诪诇讻讬诐 讙诐 讻谉 砖诐? 讜注讬讬谉 诪讛专砖"讗. 讜注讜讚 讬砖 诇讛拽砖讜转, 讜诇诪讛 讛拽讚讬诐 诪讝专讞 诇诪注专讘? 讜谞专讗讛 诇讬 讘住"讚 注诇 驻讬 诪讛 砖讗诪专讜 讘诪讚专砖 讘诪讚讘专, 讗诪专 诇讜 讛拽讘"讛 诇诪砖讛 专讘讬谞讜, 诪讝专讞, 砖诪诪谞讜 讗讜专 讬讜爪讗 诇注讜诇诐 讬讛讬讛 讻谞讙讚讜 讬讛讜讚讛 砖讛讜讗 讘注诇 诪诇讜讻讛 讜讻讜', 诇讻讱 讻转讬讘 (讘诪讚讘专 讘, 讙) 讜职讛址讞止谞执讬诐 拽值讚职诪指讛 诪执讝职专指讞指讛 讚旨侄讙侄诇 诪址讞植谞值讛 讬职讛讜旨讚指讛 诇职爪执讘职讗止转指诐 注讬讬谉 砖诐. 谞诪爪讗 讛诪讝专讞 讛讜讗 讞诇拽讜 砖诇 讚讜讚 讛诪诇讱 注"讛 砖讛讜讗 诪砖讘讟 讬讛讜讚讛, 讜诇讻讱 讻讬讜谉 砖讘讗 诇讛讝讻讬专 讛讛讘讚诇 砖讬砖 讘讬谞讜 诇讘讬谉 诪诇讻讬 讗讜诪讜转 讛注讜诇诐, 谞拽讟 诪诇讻讬 诪讝专讞 砖讛诐 讘讞诇拽 砖讛讜讗 砖诇讜 讜讻讬讜谉 砖讝讻专 诪讝专讞, 讛讝讻讬专 诪注专讘, 砖讛讜讗 拽爪讛 讛砖谞讬 砖讻谞讙讚讜.
讗讬 谞诪讬 谞专讗讛 诇讬 讝讻专 诪诇讻讬 诪讝专讞 讜诪注专讘, 讻讚讬 诇讙谞讜转诐 注讜讝 讘讙谞讗讬 讗讞专 注诇 讗砖专 讛诐 讛讜诇讻讬诐 讘讛讘诇 讜专讬拽 砖诪砖转讞讜讬诐 诇讞诪讛 讛讬讜爪讗讛 讘诪讝专讞 讜砖讜拽注转 讘诪注专讘.



砖讈侄讻旨指诇 诪址诇职讻值讬 诪执讝职专指讞 讜旨诪址注植专指讘 讬讜止砖讈职讘执讬诐 讗植讙只讚旨讜止转 讗植讙只讚旨讜止转 讘旨执讻职讘讜止讚指诐. 谞状诇 讘住状讚 谞拽讬讟 讗植讙只讚旨讜止转 注诇 砖诇砖讛 诪讬谞讬 讻讘讜讚 讛诪讬讜讞讚 诇讛诐, 讻讬 讗讬谉 讗讙讜讚讛 驻讞讜转 诪砖诇砖讛 讜讻讘讜讚谉 砖诇 诪诇讻讬诐 诪砖讜诇砖 讘砖诇砖讛 诪讬谞讬 讻讘讜讚, 讛讗' 诪爪讚 砖讘讟 讛诪诪砖诇讛 讜讛诪诇讜讻讛 讛诪住讜专 讘讬讚诐 讘诇讘讚 诇专讚讜转 讘讜, 讜讛讘' 诪爪讚 讛讻住讗, 讜讻诪讜 砖讗诪专 驻专注讛 诇讬讜住祝 讛爪讚讬拽 注"讛 (讘专讗砖讬转 诪讗, 诪) 专址拽 讛址讻执旨住值旨讗 讗侄讙职讚址旨诇 诪执诪侄旨讱指旨, 讜讛讙' 诪爪讚 讛诪诇讘讜砖 讛诪讬讜讞讚 诇讛诐 讚讜拽讗 砖讗讬谉 专砖讜转 诇砖讜诐 讗讚诐 诇讛转讻讘讚 讘讜 诇诇讘砖讜, 讜讻诪讜 砖谞讗诪专 (讗住转专 讞, 讟讜) 讜旨诪指专职讚殖旨讻址讬 讬指爪指讗 诪执诇执旨驻职谞值讬 讛址诪侄旨诇侄讱职 讘执旨诇职讘讜旨砖讈 诪址诇职讻讜旨转, 讛专讬 砖诇砖讛 诪讬谞讬 讻讘讜讚, 砖讛讜讗 讗讙讜讚讛, 讻讬 讗讬谉 讗讙讜讚讛 驻讞讜转 诪砖诇砖讛, 讛诐 诪讬讜讞讚讬诐 诇诪诇讻讬诐 讘诇讘讚, 讜诇讝讛 讗诪专 讬讜砖讘讬诐 讗讙讜讚讜转 讗讙讜讚讜转, 讘讻讘讜讚诐 讜讗谞讬 注砖讬转讬 诇讛驻讱 砖讛讬讬转讬 诪讝诇讝诇 讘注爪诪讬 讘注讘讜专 诪爪讜转 讛砖讬"转 诇讟讛专 讗砖讛 诇讘注诇讛, 讘砖诇砖讛 讚讘专讬诐 砖讛讬转讛 讬讚讬 诪诇讜讻诇讻讜转 讘讚诐 讜砖驻讬专 讜砖讬诇讬讛, 讻讚讬 诇讟讛专 讗砖讛 诇讘注诇讛.



讻旨指诇 诪址讛 砖旨讈侄讗植谞执讬 注讜止砖讉侄讛, 讗植谞执讬 谞执诪职诇指讱职 讘旨执诪职驻执讬讘止砖讈侄转 专址讘旨执讬 讜职讗讜止诪值专 诇讜止 诪职驻执讬讘止砖讈侄转 专址讘旨执讬, 讬指驻侄讛 讚旨址谞职转旨执讬? 讬砖 诇讛拽砖讜转, 诇诪讛 讛讬讛 诪讝讻讬专 砖诪讜 砖讗讜诪专 诇讜 诪驻讬讘砖转 专讘讬, 讻讬讜谉 砖讛讜讗 诪讚讘专 注诪讜 讘驻谞讬讜, 讜讛讜讛 诇讬讛 诇诪讬诪专 讜讗讜诪专 诇讜 讬驻讛 讚谞转讬, 讜谞专讗讛 诇讬 讘住"讚 注诇 驻讬 诪讛 砖讛拽砖讜 讛诪驻专砖讬诐 讝"诇, 讗讬讱 讬拽专讗讛讜 讘砖诪讜 诪讗讞专 砖讛讬讛 专讘讜, 讚讗祝 注诇 驻讬 砖讗讜诪专 诇讜 专讘讬, 讙诐 讻谉 讗住讜专 讘驻谞讬讜, 讜转专爪讜 讚讚讬谉 讝讛 诇讗 讗转诪专 讗诇讗 讘专讘讜 诪讜讘讛拽, 讜诪驻讬讘砖转 诇讗 讛讬讛 专讘讜 诪讜讘讛拽, 讗诇讗 注执讬专指讗 讛址讬指讗执讬专执讬 讛讬讛 专讘讜 诪讜讘讛拽, 讻诪讜 砖讗诪专讜 讘讙诪专讗 讚注讬专讜讘讬谉 讜注诇 讚讘专讬讛诐 讛谞讝讻专讬诐 讬砖 诪拽砖讬诐 诪讗讬 拽砖讬讗 诇讛讜, 讜讛诇讗 讬讛讜砖注 讗诪专 (讘诪讚讘专 讬讗, 讻讞) 讗植讚止谞执讬 诪止砖侄讈讛 讻职旨诇指讗值诐, 讜转专爪讜 讛转诐, 讗诪专 讗讚讜谞讬 诪砖讛, 砖讛拽讚讬诐 讗讚讜谞讬 诇砖诪讜 砖诇 诪砖讛 专讘讬谞讜 注"讛, 讜讝讛 砖专讬 讗驻讬诇讜 讘专讘讜 诪讜讘讛拽, 讗讘诇 讗诐 讛讬讛 讗讜诪专 诪砖讛 讗讚讜谞讬, 讗住讜专 讘专讘讜 诪讜讘讛拽, 讜讻讗谉 讗诪专 诪驻讬讘砖转 专讘讬, 讛讬讬谞讜 讟注诪讗 诪砖讜诐 讚诇讗 讛讬讛 专讘讜 诪讜讘讛拽 注讚 讻讗谉 讚讘专讬讜.
讜讘讝讛 诪讜讘谉 讘住"讚 砖驻讬专 诪讛 砖谞转讞讻诐 讚讜讚 讛诪诇讱 注"讛 诇讜诪专 砖谞讬 诪讬诇讜转 讬转讬专讜转 讗诇讜, 讜讛诐 诪驻讬讘砖转 专讘讬 拽讜讚诐 砖讬讗诪专 诇讜 讬指驻侄讛 讚旨址谞职转旨执讬? 讻讚讬 砖诇讗 讬转诇讜谞谉 注诇讬讜 讛砖讜诪注 诇讜诪专 讗诐 讛讜讗 专讘讱, 讗讬讱 讛讬讬转 讚谉 诪注讬拽专讗, 讚讗住讜专 诇讛讜专讜转 讘讝诪谉 砖专讘讜 拽讬讬诐, 讜讗驻讬诇讜 讘转讜讱 砖诇砖讛 驻专住讗讜转 讗住讜专, 讚讞砖讜讘 讘驻谞讬讜, 诇讻讱 谞转讞讻诐 诇讛讘诇讬注 讛转讬专讜抓 砖诇 拽讜砖讬讗 讘讚讘专讬讜 砖讛讬讛 讗讜诪专 诇讜 讘转讞诇转 讚讘专讬讜 诪驻讬讘砖转 专讘讬, 讜诪讚讘专讬诐 讗诇讜 讬讘讬谉 讛砖讜诪注 砖诇讗 讛讬讛 诪驻讬讘砖转 专讘讜 诪讜讘讛拽 讚讗诐 讛讬讛 专讘讜 诪讜讘讛拽, 讛讬讛 爪专讬讱 诇讜诪专 诇讜 专讘讬 诪驻讬讘砖转, 讻诪讜 砖讗诪专 讬讛讜砖注 讗讚讜谞讬 诪砖讛, 讜讻讬讜谉 砖专诪讝 讘讚讘讜专 讝讛 砖诇讗 讛讬讛 专讘讜 诪讜讘讛拽 讛砖转讗, 诪诪讬诇讗 诇讗 讬讘讗 讛砖讜诪注 诇讛拽砖讜转 注诇讬讜 讗讬讱 讛讜专讛 讛诇讻讛 诪注讬拽专讗 讘驻谞讬讜, 讚讚讬谉 讝讛 诇讗 讗转诪专 讗诇讗 讘专讘讜 诪讜讘讛拽 砖诇讗 讬讜专讛 转讜讱 砖诇砖讛 驻专住讗讜转, 讜讗诐 讗讬谉 专讘讜 诪讜讘讛拽 砖专讬.



讬指驻侄讛 讚旨址谞职转旨执讬? 讬指驻侄讛 讞执讬旨址讘职转旨执讬? 讬指驻侄讛 讝执讻旨执讬转执讬? 讬指驻侄讛 讟执讛址专职转旨执讬? 讬指驻侄讛 讟执诪旨值讗转执讬? 讜职诇止讗 讘旨止砖讈职转旨执讬. 讬砖 诇讛拽砖讜转 讛讜讛 诇讬讛 诇诪讬诪专 讘拽讬爪讜专 讜诇讗 注讜讚 讗诇讗 讻诇 诪讛 砖讗谞讬 讚谉 讗谞讬 谞诪诇讱 讘诪驻讬讘砖转 专讘讬 讜诇讗 讘讜砖转讬? 讜谞专讗讛 诇讬 讘住"讚 讻讬 讬砖 讗讚诐 讗讞专 砖讛讜专讛 讛诇讻讛 诇诪注砖讛 讜专讜爪讛 诇砖讗讜诇 讗讜转讜 讛讚讬谉 诪专讘讜, 讗讜 诪谉 讛讙讚讜诇 诪诪谞讜, 讻讚讬 砖讬讚注 讗诐 讬驻讛 讛讜专讛 讗讜 砖诪讗 讟注讛, 诇讗 讬讗诪专 诇讜 讻讱 讜讻讱 讛讜专讬转讬 讜注砖讬转讬 诪注砖讛, 讻讬 讬专讗 砖诪讗 讟注讛 讜讗讝 讬讘讜砖 诪诪谞讜, 讗诇讗 讬砖讗诇 诪谉 讛专讘 讚专讱 砖讗诇讛 诇诇诪讜讚 讚讬谉, 讜诇讗 讬讙讬讚 砖注砖讛 诪注砖讛, 讜讛讬讬谞讜 专讘讜转讬讛 讚讚讜讚 讛诪诇讱 注"讛 砖诇讗 讛讬讛 谞讜讛讙 讻讱, 讗诇讗 讛讬讛 讗讜诪专 讻讱 讚谞转讬 讜讻讱 讞讬讬讘转讬, 砖讛讜讗 诪讙讬讚 诇驻谞讬 诪驻讬讘砖转 砖注砖讛 诪注砖讛 讜诇讗 讘讜砖转讬 砖诇讗 讞砖砖转讬 诪谉 讛讘讜砖讛 讚砖诪讗 讟注讬转讬, 讜讗讝 讘讗 讗谞讬 诇讬讚讬 讘讜砖讛, 讜讗祝 注诇 讙讘 讚讚讘专讬诐 讗诇讜 讛讬讛 讗讜诪专诐 诇驻谞讬 讛拽讘"讛 砖讛讜讗 讬讜讚注 讛讗诪转 讜诇诪讗讬 讗爪讟专讬讱 诇驻专讜砖讬 讻讜诇讬 讛讗讬, 讗讱 讝讛 讬讚讜注 砖讛讗讚诐 讬驻专砖 讝讻讬讜转讬讜 讻讚讬 诇住转讜专 驻讬 讛诪拽讟专讙讬诐 讜诇注讜专专 诪诇讬爪讬 讬讜砖专 注诇讬讜 诇诪注诇讛. 讜讛谞讛 专砖"讬 讝"诇 驻讬专砖 讝讻讬转讬 讜讞讬讬讘转讬 砖讬讬讱 讘讚讬谞讬 诪诪讜谞讜转 讜讘讚讬谞讬 谞驻砖讜转 注讬讬谉 砖诐, 讜诪拽砖讬诐 讛注讜诇诐 讘砖诇诪讗 讚讬谞讬 诪诪讜谞讜转 讬讻讜诇 诇讚讜谉 讗讜转诐 诇讘讚讜, 讜诇讻讱 讛讬讛 谞诪诇讱 讘诪驻讬讘讜砖转 讗讞专 诪注砖讛, 讗讘诇 讚讬谞讬 谞驻砖讜转 爪专讬讱 诇讚讜谉 讘住谞讛讚专讬谉 拽讟谞讛 讗讜 讙讚讜诇讛, 讜讗讬谉 讛讚讬谉 谞驻住拽 注诇 驻讬 讬讞讬讚, 讜讗诐 讚讜讚 讛诪诇讱 注"讛 讛讬讛 讬讜砖讘 讘住谞讛讚专讬谉 讜讚谉 讚讬谞讬 谞驻砖讜转, 诇讗 谞驻住拽 讛讚讬谉 注诇 驻讬讜 诇讘讚讜, 讜注讜讚 讚讘专 砖谞驻住拽 注诇 驻讬 讛住谞讛讚专讬谉 诇讗 砖讬讬讱 诇砖讗诇 讗讜转讜 讗讞专 讻讱 诪驻讬 讛讬讞讬讚, 讬讛讬讛 诪讬 砖讬讛讬讛, 讚讗讬谉 讚讘专讬 讛讬讞讬讚 讻诇讜诐 讗讞专 讚讘专讬 讛住谞讛讚专讬谉 砖讛诐 专讘讬诐, 讜谞专讗讛 诇讬 讘住"讚 讚诇讗讜 讘讚讬谉 谞驻砖讜转 讘诇讞讜讚讬讛 讛讜讗 诪讚讘专, 讗诇讗 诪讚讘专 讘讚讬谉 谞驻砖讜转 讚驻转讬讱 讘讛讚讬 讚讬谉 诪诪讜谉, 讻讙讜谉 讛讗 讚拽讬讬诪讗 诇谉 讘讙诪专讗 讚住谞讛讚专讬谉 讚祝 注"讘, 讛讬讛 讘讗 讘诪讞转专转 讜砖讘专 讗转 讛讞讘讬转, 讗诐 讬砖 诇讜 讚诪讬诐 讞讬讬讘, 讗讬谉 诇讜 讚诪讬诐 驻讟讜专, 讜驻讬专砖 专砖"讬 讻诇讜诪专, 讗诐 讗讬谞讜 专讗讜讬 诇讬讛专讙, 讻讙讜谉 砖讘讗 讗讘 注诇 讛讘谉, 讚转谞讬讗 诇拽诪谉 讚讗讬谉 讛讘谉 专砖讗讬 诇讛专讜讙 讗转 讗讘讬讜 讛讘讗 注诇讬讜 讘诪讞转专转, 讞讬讬讘 诇砖诇诐 讗转 讛讞讘讬转 讻砖讗专 诪讝讬拽, 讜讗诐 讗讬谉 诇讜 讚诪讬诐, 讻讙讜谉 砖讗专 讻诇 讗讚诐 砖谞讬转谉 专砖讜转 诇讘注诇 讛讘讬转 诇讛专讙讜, 驻讟讜专 诪诇砖诇诐 讚讞讬讜讘 诪讬转讛 讜讞讬讜讘 转砖诇讜诪讬谉 讘讗讬诐 讻讗讞讚, 讜讗祝 注诇 驻讬 砖谞讬爪讜诇 驻讟讜专 诪谉 讛转砖诇讜诪讬谉, 讚拽讬讬诪讗 诇谉 讘讻转讜讘讜转 讚祝 诇"讚, 讞讬讬讘讬 诪讬转讜转 砖讜讙讙讬谉, 讻讙讜谉 砖诇讗 讛转专讜 讘讛谉, 讗讬谉 诪砖诇诪讬谉 诪诪讜谉 砖注诐 讛诪讬转讛, 讗祝 注诇 驻讬 砖讗讬谉 谞讛专讙讬谉 注讚 讻讗谉 诇砖讜谞讜.
谞诪爪讗 诇驻讬 讝讛, 讗驻砖专 砖讬讘讗 诇驻谞讬 讚讜讚 讛诪诇讱 注"讛 诇讘讚讜 讚讬谉 诪诪讜谉 讚驻转讬讱 讘讛讚讬 讚讬谉 谞驻砖讜转, 讻讙讜谉 砖砖讘专 讞讘讬转 讗讜 注砖讛 砖讗专 讛讝拽 诇讞讘讬专讜 讘讘讜讗讜 讘诪讞转专转, 讚讛砖转讗 讗祝 注诇 讙讘 讚讬砖 讻讗谉 讚讬谞讬 谞驻砖讜转, 讗讬谉 讚讬谉 讝讛 砖诇 谞驻砖讜转 讘讗 诇驻谞讬 讛住谞讛讚专讬谉 讻讬 讛讘讗 讘诪讞转专转 讗讬谞讜 谞讛专讙 讘住谞讛讚专讬谉 讜讗讬谞讜 谞注谞砖 讘讘讬转 讚讬谉 讻诇诇, 讗讱 讛诐 讘讗讬诐 诇驻谞讬 讚讜讚 讛诪诇讱 注"讛 诇讚讜谉 讘讚讬谞讬 讛诪诪讜谉 讘砖讘讬诇 讛讬讝拽 讛讞讘讬转 讜讻讬讜爪讗, 讝讛 讟讜注谉 砖讛讬讛 诪转讞讬讬讘 讘谞驻砖讜 讜驻讟讜专, 讜讝讛 讟讜注谉 砖诇讗 讛讬讛 诪转讞讬讬讘 讘谞驻砖讜, 讻讙讜谉 砖讟讜注谉 砖讛拽驻讜讛 讘谞讬 讗讚诐 讗讜 注讚讬诐, 讜讻谞讝讻专 讘讛专诪讘"诐 讛诇讻讜转 讙谞讬讘讛 驻"讟 讛诇讻讛 讬"讗, 讗讜 砖讟讜注谉 讟注谞讜转 讗讞专讜转 砖诇讗 讛讬讛 讬讻讜诇 讘注诇 讛讘讬转 诇讛专讙讜 讚讛专讬 讝讛 诪转讞讬讬讘 讘诪诪讜谉 讜讗讝 讚讜讚 讛诪诇讱 注"讛 讛讬讛 诪讜讻专讞 诇讚讜谉 转讞诇讛 讘讬谞讜 诇讘讬谉 注爪诪讜 讗转 讛讚讬谉 讛谞讜讙注 诇讚讬谞讬 谞驻砖讜转, 诇专讗讜转 讗诐 讝讛 讛讗讚诐 讬砖 诇讜 讚诪讬诐 讗讜 诇讗讜, 讜讗讝 讗讞专 讻讱 讬讚讜谉 讚讬谉 讛诪诪讜谉 讗诐 讬转讞讬讬讘 讘讛讬讝拽 讝讛, 讜讻诪讛 讛讜讗 诪转讞讬讬讘 讜讻讬讜爪讗 讘讝讛, 讜讻讬讜谉 讚讚讬谞讬诐 讗诇讜 讛讗 讘讛讗 转诇讬讗, 诇讻谉 砖讜讗诇 转讞诇讛 诇诪驻讬讘砖转 讗诐 讬驻讛 讞讬讬讘转讬 讗讜 讝讻讬转讬 讘讚注转讬 讘注谞讬谉 讚讬谞讬 讛谞驻砖讜转, 诇讚注转 讗诐 讬砖 诇讜 讚诪讬诐 讗讜 诇讗讜, 讜讗讞专 讻讱 砖讜讗诇 诪诪谞讜 讗转 讗砖专 讚谉 诇注谞讬谉 诪注砖讛 讘讚讘专 讛谞讜讙注 诇诪诪讜谉.
讗讬 谞诪讬 谞专讗讛 诇讬 讘住"讚, 讻讙谉 讛讗 讚转谞讬讗 讘讙诪专讗 讚砖讘转 讜住谞讛讚专讬谉 讜砖讗专 讚讜讻转讬, 讛讙讜谞讘 讻讬住 讘砖讘转 讞讬讬讘, 砖讛专讬 谞转讞讬讬讘 讘讙谞讬讘讛 拽讜讚诐 砖讬讘讗 诇讬讚讬 讗讬住讜专 住拽讬诇讛, 讛讬讛 诪讙专专 讜讬讜爪讗 驻讟讜专 砖讛专讬 讗讬住讜专 讙谞讬讘讛 讜讗讬住讜专 住拽讬诇讛 讘讗讬谉 讻讗讞讚, 讜诇驻讬 讝讛 讛砖转讗 讗诐 讝讛 讛讙谞讘 砖讙谞讘 讘砖讘转 讻讘专 诪转, 讚诇讗 谞砖讗专 讻讗谉 讚讬谞讬 谞驻砖讜转 讻讚讬 诇讚讜谞讜 讘住谞讛讚专讬谉, 讜专拽 讘注诇 讛讙谞讬讘讛 转讜讘注 诪谉 讬讜专砖讬讜 诪诪讜谉 砖讙谞讘 讗讘讬讛诐 诪诪谞讜 讘砖讘转, 讜讛讜讗 讟讜注谉 砖讗讘讬讛诐 谞转讞讬讬讘 讘讙谞讬讘讛 拽讜讚诐 砖讘讗 诇讬讚讬 讗讬住讜专 住拽讬诇讛, 讜讛讬讜专砖讬谉 讟讜注谞讬谉 砖讛讬讛 讛注谞讬谉 讻讱 砖讛讙谞讬讘讛 讜讛住拽讬诇讛 讘讗讬诐 讻讗讞讚, 讜驻讟讜专 诪谉 讛诪诪讜谉, 讜讘讛讗讬 讙讜讜谞讗 爪专讬讱 砖讬讚讜谉 讚讜讚 讛诪诇讱 注"讛 转讞诇讛 讘讬谞讜 诇讘讬谉 注爪诪讜 注诇 讚讬谉 讛谞驻砖讜转, 诇讘专专 讗诐 讝讛 讞讬讬讘 诪讬转讛 讗讜 诇讗讜, 讜讗讞专 砖讬转讘专专 讗爪诇讜 讚讬谉 讝讛, 讗讝 讬讘专专 讚讬谉 讛讘' 砖诇 讛诪诪讜谉 诇注砖讜转 诪注砖讛, 讜注诇 讻谉 讛讜讗 砖讜讗诇 诪谉 诪驻讬讘砖转 注诇 砖谞讬 讛讚讬谞讬谉, 讚讛讗 转诇讬讗 讘讛讗, 讜注讜讚 讬砖 诇转专抓 讻诪讛 讛诪爪讗讜转 注诇 讚专讱 讗讜驻谉 讝讛 讛砖谞讬 讗砖专 讻转讘转讬, 讚讗讬讬专讬 讘讛讬讻讗 砖讻讘专 诪转 讜讗讬谉 讻讗谉 讚讬谞讬 谞驻砖讜转 诇讚讬谉 讘住谞讛讚专讬谉 讜讚讜"拽.
讜讛讗 讚诇讗 谞拽讬讟 谞诪讬 讛讻砖专转讬 讜驻住诇转讬 讗住专转讬 讜讛转专转讬, 谞专讗讛 诇讬 讚讻诇 讝讛 谞讻诇诇 讘讗讜诪专讜 讬驻讛 讚谞转讬, 讜专拽 驻专讟 注讜讚 诇诪讬诪专 讞讬讬讘转讬 讜讝讻讬转讬, 诪驻谞讬 砖讛诐 讞诪讜专讬诐 讜拽砖讬诐 讛专讘讛.



诪址讗讬 拽职专指讗? (转讛讬诇讬诐 拽讬状讟:诪状讜) 讜址讗植讚址讘旨职专指讛 讘职注值讚止转侄讬讱指 谞侄讙侄讚 诪职诇指讻执讬诐 讜职诇止讗 讗值讘讜止砖讈. 驻讬专砖 诪讛专砖"讗 诪讗谉 诪诇讻讬 专讘谞谉 注讬讬谉 砖诐, 讜谞专讗讛 诇讬 讘住"讚 讚讗驻讬拽 诇诪驻讬讘砖转 讘砖诐 诪诇讻讬, 讻讬 诪职诇指讻执讬诐 讘讛驻讜讱 讗转讜讜谉 诪址讻职诇执讬诐, 讻诇讜诪专, 讜讗祝 注诇 驻讬 砖讗谞讬 讬讜讚注 讘讜 砖讛讜讗 诪讻诇讬诐, 砖讗讜诪专 诇讬 讟注讬转, 注诐 讻诇 讝讛 诇讗 谞诪谞注转讬 诪诇讚讘专 诇驻谞讬讜 讛讜专讗讜转 砖讛讬讬转讬 诪讜专讛 讘注讚讜转讬讱.



诇止讗 '诪职驻执讬讘止砖讈侄转' 砖讈职诪讜止, 讗侄诇旨指讗 '讗执讬砖讈志讘旨止砖讈侄转' 砖讈职诪讜止. 讛拽砖讛 讛专讘 驻专砖转 讚专讻讬诐 讝"诇 讚祝 诇"讜 诇诪讗讬 讗爪讟专讬讱 诇讛讘讬讗 讚讘专 讝讛 讻讗谉, 讚讛讻讗 讛讝讻讬专 砖诐 诪驻讬讘砖转 讘讛注讘专讛 讘注诇诪讗? 注讬讬谉 砖诐. 讜谞专讗讛 诇讬 讘住"讚 砖讛讘讬讗 讛砖"住 讚讘专讬 转谞讗 讛谞讝讻专 讻讚讬 诇驻专砖 讘讝讛 诪讛 砖讗诪专, 讜诇讗 注讜讚 讗诇讗 砖讻诇 诪讛 砖讗谞讬 注讜砖讛 讗谞讬 谞诪诇讱 讘诪驻讬讘砖转 专讘讬, 讚拽砖讗 诪讛 砖讬讬讻讜转 讬砖 诇讞住讬讚讜转 讝讜, 注诐 讗讜转讛 讞住讬讚讜转 砖讛讬讛 注讜砖讛 诇讟讛专 讗砖讛 诇讘注诇讛 讻讚讬 砖讬讗诪专 讜诇讗 注讜讚 讗诇讗 讜讻讜', 讗讱 讘讝讛 讛诪讗诪专 砖诇 转谞讗 讛谞讝讻专 谞转讘讗专讜 讛讚讘专讬诐 讛讬讟讘, 讜讛讜讗 讻讬 驻专砖转讬 诇注讬诇 讚谞拽讟 讞住讬讚讜转 讝讜 砖讛讬讛 注讜砖讛 讻讚讬 诇讟讛专 讗砖讛 诇讘注诇讛, 讛讬讬谞讜 诪砖讜诐 讻讬 讛讬转讛 讻讜谞转讜 讘讝讛 诇转拽谉 注谞讬谉 讘转 砖讘注, 砖谞专讗讛 砖讞讟祝 讗砖讛 诪讘注诇讛 拽讜讚诐 讝诪谉 讛专讗讜讬. 讗讱 讘注谞讬谉 讝讛 砖诇 讘转 砖讘注 讛讬讛 注讜讚 讞讟讗 讗讞专 诪诇讘讚 讛谞讝讻专, 讜讛讜讗 诪讛 砖讛专讙 讗转 讗讜专讬讛 讘讞专讘 讘谞讬 注诪讜谉, 讚讗祝 注诇 驻讬 砖谞转讞讬讬讘 讗讜专讬讛 诪讬转讛, 讛讬讛 爪专讬讱 诇讚讜谉 讗讜转讜 讘住谞讛讚专讬谉, 讜讗诐 讻谉 爪专讬讱 诇讚讜讚 讛诪诇讱 注"讛 转讬拽讜谉 讗讞专 讛谞讜讙注 诇注谞讬谉 砖驻讬讻讜转 讚诪讬诐, 砖讗祝 注诇 驻讬 砖讗讜专讬讛 讞讬讬讘 讬砖 注诇 讚讜讚 讛诪诇讱 注"讛 讟注谞讛 讛谞讝讻专转 讛谞讜讙注转 诇砖驻讬讻讜转 讚诪讬诐. 讜注诇 讻谉 谞转讻讜讜谉 诇注砖讜转 转讬拽讜谉 诇讞讟讗 讝讛 砖诇 砖驻讬讻讜转 讚诪讬诐 讘讚讘专 讝讛 砖讛讬讛 谞讜讛讙 诇砖讗讜诇 诪谉 诪驻讬讘砖转, 讜讗讜诪专 诇讜 讬驻讛 讚谞转讬, 讜讗祝 注诇 驻讬 砖讬讚注 砖讛讬讛 讚专讻讜 诇讛讻诇讬诪讜, 讛讬讛 诪拽讘诇 爪注专 讛讘讬讜砖 讘砖诪讞讛 诇讻驻专讛 注诇 讞讟讗 砖驻讬讻讜转 讚诪讬诐 讛谞讝讻专, 讚诇讗 讛讬讛 讞讟讗 讙诪讜专 诪诪砖, 讜讛讬讬谞讜 讻讬 讗诪专讜 专讘讜转讬谞讜 讝"诇 讛讘讬讜砖 讛讜讗 讚讜诪讛 诇砖驻讬讻转 讚诪讬诐, 讚讗讝讬诇 住讜诪拽讗 讜讗转讬 讞讜讜专讗, 讜诇讻谉 讗诪专讜 专讘讜转讬谞讜 讝"诇 讻诇 讛诪讘讬讬砖 讗转 讞讘讬专讜 讻讗诇讜 砖驻讱 讚诪讜, 讜讻诇 砖讻谉 讚讜讚 讛诪诇讱 注"讛 砖讛讬讛 讟讘注讜 讗讚诪讜谞讬 注诐 讬驻讛 注讬谞讬诐, 砖讛讬讛 谞讬讻专 讘讜 讬讜转专 讚讗讝讬诇 住讜诪拽讗 讜讗转讬 讞讜讜专讗, 讚讘讝讛 讛讘讬讜砖 谞转拽谉 讗讜转讜 讞讟讗 砖诇 砖驻讬讻讜转 讚诪讬诐, 讚诇讗 讛讜讛 讞讟讗 砖驻讬讻讜转 讚诪讬诐 诪诪砖 诪讗讞专 讻讬 讗讜专讬讛 讛讬讛 (诪讞讜讬讘) 诪讬转讛 讻驻讬 讛讚讬谉. 讜诇讝讛 讗诪专 讜诇讗 注讜讚 讗诇讗 砖讻诇 诪讛 砖讗谞讬 注讜砖讛 谞诪诇讱 讘诪驻讬讘砖转 专讘讬, 讜讗祝 注诇 驻讬 砖讛讬讛 诪讘讬讬砖谞讬 讗拽讘诇 讘砖诪讞讛 讜讘讝讛 转拽谞转讬 讙诐 讞讟讗 讛砖谞讬 讛讘讗 诪讞诪转 注谞讬谉 讘转 砖讘注, 讜诇讝讛 讛讘讬讗 讻讗谉 转谞讗 诇讗 诪驻讬讘砖转 砖诪讜 讗诇讗 讗讬砖 讘砖转 砖诪讜, 讜谞拽专讗 讻谉 注诇 讗砖专 讛讬讛 诪讘讬讬砖 驻谞讬 讚讜讚 讘讛诇讻讛, 讜讛讬讬谞讜 讚诇讗 转讬诪讗 诪谞讗 诇谉 讚讛讬讛 诪讘讬讬砖, 讜讚讬诇诪讗 讗祝 注诇 驻讬 砖讛讬讛 砖讜讗诇 注诇 讻诇 讚讘专 诇讗 讛讬讛 讚专讻讜 诇讘讬讬砖讜, 诇讻讱 讛讘讬讗 讚讘专讬 转谞讗 讛谞讝讻专 讚拽讗诪专 砖讛讬讛 诪讘讬讬砖讜 讘讗诪转, 讜注诇 讻谉 谞拽专讗 诪驻讬讘砖转, 讜讗诐 讻谉 讘讝讛 谞转驻专砖讜 砖驻讬专 讚讘专讬 讚讜讚 讛诪诇讱 注"讛 砖讗诪专 讜诇讗 注讜讚 讗诇讗 讜讻讜'.



讜职诇指诪旨指讛 谞执拽职专指讗 砖讈职诪讜止 '诪职驻执讬讘止砖讈侄转'? 砖讈侄讛指讬指讛 诪职讘址讬旨值砖讈 驻旨职谞值讬 讚旨指讜执讚 讘旨址讛植诇指讻指讛. 讬砖 诇讛拽砖讜转 诪讛讬讻讗 诪砖诪注 讚讘专 讝讛, 讜讗诐 诪砖讜诐 讚讗讬转 讘讬讛 讗讜转讬讜转 讘砖转 讜讛诇讗 讙诐 讘砖诐 讗讬砖 讘砖转 讬砖 讝讛? 讜专砖"讬 驻讬专砖 诪驻讬讜 讛讬讛 讘砖转 诇讚讜讚, 讜注讚讬讬谉 拽砖讗 诪讛讬讻讗 诪砖诪注 砖讛讬讛 讛讘砖转 诇讚讜讚, 讜讚讬诇诪讗 讛讬讛 诪驻讬讜 讘砖转 诇讗讞专讬诐? 讜谞专讗讛 诇讬 讘住"讚 砖讚讜讚 讛诪诇讱 注"讛 讛讬讛 讘诪诇讻讜转 砖讛讬讗 住讜讚 驻讛, 讻诪讜 砖讗诪专讜 讘驻转讬讞转 讗诇讬讛讜 讝讻讜专 诇讟讜讘, 诪诇讻讜转 驻讛 转讜专讛 砖讘注诇 驻讛, 讜诇讻谉 注讬拽专 转讬拽讜谞讬诐 砖诇讜 讛讬讜 讘驻讛, 砖讛讬讛 讗讜诪专 砖讬专讜转 讜转砖讘讞讜转, 讜讘讝讛 诪讜讘谉 砖驻讬专 讛谞讜讟专讬拽讜谉 砖诇 砖诐 诪驻讬讘砖转 砖讛讜讗 诪讬 驻讬 讘砖转, 讻诇讜诪专 诪讬 砖讛讜讗 驻讬, 专爪讜谞讜 诇讜诪专 讘讞讬谞转 驻讛 讛讬讛 注讜砖讛 诇讜 讘砖转, 讙诐 注讜讚 讬讜讘谉 注诇 驻讬 诪讛 砖讻转讘 讘住驻专 讬爪讬专讛, 讗讘专讛诐 注讬谉 讬诪讬谉, 讬爪讞拽 注讬谉 砖诪讗诇, 讬注拽讘 讗讝谉 讬诪讬谉, 诪砖讛 讗讝谉 砖诪讗诇, 讗讛专谉 谞讞讬专 讬诪讬谉, 讬讜住祝 谞讞讬专 砖诪讗诇, 讚讜讚 驻讛, 注讬讬谉 砖诐, 谞诪爪讗 讚讜讚 讛讜讗 讘讞讬谞转 驻讛, 讜讝讛 讛谞讜讟专讬拽讜谉 讛讜讗 诪讬 驻讬 讘砖转 注诇 讚专讱 砖讘讗专谞讜 讜讚讜"拽.



诇止讗 '讻旨执诇职讗指讘' 砖讈职诪讜止, 讗侄诇旨指讗 '讚旨指谞执讬旨值讗诇' 砖讈职诪讜止. 谞专讗讛 诇讬 讘住"讚 砖讙诐 砖诐 讚谞讬讗诇 讗爪讟专讬讱 诇讛讗讬 讚专砖讛 砖诇 讻诇讗讘, 讬注谉 讻讬 砖诐 讻诇讗讘 谞讚专砖 砖讛讬讛 诪讻诇讬诐 讗讘, 讜注讚讬讬谉 爪专讬讱 诇讛讘讬谉 讘讗讬讝讛 讚讘专 诪讻诇讬诪讜, 砖诪讗 讛讜讗 讘讞讻诪讜转 讛注讜诇诐, 诇讝讛 讘讗 砖诐 讚谞讬讗诇 讜谞讚专砖 讚讬谉 讗诇, 讻诇讜诪专 讛讬讛 诪讻诇讬诐 讗转 讗讘 讘讚讘专讬 转讜专讛 砖讛讬讗 讚讬谉 讗诇, 讻诪讜 砖谞讗诪专 (转讛诇讬诐 注讜, 讟) 诪执砖指旨讈诪址讬执诐 讛执砖职讈诪址注职转指旨 讚执旨讬谉, 讜讙诐 讬砖 注讜讚 专诪讝 讘砖诐 讻诇讗讘, 讘讱 讗诇, 讻诇讜诪专 讻讗诇讜 讘旨职讱指 砖讜讻谉 讗值-诇, 砖砖讻讬谞讛 注诪讱 砖讛讬讬转 讞讻诐 讻诇 讻讱 诇讛讻诇讬诐 讗讘.



砖讈侄讛指讬指讛 诪址讻职诇执讬诐 驻旨职谞值讬 诪职驻执讬讘止砖讈侄转 讘旨址讛植诇指讻指讛. 谞专讗讛 诇讬 讘住"讚 砖讛讬讛 诪讻诇讬诪讜 讘讗讜转诐 讛讛诇讻讜转 砖讛讬讛 讞讜诇拽 讘讛诐 注诇 讗讘讬讜 讗砖专 讛讬讛 诪讻诇讬诪讜 讘讛诐, 讜注转讛 讘讗 讻诇讗讘 讘谞讜 讜诪专讗讛 驻谞讬诐 诇讗讜转诐 讛讛讜专讗讜转 砖讛讬讛 讚讜讚 讗讘讬讜 诪讜专讛 讜诪讘专专 砖讬驻讛 讛讜专讛, 讜讘讝讛 讛讬讛 诪讻诇讬诐 讗转 诪驻讬讘砖转 砖讛讬讛 讗讜诪专 诇讗讘讬讜 砖讟注讛, 讜诇讻谉 讗诪专 注诇讬讜 讚讜讚 讗讘讬讜 (诪砖诇讬 讻讙, 讟讜) 讘职旨谞执讬, 讗执诐 讞指讻址诐 诇执讘侄旨讱指, 讬执砖职讉诪址讞 诇执讘执旨讬 讙址诐 讗指谞执讬, 砖讗讬谉 砖诪讞转讜 注诇 讗砖专 诪讻诇讬诐 讗转 诪驻讬讘砖转 讗诇讗 砖诪讞转讜 注诇 讗砖专 讘讬专专 砖讛讜专讗转讜 讛讬讛 讘讗诪转 讜爪讚拽, 砖讘讗 讜拽讬讬诐 讗转 讚讘专讬讜 讛专讗砖讜谞讬诐 讜谞转讘专专 砖讛讜专讛 讻讛诇讻讛.



讜职注指诇指讬讜 讗指诪址专 砖讈职诇止诪止讛 讘旨职谞执讬, 讗执诐 讞指讻址诐 诇执讘旨侄讱指, 讬执砖讉职诪址讞 诇执讘旨执讬 讙址诐 讗指谞执讬. 驻讬专砖 诪拽专讗 讝讛 讗诪专讜 讚讜讚 讛诪诇讱 注"讛 注诇 讻诇讗讘 讘谞讜, 讜讻转讘讜 砖诇诪讛 讛诪诇讱 注"讛 讘诪拽专讗讬讜, 讜谞专讗讛 诇讬 讘住"讚 专讗砖讬 转讬讘讜转 讘旨职谞执讬, 讗执诐 讞指讻址诐 诇执讘旨侄讱指, 讬执砖讉职诪址讞 诇执讘旨执讬 讙址诐 讗指谞执讬 讙讬诪讟专讬讗 驻"讛 [58] 讻诪谞讬谉 讚谞讬讗诇 诇讘讚 诪谉 讗讜转 讬讜"讚 讚讗讬谞讛 讬讜爪讗 讘诪讘讟讗, 讜专讗砖讬 转讬讘讜转 讞植讻址诐 讘旨职谞执讬 讜职砖讉址诪旨址讞 诇执讘旨执讬, 讜职讗指砖讈执讬讘指讛 讞止专职驻执讬 讚指讘指专 讙讬诪讟专讬讗 住"讚 [64], 讜砖诐 讻诇讗讘 注诐 讛讻讜诇诇 谞"讚 [54] 讜注诐 讗讜转讛 讛讬讜讚 砖诇 讚谞讬讗诇 注讜诇讛 住"讚 [64], 讛专讬 谞专诪讝讜 砖谞讬 砖诪讜转讬讜 讘砖谞讬 诪拽专讗讜转讬讜 讗诇讜.



讜职讗讜止诪值专 讞植讻址诐 讘旨职谞执讬 讜职砖讉址诪旨址讞 诇执讘旨执讬, 讜职讗指砖讈执讬讘指讛 讞止专职驻执讬 讚指讘指专. 讬砖 诇讛拽砖讜转 诇诪讗讬 讗爪讟专讬讱 转专讬 拽专讗讬? 讜谞专讗讛 诇讬 讘住"讚 讻讬 驻住讜拽 讘谞讬 讗诐 讞讻诐 诇讘讱 讜讻讜' 讗诪专讜 讚讜讚 讛诪诇讱 注"讛 注诇 讻诇讗讘, 讜驻住讜拽 讞讻诐 讘谞讬 讬砖诪讞 诇讘讬 讗诪专讜 注诇 砖诇诪讛 讘谞讜, 砖讛讬讛 讞讻诐 谞驻诇讗 诪讻诇 讛讗讚诐, 砖砖谞讬 诪拽专讗讜转 讗诇讜 讗诪专诐 讚讜讚 讛诪诇讱 注"讛, 讜讻讬讜谉 讗讜转诐 砖诇诪讛 讘专讜讞 讛拽讜讚砖 讜讻转讘诐 讘驻住讜拽讬 诪砖诇讬 砖诇讜, 讜讛讘讬讗 讛砖"住 讻讗谉 诪拽专讗 讛砖谞讬 砖讗诪专讜 注诇 砖诇诪讛 讘谞讜, 诪驻谞讬 砖讙诐 讛讜讗 诪讚讘专 诪注讬谉 讛讚讘专讬诐 砖诇 驻住讜拽 讘谞讬 讗诐 讞讻诐 诇讘讱 砖讗诪专讜 注诇 讻诇讗讘, 讜讛讜讗 讻讬 诪谉 转讜拽祝 讜注讜爪诐 讞讻诪转讜 砖诇 砖诇诪讛 讛诪讞专驻讬诐 讗讜转讜 讘砖讘讬诇 注谞讬谉 讘转 砖讘注, 讻讬 讗诐 讞住 讜砖诇讜诐 讛讬转讛 讗住讜专讛, 诇讗 讛讬讛 诪讜诇讬讚 诪诪谞讛 讘谉 讞讻诐 谞驻诇讗 诪讻诇 讛讗讚诐, 讜诇讝讛 讗诪专 讜讗砖讬讘讛 讞讜专驻讬 讚讘专. 讜讗诐 谞驻专砖 砖讙诐 驻住讜拽 讝讛 拽讗讬 注诇 讻诇讗讘 谞专讗讛 诇讬 讗讜诪专讜 讜职讗指砖讈执讬讘指讛 讞止专职驻执讬 讚指讘指专 注诇 驻讬 讛讚专讱 砖讻转讻转讬 砖讛讬讛 讻诇讗讘 诪讘讬讬砖 讗转 诪驻讬讘砖转 讘讗讜转诐 讛诇讻讜转, 讗砖专 讘讬讬砖 讘讛诐 讗转 讗讘讬讜 诪拽讜讚诐, 讜讛讬讛 诪专讗讛 驻谞讬诐 讘讛诇讻讛 砖讬驻讛 讛讜专讛 讗讘讬讜, 讜讛谞讛 讘讜讚讗讬 讗讜讬讘讬 讚讜讚 讛诪诇讱 注"讛 讛讬讜 砖诪讞讬诐 诪拽讜讚诐 讻砖讛讬讛 诪驻讬讘砖转 讗讜诪专 诇讚讜讚 讛诪诇讱 注"讛 砖讟注讛, 讜讛讬讜 诪讞专驻讬诐 讗讜转讜 注诇 讟注讬讜转讬讜, 讗讱 注转讛 砖讘讗 讻诇讗讘 讜讘讬专专 砖讗讘讬讜 讬驻讛 讛讜专讛, 讜讗讚专讘讛 诪驻讬讘砖转 讟注讛 讘讞诇拽讜 注诇讬讜, 讜诇讻谉 注转讛 讗诪专 讚讜讚 讛诪诇讱 注"讛 讜讗砖讬讘讛 讞讜专驻讬 讚讘专, 讻诇讜诪专 讗转讛 砖诪讞转 诇讘讬 讘讞讻诪转讱 讗讱 讗讬谉 讗谞讬 砖诪讞 注诇 讛讻诇诪转讜 砖诇 诪驻讬讘砖转 讞住 讜砖诇讜诐, 讗诇讗 讗谞讬 砖诪讞 注诇 讗砖专 注转讛 讗谞讬 诪砖讬讘 讗转 讞讜专驻讬 讚讘专.
讜注讜讚 讬转讘讗专 讛讬讟讘 讗讜诪专讜 讜讗砖讬讘讛 讗转 讞讜专驻讬 讚讘专 讘驻住讜拽 讝讛 砖诇 讻诇讗讘, 注诇 驻讬 讛诪讚专砖 讘驻专砖转 转讜诇讚讜转 砖讗诪专讜 专讘讜转讬谞讜 讝"诇 讚讜讚 讛诪诇讱 注"讛 驻讬专砖 诪谉 讗讘讬讙讬诇 砖诇砖讛 讞讚砖讬诐 诇讬讚注 讗诐 讛讬讗 诪注讜讘专转 诪谉 谞讘诇 讗讜 诇讗讜, 讗讘诇 讛诇讬爪谞讬诐 讛讬讜 讗讜诪专讬诐 诪谉 谞讘诇 诪注讜讘专转, 诪讛 注砖讛 讛拽讘"讛, 爪讜讛 讗转 讛诪诇讗讱 讜讗诪专 诇讜 诇讱 讜爪专 讛讜诇讚 讘讚诪讜转 讚讜讚 讗讘讬讜, 讜诇讻讱 谞拽专讗 讻诇讗讘, 讻讜诇讜 讗讘, 注讚 讻讗谉, 注讬讬谉 砖诐, 讜讘讝讛 诪讜讘谉 砖驻讬专 诪讛 砖讗诪专 讚讜讚 注"讛 注诇 讻诇讗讘 讞讻诐 讘谞讬 讜砖诪讞 诇讘讬 讜讗砖讬讘讛 讞讜专驻讬 讚讘专, 砖讛拽讘"讛 注砖讛 爪讜专转讱 讻爪讜专转讬 讻讚讬 砖讬住转诐 驻讬讛诐 砖诇 讛诇讬爪谞讬诐 讜讝讛讜 讜讗砖讬讘讛 讞讜专驻讬 讚讘专.



讜职讚指讜执讚, 讛值讬讻执讬 拽指专执讬 诇职谞址驻职砖讈值讬讛 '讞指住执讬讚'? 讛拽砖讛 讛爪诇"讞 讝"诇 讗讬谉 拽讜砖讬讗 讝讜 砖讬讬讻讛 诇住讜讙讬讗 讚讬讚谉 讜讛讜"诇 诇诪专诪讬 拽专讗讬 讗讛讚讚讬? 注讬讬谉 砖诐. 讜谞专讗讛 诇讬 讚讘诇讗讜 讛讻讬 讛讬讬转讬 诪驻专砖 诪讛 砖讗诪专 (转讛诇讬诐 驻讜, 讘) 讻旨执讬 讞指住执讬讚 讗指谞执讬, 诇讗讜 讘讞住讬讚讜转 讚转讜专讛 讜诪爪讜转 拽讗诪专, 讗诇讗 注诇 讙诪讬诇讜转 讞住讚讬诐 砖讛讬讛 注讜砖讛 注诐 讻诇 注诪讜, 讻讬 讘注诇 爪讚拽讛 讜讞住讚 谞拽专讗 讞住讬讚, 注诇 砖诐 讛讞住讚 砖注讜砖讛, 讜讻谉 讻转 诪诇讗讻讬诐 讬砖 诇诪注诇讛 砖谞拽专讗讬诐 讘砖诐 讞住讚 注诇 砖诐 诪爪讜转 讙诪讬诇讜转 讞住讚讬诐, 讗讱 讗讞专 砖驻讬专砖讜 专讘讬 诇讜讬 讜专讘讬 讬爪讞拽 讚讗讬讬专讬 讘讞住讬讚讜转 砖诇 诪注砖讬诐 讟讜讘讬诐 诇讻讱 讛拽砖讛 诪谉 驻住讜拽 诇讜诇讗 讜讻讜'.



诪只讘职讟指讞 讗植谞执讬 讘旨职讱指 砖讈侄讗址转旨指讛 诪职砖讈址诇旨值诐 砖讉指讻指专 讟讜止讘 诇址爪旨址讚旨执讬拽执讬诐 诇侄注指转执讬讚 诇指讘讜止讗, 讗植讘指诇 讗值讬谞执讬 讬讜止讚值注址 讗执诐 讬值砖讈 诇执讬 讞值诇侄拽 讘旨值讬谞值讬讛侄诐 讗执诐 诇指讗讜. 讬砖 诇讛拽砖讜转 诇诪讗讬 讗爪讟专讬讱 诇驻专砖 砖讻专 讟讜讘 讜讚讬 诇讜诪专 砖讻专 住转诐? 讜谞专讗讛 诇讬 讘住"讚 注诇 驻讬 诪讛 砖讻转讘讜 讛诪驻专砖讬诐 讝"诇 注诇 诪爪讜转 注砖讛 讗讬谉 砖讻专 诪谉 讛讚讬谉 讻讬 讬讗诪专 讛拽讘"讛 诪讬 讛拽讚诪谞讬 讜讗砖诇诐, 讗讘诇 注诇 诪爪讜转 诇讗 转注砖讛 讬砖 砖讻专 诪谉 讛讚讬谉 讻讬 拽讬讜诐 诪爪讜转 讗诇讜 讛讜讗 诪讞诪转 转讙讘讜专转 讛讗讚诐 注诇 讬爪专 讛专注, 讜讗诪专讜 专讘讜转讬谞讜 讝"诇 讛讻诇 讘讬讚讬 砖诪讬诐 讞讜抓 诪讬专讗转 砖诪讬诐 讜讘讝讛 诪讜讘谉 讚讘专讬 讚讜讚 讛诪诇讱 注"讛, 诇讗 诪讘注讬讬讗 砖讻专 住讜专 诪专注 砖讛讜讗 拽讬讜诐 诇讗 转注砖讛, 讚讜讚讗讬 转砖诇诐 砖讻专, 讗诇讗 讗驻讬诇讜 砖讻专 砖诇 讜注砖讛 讟讜讘 砖讛讜讗 拽讬讜诐 讛注砖讬谉, 讚讬砖 讘讝讛 讟注谞转 诪讬 讛拽讚诪谞讬 讜讗砖诇诐, 诪讜讘讟讞谞讬 讘讱 砖转砖诇诐 砖讻专 诇注讜诇诐 讛讘讗, 讜诇讻讱 讗诪专 砖讻专 讟讜讘, 讻诇讜诪专 砖讻专 砖诇 讜注砖讛 讟讜讘 砖讛讜讗 诪爪讜转 注砖讛. 讘专诐 注讚讬讬谉 讬砖 诇讛拽砖讜转 讗讜诪专讜 诪讜讘讟讞 讗谞讬, 讜讻讬 讛讜讗 诇讘讚讜 讘讟讜讞 讘讝讛, 讙诐 讬砖 诇讛拽砖讜转 讗讜诪专讜 讜讗讬谞讬 讬讜讚注 讗诐 讬砖 诇讬 讞诇拽 注诪讛诐 讚讗讬讱 讬住转驻拽 注诇 注爪诪讜 讘讻讱, 讜讛诇讗 专讜讗讛 讘讞讜砖 砖砖讻讬谞讛 注诪讜? 讜谞专讗讛 诇讬 讘住"讚 注诇 驻讬 诪讛 砖驻讬专砖讜 专讘讜转讬谞讜 讝"诇 讗讜专 砖讘专讗 讛拽讘"讛 讘讬讜诐 专讗砖讜谉 讛讬讛 诪讗讬专 诪住讜祝 讛注讜诇诐 讜注讚 住讜驻讜 讜爪驻讛 讛拽讘"讛 讘专砖注讬诐 讜讙谞讝讜 诇爪讚讬拽讬诐 诇注转讬讚 诇讘讗, 讜驻讬专砖 专讘讬谞讜 讛讗专"讬 讝"诇 讛讻讜谞讛 注诇 讬住讜讚 讚讞讻诪讛 砖讛讜讗 讛讜讬"讛 讚讬讜讚讬"谉 砖诪住驻专讜 讞住讚 [72], 讜讙谞讝 诪诪谞讜 诪住驻专 讟讜讘 砖诇讗 讬转讙诇讛, 讜讛砖讗专 讻诪谞讬谉 讛讻诇 讬转讙诇讛, 讗讘诇 诇注转讬讚 讬转讙诇讛 讙诐 诪住驻专 讟讜讘 讛谞讝讻专, 讜讝讛讜 砖讗诪专 (转讛诇讬诐 讻讙, 讜) 讗址讱职 讟讜止讘 讜指讞侄住侄讚 讬执专职讚职旨驻讜旨谞执讬 讜讻讜', 讜讻谞讝讻专 讘住驻专 讛讻讜谞讜转, 讬注讬讬谉 砖诐. 讜讝讛讜 砖讗诪专 诪讜讘讟讞 讗谞讬 讘讱 砖讗转讛 诪砖诇诐 砖讻专 讟讜讘, 讚讬讬拽讗 专爪讜谞讜 诇讜诪专 砖讙诐 讛讗讜专讜转 砖讛诐 诪住驻专 讟讜讘 讗砖专 注转讛 讛诐 讙谞讜讝讬诐, 讘讟讜讞 讗谞讬 砖转讙诇讛 讗讜转诐 诇爪讚讬拽讬诐 讜转砖诇讬诐 讗讜转诐 诇讛诐, 讜讻诪讜 砖讚专砖讜 专讘讜转讬谞讜 讝"诇 砖讙谞讝讜 诇爪讚讬拽讬诐, 讗讱 讗讬谞讬 讬讜讚注 讗诐 讬砖 诇讬 讞诇拽 注诪讛诐 讘讞诇拽 砖诇 讛讟讜"讘 讻谞讝讻专, 讻讬 讜讚讗讬 诇讗讜 讛讻诇 讬讝讻讜 诇讻讱 讻讬 讗诐 专拽 讗讜转诐 讛谞拽专讗讬诐 讘谞讬 注诇讬讛.
讗讬 谞诪讬 谞专讗讛 诇讬 讘住"讚 讬砖 爪讚讬拽 讜讬砖 讞住讬讚 砖讛讜讗 讙讚讜诇 诪爪讚讬拽, 砖讛爪讚讬拽 注讜砖讛 专拽 诇转讬拽讜谉 谞驻砖讜, 讜讗讬谉 讘讜 讻讞 诇讬转谉 讻讞 诪谞驻砖讜 诇谞驻砖讜转 讗讞专讬诐 诇住讬讬注谉 讘转讬拽讜谉 砖注讜砖讬诐 讘转讜专讛 讜诪爪讜转 讜转驻诇讜转, 讗讘诇 讛讞住讬讚 讬砖 讘讜 讻讞 诇住讬讬注 讗讞专讬诐 诇转转 讗爪讘注讜 讘谞讬讛诐 诇讞讝拽诐 讘转讬拽讜谉 砖注讜砖讬谉 诇谞驻砖诐. 讜注诇 讝讛 讗诪专 讚讜讚 讛诪诇讱 注"讛 讗讬谞讬 讬讜讚注 讗诐 讛讙注转讬 诇诪注诇讛 讝讜 砖讬砖 诇讬 讞诇拽 讘砖讻专 讛爪讚讬拽讬诐, 讻讬 讻诇 爪讚讬拽 砖讛讜讗 诪住讬讬注 诇爪讚讬拽 讗讞专 砖爪专讬讱 住讬讜注 讛专讬 讝讛 讬砖 诇讜 讞诇拽 讘砖讻专 转讬拽讜谉 诪注砖讬讜 砖诇 讗讜转讜 爪讚讬拽, 讜诇讛讻讬 诪拽砖讬 讻讬讜谉 砖拽专讗 注爪诪讜 讞住讬讚, 讗诐 讻谉 讛讜讗 诪谉 讗讜转诐 讛诪住讬讬注讬诐 诇爪讚讬拽讬诐 砖讘讚讜专诐 砖讬砖 诇讛诐 讞诇拽 注诪讛诐, 专爪讜谞讜 诇讜诪专 讘砖讻专诐, 讜讗诐 讻谉 讗讬讱 拽讗诪专 讻讗谉 砖讛讜讗 讛讬讛 诪住转驻拽 注诇 注爪诪讜 讘讚讘专 讛诪注诇讛 讛讝讗转, 讜诪转专抓 砖诪讗 讬讙专诐 讛讞讟讗, 讜诇讗 讬砖讗专 讘诪讚专讙讛 讛注诇讬讜谞讛 讛讝讗转 砖诇 讞住讬讚 砖讬讛讬讛 讛讜讗 讬讻讜诇 诇住讬讬注 讗讞专讬诐.



(砖诪讜转 讟讜, 讟讝) '注址讚 讬址注植讘止专 注址诐 讝讜旨 拽指谞执讬转指' 讝讜止 讘旨执讬讗指讛 砖讈职谞执讬旨指讛. 谞专讗讛 诇讬 讘住"讚 诪讛 砖拽专讗 诇讬砖专讗诇 砖讛讬讜 讘讘讬讗讛 砖谞讬讛 讘砖诐 注诐 讝讜, 讛讬讬谞讜 讻讬 讛诐 讛讬讜 讗讜转诐 砖注砖讛 诇讛诐 讛拽讘"讛 谞住 讘讙讝专转 讛诪谉 砖讙讝专 注诇讬讛诐 讛专讬讙讛 讘讬"讙 讗讚专, 砖讛讜讗 诪住驻专 讝讜, 讜讘讝讛 讛谞住 砖注砖讛 诇讛诐 讛拽讘"讛 讘'讝讜' [13] 讗讚专 拽谞讛 讗讜转诐 诪讞讚砖 拽谞讬讛 诪讞讜讚砖转, 讜诇讛讻讬 拽专讗诐 注诐 '讝讜' 专爪讜谞讜 诇讜诪专 注诐 讘注诇讬 谞住 砖诇 讝"讜.
讗讜 讬讜讘谉 拽专讗诐 注诐 讝讜 讻讬 讗爪诇诐 谞砖诇诪讛 拽讘诇转 转讜专讛 砖讘注诇 驻讛, 讚讛讚讜专 拽讘诇讜讛 讘讬诪讬 讗讞砖讜专讜砖, 讜讻诪讜 砖讘讬讗专讜 讛诪驻专砖讬诐 讝"诇 注诇 诪讗诪专 专讘讜转讬谞讜 讝"诇 讚讗诪专讜 讛讚讜专 拽讘诇讜讛 讘讬诪讬 讗讞砖讜专讜砖, 讚拽讗讬 注诇 转讜专讛 砖讘注诇 驻讛, 讜讗诐 讻谉 讛砖转讗 谞注砖讜 讘注诇讬 讝讜, 讻讬 转讜专讛 砖讘讻转讘 讛讬讗 讝' 住驻专讬诐, 讻诪讜 砖讗诪专讜 讞讻诪讬谞讜 讝"诇 注诇 驻住讜拽 (诪砖诇讬 讟' 讗') 讞指爪职讘指讛 注址诪旨讜旨讚侄讬讛指 砖执讈讘职注指讛, 砖驻住讜拽 (讘诪讚讘专 讬' 诇讛-诇讜) 讜址讬职讛执讬 讘执旨谞职住止注址 讛讜讗 住驻专 讘驻谞讬 注爪诪讜, 讜转讜专讛 砖讘注诇 驻讛 讛讬讗 砖砖讛 住讚专讬诐, 讛专讬 谞注砖讜 注转讛 注诐 讝讜 砖讛诐 砖诇诪讬诐 讘转讜专讛 砖讘讻转讘 讜转讜专讛 砖讘注诇 驻讛 讘讬讞讚.



专职讗讜旨讬执讬诐 讛指讬讜旨 讬执砖讉职专指讗值诇 诇值注指砖讉讜止转 诇指讛侄诐 谞值住 讘旨执讬诪值讬 注侄讝职专指讗. 讛拽砖讛 讛爪诇"讞 讝"诇 注诇 诪讛 砖讻转讘 讛专诪讘"诐 讝"诇 讗诐 讛谞讘讬讗 诪转谞讘讗 诇讗讞专讬诐 讟讜讘讛 讗讬谉 讛讞讟讗 讙讜专诐 诇讘讟诇 讚讘专讬 讛谞讘讬讗 讜讻讜' 注讬讬谉 砖诐, 讜谞专讗讛 诇讬 讘住"讚 讚讗讬谉 讛转讞诇讛 诇拽讜砖讬讗 讝讜, 讻讬 讝讛 讛讻诇诇 诇讗 谞讗诪专 讗诇讗 注诇 讛讘讟讞讛 讙诇讜讬讛 讜诪驻讜专砖转 讘讚讘专讬 讛谞讘讬讗, 讗讱 讻讗谉 讬砖 诇驻专砖 讛驻住讜拽 讻讜诇讜 注诇 讘讬讗讛 专讗砖讜谞讛 诪讚讘专, 讜讗驻讬诇讜 讗诐 谞讗诪专 诪讞诪转 讬转讜专 讛讻转讜讘 诪讜讻专讞 诇驻专砖讜 注诇 讘讬讗讛 砖谞讬讛, 诪讻诇 诪拽讜诐 讗讬谞讜 诪驻讜专砖 砖讬注砖讛 诇讛诐 谞住 讻诪讜 讘讬讗讛 专讗砖讜谞讛, 讗诇讗 专爪讜谞讜 诇讜诪专 砖讬注诇讜 讜讬讘讜讗讜 注讜讚 讛驻注诐 讘讬讗讛 砖谞讬讛, 讜讚讘专 讝讛 谞转拽讬讬诐 讘讗诪转 砖注诇讜 讜讘讗讜 讘讬讗讛 砖谞讬讛 讘讬诪讬 注讝专讗, 讜讗讬谉 讛讻讝讘转 讛谞讘讬讗 讘讚讘专 讛讟讜讘 砖讛讜讗 讗讬谞讜 讙诇讜讬 讜诪驻讜专砖 讘讚讘专讬 讛谞讘讜讗讛 讜驻砖讜讟.
讜注讜讚 讬砖 诇转专抓 讚讛讻讗 砖讗谞讬 讻讬 讗诪专讜 专讘讜转讬谞讜 讝"诇 砖砖专转讛 专讜讛"拽 注诇 讻诇 讬砖专讗诇 讜讗诪专讜 讻诇 讗讞讚 讜讗讞讚 诪讬砖专讗诇 讚讘专讬 讛砖讬专讛 讛讝讗转 讘专讜讛"拽, 讜讗诐 讻谉 讚诪讬 诇讛讘讟讞转 讛讟讜讘讛 诇谞讘讬讗 注诇 讬讚讬 注爪诪讜 讻讚讗诪专讬谞谉 讙讘讬 讬注拽讘 讗讘讬谞讜 注"讛.



讗值诇值讱职 诇职讘值讬转执讬 讜职讗止讻址诇 拽执诪职注指讗, 讜职讗侄砖讈职转旨侄讛 拽执诪职注指讗, 讜职讗执讬砖讈指谉 拽执诪职注指讗, 讜职讗址讞址专 讻旨指讱职 讗侄拽职专指讗 拽职专执讬讗址转 砖讈职诪址注 讜职讗侄转职驻旨址诇旨值诇. 驻讬专讜砖 讗祝 注诇 驻讬 砖讻驻讬 讛讟讘注 诪讗讻诇 诪讘讬讗 诇讬讚讬 砖讬谞讛 讜讻谉 讛讬讗 砖转讬讬转 讛讬讬谉, 讜讗讜谞住 砖讬谞讛 讗讬 讗驻砖专 诇注诪讜讚 注诇讬讜, 讜诇讝讛 专讗讜讬 诇讛拽讚讬诐 讛转驻诇讛, 诪讻诇 诪拽讜诐 讬讗诪专 讗讜讻诇 拽诪注讗 讜讗砖转讛 拽诪注讗, 讻讬 讚讘专 诪讜注讟 讗讬谞讜 诪讘讬讗 诇讬讚讬 砖讬谞讛, 讜讗驻讬诇讜 讚诇驻注诪讬诐 讬讘讬讗 讙诐 讛诪注讟 诇讬讚讬 砖讬谞讛 讗讬谉 讞砖砖 砖讬讘讗 诇讬讚讬 砖讬谞讛 讙讚讜诇讛 讗诇讗 专拽 诇砖讬谞讛 拽讟谞讛, 讜讗讬谉 讛讻讬 谞诪讬 讗谞讬 讗讬砖谉 拽诪注讗 讜讗拽讬抓 讘讜讚讗讬 讜讗转驻诇诇, 注诐 讻诇 讝讛 讗讬谉 诇讜 诇讘讟讜讞 讘讻诇 讚讘专讬诐 讗诇讜 讻讚讬 诇讗讻讜诇 讜诇砖转讜转 拽讜讚诐, 讬注谉 讻讬 讗驻讬诇讜 讗讜诪专 讗讜讻诇 讜讗砖转讛 诪注讟 讛转讗讜讛, 讗讞专 砖谞转注讜专专讛 转诪砖讜讱 讗讜转讜 诇诪专讜讘讛, 讜诪诪讬诇讗 转讞讟驻谞讜 砖讬谞讛 讙讚讜诇讛 讜讬砖谉 讻诇 讛诇讬诇讛 讜诇讗 讬转驻诇诇, 讜讘转诇诪讜讚 讻转讘 讬讚 讛讜讘讗 讘住驻专 讘讬转 谞转谉, 讙专讬住 讜讗诐 讞讟驻转讜 砖讬谞讛 谞诪爪讗 讬砖谉 讻诇 讛诇讬诇讛.





讘谞讬讛讜

讜职讛指讻执讬 拽指讗指诪址专 诪止砖讈侄讛 诇职讬执砖讉职专指讗值诇: 讗指诪址专 讛址拽旨指讚讜止砖讈 讘旨指专讜旨讱职 讛讜旨讗: 诇职诪指讞指专 讻旨址讞植爪讜止转 讛址诇旨址讬职诇指讛, 讻旨执讬 讛址砖讈职转旨指讗, 讗植谞执讬 讬讜止爪值讗 讘旨职转讜止讱职 诪执爪职专址讬执诐. 讛谞讛 讛讚讘专 讘专讜专 讚讛讗讬 拽专讗 讚讗诪专: 讜址讬止旨讗诪侄专 诪止砖侄讈讛 讻止旨讛 讗指诪址专 讬职讬指 讻址旨讞植爪止转 讛址诇址旨讬职诇指讛 (砖诪讜转 讬讗, 讚), 讚讘专讬诐 讗诇讜 讗诪专诐 诪砖讛 专讘讬谞讜 注诇讬讜 讛砖诇讜诐 诇驻谞讬 驻专注讛 拽讜讚诐 讻诪讛 讬诪讬诐, 讜讝讛 诪讜讻专讞 讚讛讗 住讬讬诐 讜讗诪专 讜职讬指专职讚讜旨 讻指诇 注植讘指讚侄讬讱指 讗值诇侄旨讛 讗值诇址讬 讜职讛执砖职讈转址旨纸讞植讜讜旨 诇执讬 诇值讗诪止专 爪值讗 讗址转指旨讛 讜讻讜' (砖诐 讬讗, 讞) 讜讘讝讛 讙诐 专讘 讗砖讬 诪讜讚讛 砖讚讘专讬诐 讗诇讜 讗诪专诐 诇驻专注讛 拽讜讚诐 讻诪讛 讬诪讬诐 讘注转 砖拽专讗讜 驻专注讛 讜讗"诇 诇职讻讜旨 注执讘职讚讜旨 讗侄转 讬职讬指 讜讻讜', 讜讙诐 专讘 讗砖讬 诪讜讚讛 讻讬 诇驻专注讛 讗"诇 讘址旨讞植爪讜止转 讘讘讬"转 讜诇讗 讗诪专 讻旨址讞植爪讜止转, 讚诇驻讬 驻讬专讜砖讜 砖诇 专讘 讗砖讬 讗讬 讗驻砖专 诇驻专砖 砖讗诪专 讻谉 诇驻专注讛 讘址旨讞植爪讜止转 讛址诇址旨讬职诇指讛 讻旨执讬 讛址砖讈职转旨指讗. 讗讱 住讘专 专讘 讗砖讬, 砖讛讚讘专讬诐 讛讗诇讛 讗砖专 讚讘专 诪砖讛 诇驻谞讬 驻专注讛, 讗诪专诐 讙"讻 诇讬砖专讗诇 讘驻诇讙讗 讗讜专转讗 讚转诇讬住专 谞讙讛讬 讗专讘讬住专. 讗讱 讘转讜专讛 诇讗 谞转驻专砖 诇讛讚讬讗 砖讗诪专 诇讬砖专讗诇 讻谉, 讗诇讗 住诪讻讛 转讜专讛 注诇 诪讛 砖讻转讜讘 讘讗诪讬专转讜 诇驻谞讬 驻专注讛, 砖讻谉 讚专讱 讛讻转讜讘讬诐 诇拽爪专 讜诇讗 砖谞讛 讛讚讘专讬诐 讛讗诇讛 讘讻转讜讘, 讜讻诪"砖 讜址讬止旨讗诪侄专 诪止砖侄讈讛 讻止旨讛 讗指诪址专 讬职讬指 讻址旨讞植爪止转 讛址诇址旨讬职诇指讛 讜讻讜' 讘讚讘专讜 诇驻谞讬 驻专注讛, 谞专诪讝 砖讚讘专讬诐 讗诇讜 讻讛讜讜讬讬转谉 讗诪专诐 诪专注"讛 诇驻谞讬 讬砖专讗诇 讘讗讜专转讗 讚转诇讬住专 谞讙讛讬 讗讚讘讬住专. 讜讻讚讬 诇讛讜讚讬注 砖讚讘专讬诐 讗诇讜 讛诐 谞讗诪专讜 诇讬砖专讗诇 讙诐 讻谉, 诇讻谉 讻转讘 讻讞爪讜转 讘讻"祝, 讻讬 诇讬砖专讗诇 讗"诇 讻讞爪讜转 讘讻"祝, 讚专"诇: 讗诪专 讛拽讘"讛 诇诪讞专 讻旨址讞植爪讜止转 讻旨执讬 讛指讗执讬讚职谞指讗 讗植谞执讬 讬讜止爪值讗 讘旨职转讜止讱职 诪执爪职专址讬执诐, 讜讻讬讜谉 讚诇驻专注讛 诇讗 砖讬讬讱 诇讜诪专 讚职旨讗指诪址专 诇讜止 讻旨址讞植爪讜止转 讘讻"祝 讗诇讗 讘址旨讞植爪讜止转 讘讘讬"转, 讜讻讗谉 讻转讜讘 讻旨址讞植爪讜止转, 讝讛 讛讜讗 住讬诪谉 砖讚讘专讬诐 讗诇讜 讛讻转讜讘讬诐 讻讗谉 讗诪专诐 诪砖讛 专讘讬谞讜 注诇讬讜 讛砖诇讜诐 讙诐 讻谉 诇讬砖专讗诇. 讜讻讬讜谉 讚讻转讬讘 讻旨址讞植爪讜止转 讘讻"祝, 诪砖诪注 讚诇讬砖专讗诇 讗诪专 讻谉 诪驻谞讬 讚讛讜讛 拽讗讬 讘驻诇讙讗 讗讜专转讗 讚转诇讬住专 谞讙讛讬 讗专讘讬住专. 讜讻谉 讛讜讗 讚专讱 讛诪拽专讗 诇讛讜讚讬注 注诇 砖谞讬 注谞讬讬谞讬诐 讘砖谞讬 讝诪谞讬诐 讜讻讜转讘诐 讘驻住讜拽 讗讞讚, 讜注讜砖讛 住讬诪谉 诇注谞讬谉 讛讘' 讘讻转讬讘讛 砖诇 注谞讬谉 讛讗', 讜讻诪讜 讛讗讬 讙讜讜谞讗. 讜讛讜爪专讻转讬 诇讛专讞讬讘 讛讚讘专讬诐, 讻讬 专讗讬转讬 谞职讘只讻执讬诐 讘诪讗诪专 讝讛 讚专讘 讗砖讬.


讗指诪址专 讚旨指讜执讚 诇执驻职谞值讬 讛址拽旨指讚讜止砖讈 讘旨指专讜旨讱职 讛讜旨讗: 专执讘旨讜止谞讜止 砖讈侄诇 注讜止诇指诐, 诪只讘职讟指讞 讗植谞执讬 讘旨职讱指 砖讈侄讗址转旨指讛 诪职砖讈址诇旨值诐 砖讉指讻指专 讟讜止讘 诇址爪旨址讚旨执讬拽执讬诐 诇侄注指转执讬讚 诇指讘讜止讗, 讗植讘指诇 讗值讬谞执讬 讬讜止讚值注址 讗执诐 讬值砖讈 诇执讬 讞值诇侄拽 讘旨值讬谞值讬讛侄诐 讗执诐 诇指讗讜. 拽砖讛, 诪砖诪注 诪讚讘专讬讜 砖讛讜讗 诪讘拽砖 砖讻专 注诇 诪爪讜讜转 砖注讜砖讛, 讜讗讬讱 讬讘拽砖 砖讻专, 讜讛讗 讛讜"诇 注讜讘讚 注诇 诪谞转 诇拽讘诇 驻专住? 讜拽讜砖讬讗 讻讝讗转 砖讬讬讻讛 注诇 讻诪讛 诪讗诪专讬诐 讻转诇诪讜讚 讜诪讚专砖讬 专讝"诇 砖谞专讗讛 砖讛爪讚讬拽讬诐 诪讘拽砖讬诐 砖讻专 注诇 诪注砖讬讛诐. 讜讘讬讜转专 讬拽砖讛 讛诪讗诪专 讚讚专砖 专讘讬 砖诪诇讗讬 (住讜讟讛 讬讚.): 诪驻谞讬 诪讛 谞转讗讜讛 诪砖讛 专讘讬谞讜 诇讬讻谞住 诇讗专抓 讬砖专讗诇 讜讻讜', 讗诇讗 讻讱 讗诪专 讛专讘讛 诪爪讜讜转 谞爪讟讜讜 讬砖专讗诇 砖讗讬谞诐 诪转拽讬讬诪讬诐 讗诇讗 讘讗专抓, 讗讻谞住 讗谞讬 诇讗专抓 讻讚讬 砖讬转拽讬讬诪讜 注诇 讬讚讬. 讗"诇 讛拽讘"讛: 讻诇讜诐 讗转讛 诪讘拽砖 讗诇讗 诇拽讘诇 砖讻专, 诪注诇讛 讗谞讬 注诇讬讱 讻讗讬诇讜 注砖讬转诐. 讜讛讚讘专 讬驻诇讗, 讗讬讱 讗讜诪专 诇讜 讛拽讘"讛 砖讛讜讗 诪讘拽砖 诇注砖讜转 讛诪爪讜讜转 讻讚讬 诇拽讘诇 砖讻专, 讚谞诪爪讗 注讘讬讚 砖诇讗 诇砖诪讛 讞"讜? 讜谞"诇 讘住"讚, 讚讬讚讜注 讻砖讛爪讚讬拽 诪拽讘诇 砖讻专 砖讛讜讗 诪谉 注讜谞讙 砖诇 注讜诇诐 讛讘讗 砖诇 讻诇 诪爪讜讛 讜诪爪讜讛 讘驻谞讬 注爪诪讛, 诪讜讻专讞 砖转讛讬讛 谞砖诪转讜 注讜诇讛 诇诪注诇讛 注讚 讻住讗 讛讻讘讜讚 诇诪讚讜专 讛砖讻讬谞讛, 讜砖诐 讬专讗讛 驻谞讬 砖讻讬谞讛 讻砖驻讜住拽 诇讜 讛拽讘"讛 砖讻专 讛专讗讜讬 诇转转 诇讜 注诇 讻诇 诪爪讜讛 讜诪爪讜讛 讘驻谞讬 注爪诪讜, 讜诇讻谉 诪讜讻专讞 诇讛讬讜转 专讜讗讛 驻谞讬 砖讻讬谞讛 讘拽讘诇转讜 讛砖讻专 注诇 讻诇 诪爪讜讛 讜诪爪讜讘讛 讘驻谞讬 注爪诪讜.
讜驻讬专砖转讬 讘住"讚, 讟注诐 诇讚讘专 讝讛 砖转讝讻讛 讛谞砖诪讛 诇专讗讜转 驻谞讬 砖讻讬谞讛 讘注转 拽讘诇转 砖讻专 注诇 讻诇 诪爪讜讛 讜诪爪讜讛, 讛讬讬谞讜: 讻讬 讬讚讜注 诪"砖 讛诪讙讬讚 诇诪专谉 讝"诇, 讟注诐 讘讬讗转 讛谞砖诪讛 诇注讜诇诐 讛讝讛 讛讜讗 诪驻谞讬 讻讬 讛转注谞讜讙 砖讛讬转讛 诪拽讘诇转 讛谞砖诪讛 拽讜讚诐 讘讜讗讛 诇注讜诇诐 讛讝讛 讛讬讛 诇讛 讘转讜专转 诪转谞讛 讘讞谞诐, 讜诪讗谉 讚讗讻讬诇 讚诇讗讜 讚讬诇讬讛 讘讛讬诇 诇讗住转讻讜诇讬 讘讗驻讬讛 鈥� 讚讘注讛"讘 (讬专讜砖诇诪讬 注专诇讛 讗,讙), 讜诇讻谉 讘讗讛 诇注讜诇诐 讛讝讛 砖转拽讬讬诐 诪爪讜讜转 讜讬讛讬讛 诇讛 砖讻专 诪谉 讛讚讬谉, 讜讗讝 转讜讻诇 诇专讗讜转 驻谞讬 砖讻讬谞讛 讻砖谞讛谞讬转 诪谉 注讜谞讙 注讜诇诐 讛讘讗 讘注讘讜专 砖讻专 诪爪讜讜转, 注"讻.
 讜讛砖转讗 诪讜讘谉 讛讟注诐 注诇 讛讚讘专 讛讝讛 砖转讛讬讛 讛谞砖诪讛 专讜讗讛 驻谞讬 砖讻讬谞讛 讘注转 砖驻讜住拽 诇讛 讛拽讘"讛 砖讻专 注诇 讻诇 诪爪讜讛 讘驻谞讬 注爪诪讜, 诇讛讜讚讬注 讻讬 注转讛 诇讬转 诇讛 讻讬住讜驻讗 讘讛谞讗转讛 诪砖讻专 注讜诇诐 讛讘讗.
讜讛谞讛 诪讗讞专 讚讝讜讻讛 谞砖诪转 讛爪讚讬拽 诇专讗讜转 驻谞讬 砖讻讬谞讛 讘砖注讛 砖驻讜住拽 诇讛 讛拽讘"讛 砖讻专 注诇 讻诇 诪爪讜讛, 讘注讘讜专 讝讻讬讛 讝讜 砖转讝讻讛 诇专讗讜转 驻谞讬 砖讻讬谞讛, 讻讬 讗爪诇讛 专讗讬讬转 驻谞讬 砖讻讬谞讛 讛讬讗 诪爪讜讛 讙讚讜诇讛. 讜拽诇 讜讞讜诪专 讛讜讗, 讜诪讛 讛诪拽讘诇 驻谞讬 转诇诪讬讚讬 讞讻诪讬诐 注讘讬讚 诪爪讜讛 专讘讛, 诪拽讘诇 驻谞讬 砖讻讬谞讛 诇讗 讻诇 砖讻谉?! 讜讻诪"砖 讘诪"讗. 讜诇讻谉 讗专讝"诇 (讗讘讜转 讚, 讘) 砖职旨讉讻址专 诪执爪职讜指讛 诪执爪职讜指讛. 驻讬专讜砖, 讻砖诪拽讘诇 讛爪讚讬拽 砖职旨讉讻址专 诪执爪职讜指讛, 注讘讬讚 讘讛讛讬讗 砖注转讗 诪爪讜讛, 讻讬 诪讜讻专讞 砖注讜诇讛 谞砖诪转讜 诇诪注诇讛 诇诪讚讜专 讛砖讻讬谞讛 讘注转 砖驻讜住拽 诇讜 讛拽讘"讛 砖讻专讛 注诇 讛诪爪讜讛, 讜讘讛讛讬讗 砖注转讗 注讘讬讚 诪爪讜讛 讘专讗讬讬转讜 驻谞讬 砖讻讬谞讛.
讜诇驻讬 讝讛 诪讜讘谉 讛讚讘专 诪讛 砖转专讗讛 砖讛爪讚讬拽讬诐 诪讘拽砖讬诐 砖讻专 诪爪讜讜转, 诇讗讜 讘砖讘讬诇 讛谞讗转诐 讜注讬谞讜讙诐 讘砖讻专 讛诪爪讜讜转, 讗诇讗 讘砖讘讬诇 讝讻讬讬转诐 诇专讗讜转 驻谞讬 砖讻讬谞讛 讚讗讬讻讗 讘讝讛 诪爪讜讛, 砖讗讬 讗驻砖专 诇拽讘诇 砖讻专 诪爪讜讛 讗诐 诇讗 讬专讗讜 驻谞讬 砖讻讬谞讛.
讜诇讝"讗 讛拽讘"讛 诇诪砖讛 专讘讬谞讜 注诇讬讜 讛砖诇讜诐: 讻诇讜诐 讗转讛 诪讘拽砖 讗诇讗 诇拽讘诇 砖讻专, 砖讘讝讛 转讝讻讛 诇专讗讜转 驻谞讬 砖讻讬谞讛, 诪注诇讛 讗谞讬 注诇讬讱 讻讗讬诇讜 注砖讬转诐, 讜讗讝 讗驻住讜拽 诇讱 砖讻专 注诇 讻诇 讞讚讗, 讜诪诪讬诇讗 转讝讻讛 诇专讗讜转 驻谞讬 砖讻讬谞讛 讚讻诇 讞讚讗 讜讞讚讗. 讜讝"砖 讚讜讚 讛注"讛 诇驻谞讬 讛拽讘"讛: 诪只讘职讟指讞 讗植谞执讬 讘旨职讱指 砖讈侄讗址转旨指讛 诪职砖讈址诇旨值诐 砖讉指讻指专 讟讜止讘 诇址爪旨址讚旨执讬拽执讬诐 讗址转旨指讛 讚讬讬拽讗 砖转讛讬讛 驻住讬拽转 讛砖讻专 注诇 讬讚讱 讜诇讗 注诇 讬讚讬 讘讬转 讚讬谉 砖诇 诪注诇讛, 讜诇讻谉 诪讜讻专讞 砖讬讘讜讗讜 谞砖诪讜转 讛爪讚讬拽讬诐 讜讬注诪讚讜 诇驻谞讬讱 讘注转 砖诪拽讘诇讬诐 砖讻专谉, 讗讘诇 讗讬谞讬 讬讜讚注 讗诐 讬砖 诇讬 讞诇拽 讘讬谞讬讛诐 讘注诪讬讚讛 讝讜 砖讬注诪讚讜 诇驻谞讬讱 砖讗讝讻讛 诪诪讬诇讗 诇专讗讜转 驻谞讬 砖讻讬谞讛. 讜诇讻谉 驻讬专砖 讘讚讘专讬讜 讜讗诪专 (转讛诇讬诐 讻讝, 讬讙) 诇讜旨诇值讗 讛侄讗直诪址谞职转执旨讬 诇执专职讗讜止转 讘职旨讟讜旨讘 讬职讬指, 诇执专职讗讜止转 讚讬讬拽讗, 讚诪讘拽砖 注诇 专讗讬讬转 驻谞讬 砖讻讬谞讛, 讜诇讗 讗诪专: 诇职讛执转职注址谞旨值讙 讘职旨讟讜旨讘 讬职讬指.


讞植讻指诪执讬诐 注指砖讉讜旨 住职讬指讙 诇职讚执讘职专值讬讛侄诐, 讻旨职讚值讬 砖讈侄诇旨止讗 讬职讛值讗 讗指讚指诐 讘旨指讗 诪执谉 讛址砖旨讉指讚侄讛 讘旨指注侄专侄讘 讜职讗讜止诪值专 讜职讻讜旨'. 讛讗 讚谞拽讟 讘旨指讗 诪执谉 讛址砖旨讉指讚侄讛 讜诇讗 讗诪专 讘旨指讗 讘住转诐, 谞"诇 讻讚讬 诇注砖讜转 讟注诐 诇讝讛 讛讗讚诐 诇诪讛 讬专爪讛 诇讛拽讚讬诐 讛谞讗转 讙讜驻讜 诇拽专讬讗转 砖诪注 讜转驻讬诇讛 讜讗讬谉 讝讜 诪讚转 讻砖专讬诐? 诇讻讱 讗诪专 讘旨指讗 诪执谉 讛址砖旨讉指讚侄讛 讜讻讬讜爪讗 讘讛 砖讛讜讗 诪拽讜诐 砖讛讬讛 诇讜 讬讙讬注讛 专讘讛 讘讙讜驻讜, 讜诇讻谉 讬专爪讛 诇讗讻讜诇 讜诇砖转讜转 诪注讟 讜讬砖谉 诪注讟 讻讚讬 砖讬谞讜讞 讜讗讝 讬拽专讗 拽专讬讗转 砖诪注 讜讬转驻诇诇 讘讬砖讜讘 讛讚注转, 讚讞讜砖讘 讝讛 诇爪讜专讱 讛转驻讬诇讛 讜拽"砖 砖讬讛讬讜 讘讬砖讜讘 讛讚注转 讗讞专 砖讬谞讜讞. 讗讘诇 讗指讚指诐 讘旨指讗 诪执谉 讛址砖旨讉指讚侄讛 讘旨指注侄专侄讘 谞执讻职谞指住 诇职讘值讬转 讛址讻旨职谞侄住侄转, 驻讬专讜砖: 谞讻谞住 拽讜讚诐 讝诪谉 拽专讬讗转 砖诪注 讜转驻讬诇讛, 讜诇讻讱 讻讚讬 砖诇讗 讬讛讗 讬讜砖讘 讜讘讟诇 砖诐, 讗讝 讗诐 专讙讬诇 诇拽专讜转 拽讜专讗 讜讻讜'. 讜诪"砖: 讜职讗讜止讻值诇 驻旨执转旨讜止 讜旨诪职讘指专值讱职, 拽砖讛, 诇诪讗讬 讛讜爪专讱 诇讜诪专 讜诪讘专讱, 驻砖讬讟讗 讚诪讘专讱, 讜转讬专抓 讘谞讬 讬讚讬讚讬 讻讛"专 讬注拽讘 谞专"讜, 讛讻讜谞讛: 砖讬讗讻诇 驻旨执转旨讜止 讜讬讘专讱 转讬讻祝 讜诪讬讚, 讜诇讗 讬砖讛讗 讘转讜讱 讛住注讜讚讛 讘讬谉 讗讻讬诇讛 诇讘专讻讛 讝诪谉 讛专讘讛 诇谞讜讞, 讻讬 讻讬讜谉 讚讛讜讗 讝诪谉 砖讬谞讛 讞讬讬砖讬谞谉 砖诪讗 转讞讟驻谞讜 砖讬谞讛 讜诇讗 讬讘专讱, 注讻"讚 谞专"讜.


讜职专址讘旨执讬 讬职讛讜止砖讈只注址 讘旨侄谉 诇值讜执讬 住指讘址专: 讻旨值讬讜指谉 讚旨职诇指讗 讛植讜值讬 讗侄诇旨指讗 诪执爪旨址驻职专指讗, 诇指讗 讛植讜值讬 讙旨职讗只诇旨指讛 诪职注址诇旨职讬指转指讗. 讛拽砖讛 讛爪诇"讞 讝"诇, 讚诪讛 讘讻讱 讚讙讗讜诇讛 砖诇 注专讘讬转 诇讗 讛讜讬 讙讗讜诇讛 诪注诇讬讬转讗, 讚讗讻转讬 诪讛 注讬诇讜讬 讬砖 诇转驻讬诇讛 砖诇 注专讘讬转 诇讛拽讚讬诪讛 诇拽专讬讗转 砖诪注? 讜谞"诇 讘住"讚, 讚住诪讬讻讜转 讙讗讜诇讛 诇转驻讬诇讛 砖诇 注专讘讬转 讗谞讞谞讜 注讜砖讬谉 讘讝讛 讝讻专 诇讙讗讜诇讛 讛注转讬讚讛 诇讛讬讜转 讘讘"讗, 讚讻转讬讘 讘讛 讻执旨讬诪值讬 爪值讗转职讱指 诪值讗侄专侄抓 诪执爪职专指讬执诐 讗址专职讗侄谞旨讜旨 谞执驻职诇指讗讜止转 (诪讬讻讛 讝, 讟讜). 讜诇讻谉 讗谞讞谞讜 住讜诪讻讬谉 讛讙讗讜诇讛 砖诇 诪爪专讬诐 诇转驻讬诇讛 砖诇 注专讘讬转 讜讛讜讗 讻谞讙讚讜.
讜讬讚讜注 讻讬 讘讬转 讛诪拽讚砖 谞拽专讗 讘值旨讬转 转职旨驻执诇指旨讛, 讚讻转讬讘 讻执旨讬 讘值讬转执讬 讘值旨讬转 转职旨驻执诇指旨讛 讬执拽指旨专值讗 诇职讻指诇 讛指注址诪执旨讬诐 (讬砖注讬讛 谞讜, 讝). 讜诇讻谉 讗谞讞谞讜 住讜诪讻讬谉 转讞诇转讜 讬转讘专讱 讘讙讗讜诇讛 砖讙讗诇谞讜 诪诪爪专讬诐, 诇转驻诇讛 砖转讬拽谉 讬注拽讘 讗讘讬谞讜 注诇讬讜 讛砖诇讜诐, 诇讛讜专讜转, 讻讬 谞讝讻讛 诇注砖讜转 诇谞讜 讙讗讜诇讛 讻讝讗转 诇注转讬讚 讻砖讬讘谞讛 讘值旨讬转 转职旨驻执诇指旨讛 讛讜讗 讘讬转 砖诇讬砖讬 讛诪转讬讬讞住 诇讝讻讜转讜 砖诇 讬注拽讘 讗讘讬谞讜 注诇讬讜 讛砖诇讜诐, 讬注谉 讻讬 讻讱 讛讘讟讬讞 讗讜转谞讜 讻执旨讬诪值讬 爪值讗转职讱指 诪值讗侄专侄抓 诪执爪职专指讬执诐 讗址专职讗侄谞旨讜旨 谞执驻职诇指讗讜止转. 讜讝讛讜 讟注诪讜 砖诇 专讘讬 讬讜讞谞谉 讚住"诇 住讜诪讻讬谉 讙讗讜诇讛 诇转驻讬诇讛 砖诇 注专讘讬转, 讗注"讙 讚讻讘专 住诪讻谞讜 讙讗讜诇讛 诇转驻讬诇讛 砖诇 砖讞专讬转.
讗讱 专讬讘"诇 住"诇, 讻讬讜谉 讚诇讗 讛讜讬 讘诇讬诇讛 讙讗讜诇讛 诪注诇讬讬讗 讘诪爪专讬诐, 讗讬谉 专讗讜讬 诇住诪讜讱 讙讗讜诇讛 讝讜 诇转驻诇转 注专讘讬转 讻讚讬 诇讛讜专讜转 讘讛 注诇 讙讗讜诇讛 讛注转讬讚讛 诇讛讬讜转, 讚讗讬谉 专讗讜讬 诇注砖讜转 住讬诪谉 诇讙讗讜诇讛 讛注转讬讚讛 讘讙讗讜诇讛 讝讜 讚诪爪专讬诐 砖讛讬转讛 讘诇讬诇讛 讚诇讗 讛讜讜转 讙讗讜诇讛 诪注诇讬讬讗, 讻讬 讗诐 专讗讜讬 诇注砖讜转 讛住讬诪谉 讘讙讗讜诇讛 诪注诇讬讬讗 讻诪讜 讛讱 讚砖讞专讬转 讚讗谞讞谞讜 住讜诪讻讬诐 讙讗讜诇讛 讚爪驻专讗 砖讛讬转讛 诪注诇讬讬讗, 诇转驻诇讛 讛诪讜专讛 注诇 讘谞讬谉 讘讬转 讛诪拽讚砖 讛谞拽专讗 讘值旨讬转 转职旨驻执诇指旨讛, 讗讘诇 讝讜 讚注专讘讬转 讚诇讗 讛讜讜转 诪注诇讬讬讗 讗讬谉 专讗讜讬 诇注砖讜转 讘讛 住讬诪谉 诇讙讗讜诇讛 讛注转讬讚讛, 注"讚 砖讗诪专 讛讻转讜讘 讻执旨讬诪值讬 爪值讗转职讱指 诪值讗侄专侄抓 诪执爪职专指讬执诐 讗址专职讗侄谞旨讜旨 谞执驻职诇指讗讜止转, 讜诇讻谉 住"诇 拽讜专讬谉 拽专讬讗转 砖诪注 讗讞专 转驻讬诇讛, 讻讚讬 砖诇讗 诇注砖讜转 住讬诪谉 讘讙讗讜诇讛 讝讜 讚诇讗 诪注诇讬讬讗 讻讜诇讬 讛讗讬, 讻讬 讗谞讞谞讜 诪爪驻讬诐 注诇 讙讗讜诇讛 诪注诇讬讬讗.


讜职讛指讗 讗指诪址专 专址讘旨执讬 讬讜止讞指谞指谉: 讘旨执转职讞执诇旨指讛 讗讜止诪值专: (转讛诇讬诐 谞讗) " 讗植讚止谞指讬 砖职讉驻指转址讬 转执旨驻职转指旨讞", 讜职诇执讘职住讜止祝 讛讜旨讗 讗讜止诪值专: (砖诐 讬讟) "讬执讛职讬讜旨 诇职专指爪讜止谉 讗执诪职专值讬 驻执讬". 讛拽砖讛 讛爪诇"讞 讝"诇, 讛讱 住讬讜诪讗 讚诇讘住讜祝 讛讜讗 讗讜诪专, 诇讗 讛讬讛 爪专讬讱 诇讛讘讬讗 讻讗谉, 砖讛专讬 注讬拽专 讛讜讻讞转讜 诪诪讛 砖讗讜诪专 讘转讞诇讛 讗植讚止谞指讬 砖职讉驻指转址讬 转执旨驻职转指旨讞 注"砖, 讜讘住讛"拽 讘谉 讬讛讜讬讚注 讻转讘转讬 转讬专讜抓 讘讝讛 讘住"讚. 讜注讜讚 谞"诇 讘住"讚, 讻讬 诪诪"砖 专讘讬 讬讜讞谞谉 砖讗讜诪专 讘转讞诇讛 讗植讚止谞指讬 砖职讉驻指转址讬 转执旨驻职转指旨讞 讚讛讜讬 讻旨执转职驻执诇旨指讛 讗植专执讬讻职转旨指讗, 讗讬谉 诇诇诪讜讚 诪讝讛 诇讞砖讜讘 讘专讻转 讛址砖讈职讻旨执讬讘值谞讜旨 讙诐 讻谉 讙职讗只诇旨指讛 讗植专执讬讻职转旨指讗, 讬注谉 讻讬 讘讘专讻转 讜侄讗直诪讜旨谞指讛 讚诪讝讻讬专 讘讛 讙讗讜诇讛, 讻讘专 讞转诐 讗讜转讛 讘砖诐 砖讗诪专 讘指旨专讜旨讱 讗址转指旨讛 讛' 讙指旨讗址诇 讬执砖职讉专指讗值诇, 讜讗讞专 砖讞转诐 讛讘专讻讛 讗讬讱 谞讗诪专 砖讛讚讘专讬诐 砖诪讝讻讬专 讘讛砖讻讬讘谞讜 诪转讞诇讛 讜注"住 讻讗讬诇讜 讗诪专诐 讘转讜讱 讘专讻讛 专讗砖讜谞讛. 讜讻讗砖专 转诪爪讗 讘注砖专转 讬诪讬 转砖讜讘讛 砖讗讜诪专讬诐 讜职讻指转讜止讘 讜旨讘址住旨值驻侄专, 讚讗诐 诇讗 讗诪专诐 讘转讜讱 讛讘专讻讛 讜讞转诐 讛讘专讻讛 讗讬谞讜 专砖讗讬 诇讜诪专 讜讻转讜讘 讜讘住驻专, 讻讬 诪讗讞专 讚讞转诐 讛讘专讻讛 转讜 讗讬谉 谞讻诇诇讬诐 讚讘专讬诐 讗诇讜 讘转讜讱 讛讘专讻讛 砖讞转诐 讗讜转讛. 讜讛"讛 讻讗谉 讻讬讜谉 讚讞转诐 讙指旨讗址诇 讬执砖职讉专指讗值诇, 讗讬谉 讚讘专讬诐 砖诇 讛址砖讈职讻旨执讬讘值谞讜旨 谞讻诇诇讬诐 讘讚讘专讬诐 砖讗讜诪专 拽讜讚诐 讞转讬诪转 讛讘专讻讛, 讜讻讬讜谉 讚讗讬谉 谞讻诇诇讬诐, 讗讬讱 谞讗诪专 讙职讗只诇旨指讛 讗植专执讬讻职转旨指讗 讚讞砖讬讘 讻讗讬诇讜 讚讘专讬诐 砖诇 讛址砖讈职讻旨执讬讘值谞讜旨 讻讜诇诐 讗诪专诐 讘转讜讱 讘专讻讛 讛专讗砖讜谞讛 讜讞转诐 讘讙讗诇 讬砖专讗诇, 注诇 讻谉 讛讘讬讗 住讜祝 讚讘专讬 专"讬 讚讗诪专, 讜职诇执讘职住讜止祝 讛讜旨讗 讗讜止诪值专 讬执讛职讬讜旨 诇职专指爪讜止谉 讗执诪职专值讬 驻执讬, 讜讬讚讜注 讚讻讜谞转 专"讬 讘讝讛 诇讜诪专, 砖驻住讜拽 讝讛 讛讜讗 诪讻诇诇 讛转驻讬诇讛 讚讗讬谞讜 专砖讗讬 诇讛驻住讬拽 讘拽讚讬砖 讜拽讚讜砖讛 拽讜讚诐 砖讬讙诪讜专 驻住讜拽 讝讛 讻讬 讛讜讗 诪讻诇诇 讛转驻讬诇讛 诪诪砖.
讜拽砖讛, 讗讬讱 讬讛讬讛 驻住讜拽 讝讛 讘讻诇诇 讛转驻讬诇讛, 讜讛诇讗 拽讜讚诐 讬执讛职讬讜旨 诇职专指爪讜止谉 讞转诐 讛讘专讻讛 讚旨职砖讉执讬诐 砖讈指诇讜止诐 讘砖诐, 讜讗讬讱 讛讜讬 驻住讜拽 讬执讛职讬讜旨 诇职专指爪讜止谉 讻旨执转职驻执诇旨指讛 讗植专执讬讻职转旨指讗? 讗诇讗 讜讚讗讬 诪砖诪注 讚住"诇 诇专"讬 讗注"驻 砖讞转诐 讛讘专讻讛 讘砖诐 诇讗 谞住转诇拽讛 讛转驻讬诇讛 讜诇讗 谞砖诇诪讛, 讗诇讗 谞讻诇诇 讘讛 讚讘专讬诐 讞讚砖讬诐 讗注"驻 砖讗讜诪专诐 讗讞专 讛讞转讬诪讛 讜讞砖讘讬谞谉 诇讛讜 转职驻执诇旨指讛 讗植专执讬讻职转旨指讗, 讜讛"讛 讛讻讗 讚讗注"讙 讚讗讜诪专 讛址砖讈职讻旨执讬讘值谞讜旨 讗讞专 讞转讬诪转 讙指旨讗址诇 讬执砖职讉专指讗值诇, 讛讜讬 讙职讗只诇旨指讛 讗植专执讬讻职转旨指讗 讜讻讗讬诇讜 讗诪专 讚讘专讬诐 砖诇 讛址砖讈职讻旨执讬讘值谞讜旨 拽讜讚诐 讙指旨讗址诇 讬执砖职讉专指讗值诇.


诇值讬诪指讗: "讛址诇旨值诇 讛址讙旨指讚讜止诇" 讚旨执讻职转执讬讘 讘旨值讬讛旨: (转讛诇讬诐 拽诇讜, 讻讛) "谞止转值谉 诇侄讞侄诐 诇职讻指诇 讘旨指砖讉指专". 拽砖讛, 诇诪讛 诇讗 讗诪专 诪讝诪讜专 讛址诇职诇执讬 谞址驻职砖讈执讬 砖讗讜诪专讬诐 讗讜转讜 讘讝诪讬专讜转 讘讻诇 讬讜诐, 讚讬讗诪专讜 讗讜转讜 讙"驻 讚讻转讬讘 讘讬讛 谞转值谉 诇侄讞侄诐 诇指专职注值讘执讬诐 (砖诐 拽诪讜, 讝). 讜谞"诇 讘住"讚, 讛转诐 讻转讬讘 谞止转值谉 诇侄讞侄诐 诇职讻指诇 讘旨指砖讉指专 讚诪砖诪注 诇讻诇 讛讘专讬讜转. 讜讗讬谉 诇讛拽砖讜转 讗诪讗讬 诇讗 讛拽砖讛 诇讬诪讗 驻住讜拽 讘指旨专植讻执讬 谞址驻职砖执讈讬 讚讻转讬讘 诇职讛讜止爪执讬讗 诇侄讞侄诐 诪执谉 讛指讗指专侄抓 (砖诐 拽讚, 讬讚). 讚讛转诐 拽讗讬 注诇 讛诪讝讜谉 砖讬讜爪讗 诪执谉 讛指讗指专侄抓 讚讜拽讗, 讗讘诇 讘砖专 讜讞诇讘 讜讘讬爪讬诐 讗讬谞讜 讘讻诇诇, 诪砖讗"讻 谞止转值谉 诇侄讞侄诐, 讛讗讬 诇侄讞侄诐 讗讬谞讜 专"诇 驻转 讚讜拽讗, 讗诇讗 讻讜诇诇 讻诇 讚讘专 诪讗讻诇 讚住讜注讚讬谉 讘讜, 讻诪讜 注植讘址讚 诇职讞侄诐 专址讘 (讚谞讬讗诇 讛,讗) 讜讻谉 诪址讚旨讜旨注址 诇止讗 讘指讗 讘侄谉 讬执砖址讈讬 讗侄诇 讛址诇指旨讞侄诐 (砖诪讜讗诇 讗' 讻, 讻讝).
讜注讜讚, 诇砖讜谉 谞讜止转值谉 诇讞讜讚 讜诇砖讜谉 诪讜止爪执讬讗 诇讞讜讚, 讻讬 谞讜止转值谉 诪砖诪注 诪驻专谞住, 讗讱 诪讜止爪执讬讗 诪砖诪注 讛指讗指专侄抓 转讜爪讬讗 爪诪讞讛, 讜讗诐 转讜爪讬讗 讜转讗讘讚 讬讘讜诇讛, 诪讛 转讜注诇转 讬砖 诪讬讘讜诇讛 讜讗讬讱 诪转驻专谞住讬谉 讛讘专讬讜转?!
讜讛讗 讚诇讗 讗诪专 诪讝诪讜专 讗讜止讚侄讛 讬职讬指 讘职旨讻指诇 诇值讘指讘 讚讻转讬讘 讘讬讛 讟侄专侄祝 谞指转址谉 诇执讬专值讗指讬讜 (转讛诇讬诐 拽讬讗 ,讛), 诪诇讘讚 讚讛转诐 诇讗 拽讗诪专 讘住转诐 讗诇讗 诇执讬专值讗指讬讜, 讛谞讛 注讜讚 讗讬讻讗 讛驻专砖 讟讜讘讗, 讚讛转诐 谞拽讬讟 谞转谉 诇砖讜谉 注讘专, 讗讱 讻讗谉 讻转讬讘 谞转值谉 诇侄讞侄诐 诇指专职注值讘执讬诐 专讙讬诇 讜讛讜讜讛 转诪讬讚 讘诇讬 讛驻住拽.
讜诪"砖 诪执砖旨讈讜旨诐 讚旨职讗执讬转 讘旨值讬讛旨 转旨址专职转旨值讬. 驻讬专砖 讘谞讬 讬讚讬讚讬 讻讛"专 讬注拽讘 谞专"讜, 讚讗讬讻讗 讞砖讬讘讜转 讘讛讬讻讗 讚讗转讬讬谉 转专转讬 讘诪讝诪讜专 讗讞讚, 讻讬 住讚专 讗讜转讬讜转 讗诇驻讗 讘讬转讗 讛讗诪讜专讬诐 讘驻住讜拽讬诐 砖诇 讛诪讝诪讜专, 专讜诪讝讬诐 注诇 讛转讜专讛 砖谞讬转谞讛 讘讻"讘 讗讜转讬讜转, 讜专诪讝 砖诇 讛驻专谞住讛 砖讬讘讗 讘诪讝诪讜专 讛讝讛 注爪诪讜 讬讘讗 谞讻讜谉 诇讛讜专讜转 讛讟注诐 砖讬砖 诇讬砖专讗诇 驻专谞住讛 讟讜讘讛 讘注讜诇诐 讛讝讛 讗祝 注诇 讙讘 讚讻讘专 讞讬诇拽讜 讛注讜诇诪讜转, 讛谞讛 讛讟注诐 砖诇 讝讻讬讛 讝讜 讘砖讘讬诇 讛转讜专讛 砖谞讬转谞讛 讘讻"讘 讗讜转讬讜转, 讚讗诐 讗讬谉 讛转讜专讛 讛注讜诇诐 讞专讘, 讜谞诪爪讗 讝讜讻讬谉 讘驻专谞住讛 诪讚讬谉 诪爪讬诇 诪讝讜讟讜 砖诇 讬诐 讻诪"砖 讛诪驻专砖讬诐 讝"诇, 注讻"讚 谞专"讜.


讘旨职诪址注植专指讘指讗 诪职转址专职爪值讬 诇指讛旨 讛指讻执讬: 谞指驻职诇指讛, 讜职诇止讗 转旨讜止住执讬祝 诇执谞职驻旨止诇 注讜止讚, 拽讜旨诐 讘旨职转讜旨诇址转 讬执砖讉职专指讗值诇. 讛拽砖讛 讛专砖讘"讗, 诇驻"讚 讛诪注专讘讗 驻住讜拽 谞指驻职诇指讛 讗讬谉 讘讜 驻讜专注谞讜转 讗诇讗 讟讜讘讛, 讜诇讚讬讚讛讜 讗诪讗讬 诇讛 讗诪专 谞讜旨"谉 讘旨职讗址砖讈职专值讬? 讜注讜讚 诪拽砖讬诐, 讛讜"诇 诇诪住讚专 讛转诇诪讜讚 诇诪谞拽讟 讛讗 讚讗诪专 专谞讘"讬 讗驻"讛 住诪讻讛 讚讜讚 讘专讜讛"拽, 拽讜讚诐 砖讬讝讻讬专 讚讘专讬 讛诪注专讘讗? 讜谞"诇 讘住"讚, 讚讻讜讜谞转 讛诪注专讘讗 讛讜讗 注"驻 诪"砖 讛诪驻专砖讬诐 讝"诇 讘讻讜讜谞转 讛驻住讜拽 讛讝讛 砖诇 谞指驻职诇指讛. 诪砖诇 诇专讗讜讘谉 砖讛转谞讜 注诪讜 砖讬驻讬诇 讗转 砖诪注讜谉 砖诇砖讛 驻注诪讬诐, 讜讘讗 诇拽讬讬诐 转谞讗讜. 讜讛驻讬诇 讗转 砖诪注讜谉 驻注诐 讗讞转. 讜讗讞专 砖讛驻讬诇讜 转驻住讜 讘讬讚讜 讜讛拽讬诪讜, 讜讗讞专 砖讛拽讬诪讜 讞讝专 讜讛驻讬诇讜 砖谞讬转, 讜讞讝专 讜讛拽讬诪讜 讘讬讚讜, 讜讞讝专 讜讛驻讬诇讜 驻注诐 砖诇讬砖讬转. 讜讗讞专 砖讛驻讬诇讜 驻注诐 砖诇讬砖讬转, 讗诪专 诇讜: 注转讛 讗讬谉 讗谞讬 诪拽讬诐 讗讜转讱 讻诇 讗诇讗 讗转讛 转拽讬诐 注爪诪讱, 讚诪讛 砖讛拽诪转讬 讗讜转讱 讘专讗砖讜谞讛 讜讘砖谞讬讛, 讛讜讗 讻讚讬 诇拽讬讬诐 讘讱 讛谞驻讬诇讜转 砖讛转谞讬转讬 注诇讬讛诐, 讬注谉 砖讗诐 诇讗 转拽讜诐 讗讬讱 转驻讜诇. 注诇 讻谉 注转讛 讗转讛 转拽讬诐 注爪诪讱 讜讗谞讬 诇讗 谞砖讗专 诇讬 注住拽 讘讱 砖讻讘专 讗谞讬 讬爪讗转讬 讬"讞 讛转谞讗讬 砖讛驻诇转讬讱 砖诇砖 驻注诪讬诐, 注讻"讚.
讜讝讛讜 讘讬讗讜专 讚讘专讬 讛址诪址注植专指讘指讗: 谞指驻职诇指讛, 讜职诇止讗 转旨讜止住执讬祝 诇执谞职驻旨止诇 驻讬专讜砖: 讛拽讘"讛 讙讝专 讚' 讙诇讜讬讜转 注诇 讬砖专讗诇 讜爪专讬讱 诇拽讬讬诐 讚讘专讜, 诇讻讱 讛驻讬诇诐 讘讙诇讜转 讜讞讝专 讜讛拽讬诐 讗讜转诐 讻讚讬 砖讬驻讬诇诐 驻注诐 砖谞讬转, 讜讞讝专 讜讛拽讬诐 讗讜转诐 注讚 砖讛驻讬诇诐 讘讙诇讜转 讗讞专讜谉 砖诇 讗讚讜诐. 讜讗讞专 砖谞转拽讬讬诪讜 讛谞驻讬诇讜转 砖讙讝专 注诇讬讛诐 诇讗 谞砖讗专 注住拽 诇讛拽讘"讛 讘讛拽诪讛. 讜诇讝"讗: 讗诐 谞驻诇讛 讜诇讗 转讜住讬祝 诇讬驻讜诇, 讻诇讜诪专 砖谞砖诇诪讜 讛谞驻讬诇讜转 砖讙讝专 注诇讬讛 讛拽讘"讛, 讗讝 诇讗 讬拽讬诐 讗讜转讛 讛拽讘"讛 讻讗砖专 讛拽讬诐 讗讜转讛 拽讜讚诐 讘讬谉 谞驻讬诇讛 诇谞驻讬诇讛, 讗诇讗 拽讜旨诐 讘旨职转讜旨诇址转 讬执砖讉职专指讗值诇 砖讛讬讗 爪专讬讻讛 诇拽讜诐 诪讗讬诇讬讛, 讜讻讗砖专 诪讘讜讗专 讘诪砖诇 讛谞讝' 讝讛讜 讘讬讗讜专 讚讘专讬 讛址诪址注植专指讘指讗.
讜注诇 讻谉 注"驻 讛讘讬讗讜专 讛讝讛, 谞诪爪讗 讬砖 讘驻住讜拽 讝讛 驻讜专注谞讜转 讙讚讜诇讛, 讬注谉 讻讬 讛驻住讜拽 讛讝讛 诪讟讬诇 讛拽讬诪讛 注诇讬讛 砖讛讬讗 爪专讬讻讛 诇讛拽讬诐 注爪诪讛, 讜讚讗 注拽讗 讚诪讗讞专 讚讛拽讬诪讛 爪专讬讻讛 诇讛拽讬诐 诪注爪诪讛, 转转注爪诇 讗讜 转专讚诐 讘砖讬谞转 讛诪驻诇讛 砖诇 讛讙诇讜转 讜诇讗 转砖转讚诇 诇讛拽讬诐 注爪诪讛, 讻讬 讚讘专 讛转诇讜讬 讘讬讚讜 讬转讘专讱 诪诪讛专 讛讗诇讛讬诐 诇注砖讜转, 讗讱 讚讘专 讛转诇讜讬 讘讬讚 讗讚诐 讬转讗讞专 讜讬转注讻讘 讛专讘讛 讜讬注讘讜专 讝诪谉 专讘 讜讗讬谉 诪注讬专 诇注砖讜转讜.
讜注诇 讻谉 诇讗 讗诪专 讚讜讚 讛注"讛 谞讜旨"谉 讘旨职讗址砖讈职专值讬 诪砖讜诐 驻讜专注谞讜转 讝讜 讚谞驻拽讗 诪讬谞讬讛 砖转讜诇讛 讛拽讬诪讛 讘讬讚 讬砖专讗诇, 讜诇讻谉 转诇诪讜讚讗 讛讘讬讗 讚专砖讛 讚旨职诪址注植专指讘指讗 讗讞专 讛转讬专讜抓, 讗讞专 讚讘专讬 专讘讬 讬讜讞谞谉, 诇诇诪讚谞讜 讚讙诐 诇讚专砖讛 讚旨职诪址注植专指讘指讗 讗讬讻讗 讘驻住讜拽 讝讛 驻讜专注谞讜转, 讜诇讛讻讬 诇讗 谞讗诪专 谞讜旨"谉 讘旨职讗址砖讈职专值讬. 讜讗讞专 砖讛讘讬讗 讚讘专讬 讛址诪址注植专指讘指讗, 讛讘讬讗 讚讘专讬 专谞讘"讬 讚拽讗讬 注诇 讚讘专讬 讛址诪址注植专指讘指讗, 讜讛讬讬谞讜 诇讜诪专, 讗注驻"讬 讚旨职讘旨职诪址注植专指讘指讗 讚专砖讬 诇讛讗讬 拽专讗 砖诇 谞指驻职诇指讛 讘注谞讬谉 讚讗讬转 讘讬讛 驻讜专注谞讜转, 诪砖讜诐 讚转诇讛 讛拽讬诪讛 讘讬讚讬 讗讚诐 砖谞诪爪讗转 讛谞驻讬诇讛 讛讗讞专讜谞讛 讘诇讬 拽讬诪讛 讻讬讜谉 讚转诇讜讬讛 讘讬讚讬 讗讚诐, 注诐 讻诇 讝讛 讞讝专 讚讜讚 讛注"讛 讜注砖讛 住诪讱 诪讗转 讛砖讬"转 诇拽讬诪讛 砖诇 谞驻讬诇讛 讛讗讞专讜谞讛 讛讛讬讗, 讜讻讬讜谉 讚讛拽讘"讛 注讜讝专 诇讛, 谞诪爪讗 谞注砖讛 住诪讱 讙讚讜诇 讘讝讜 讻讬 讛讬讜 转讛讬讛 讛拽讬诪讛 讘讜讚讗讬 讜诇讗 转砖讗专 讛谞驻讬诇讛.
讜谞专讗讛 诇专诪讜讝 讘住"讚, 讗讜转 诪' 讘诪住驻专 讛拽讚诪讬讬 注讜诇讛 拽诪"讛 [讗+讘+讙+讚+讛+讜+讝+讞+ 讟+讬+讻+诇+诪 注讜诇讛 145], 讛专讬 诪爪讚 砖诇 谞讜"谉 砖讛讜讗 谞驻讬诇讛 谞专诪讝 拽讬诪讛, 讜爪讚 讛讘' 砖诇 谞讜旨"谉 讬砖 住诪"讱, 砖讛讜讗 住诪讬讻讛. 讙诐 讗讜转 谞讜"谉 讘诪住驻专 讛拽讚诪讬讬 拽爪"讛 [讗+讘+讙+讚+讛+讜+讝+讞+讟+讬+讻 +诇+诪+讙 注讜诇讛 195].
讜讘讝讛 讬讜讘谉 讛驻住讜拽 (讬砖注讬讛 住讘, 讬讗) 讛执谞值旨讛 讬职讬指 讛执砖职讈诪执讬注址 讗侄诇 拽职爪值讛 讛指讗指专侄抓 讗执诪职专讜旨 诇职讘址转 爪执讬旨讜止谉 讛执谞值旨讛 讬执砖职讈注值讱职 讘指旨讗 专"诇 拽职爪值讛 讛指讗指专侄抓 讝讛 讗讜转 谞讜旨"谉 砖讘讜 谞驻讬诇讛, 讛执谞值旨讛 讬执砖职讈注值讱职 讛讜讗 讗讜转 住诪"讱 讗砖专 注讜诪讚 讘爪讬讚讱 讘指旨讗. 讙诐 住诪"讱 讘诪住驻专 讛拽讚诪讬讬 注讜诇讛 专谞"讛 [讗+讘+讙+讚+讛+讜+讝+讞+讟+讬+讻+诇+诪+谞+住 注讜诇讛 255], 诇讝"讗: 讜旨驻职讚讜旨讬值讬 讬职讬指 讬职砖讈讜旨讘讜旨谉 讜旨讘指讗讜旨 爪执讬旨讜止谉 讘职旨专执谞指旨讛 (讬砖注讬讛 谞讗, 讬讗), 讘讗讜转 住诪"讱 砖诪住驻专讜 专谞"讛 [255].

讙诪专讗, 讞讻诪讬诐 讚讗讬转 诇讛讜 讚讝诪谉 拽"砖 注讚 讞爪讜转 讻诪讗谉 住"诇, [讗讬 讻专"讗 讚讘砖讻讘讱 讻诇 讝诪谉 砖讘谞讬 讗讚诐 注讜住拽讬诐 诇讬诇讱 诇讬砖讻讘 讝讛 诪拽讚讬诐 讜讝讛 诪讗讞专, 诇讬诪专讜 讻专"讗 注讚 住讜祝 讗砖诪讜专讛 讛专讗砖讜谞讛, 讜讗讬 讻专"讙 讚讘砖讻讘讱 讻"讝 砖讘谞讬 讗讚诐 砖讜讻讘讬诐 诇讬诪专讜 讻专"讙 讚讝诪谞讜 注讚 注诪讜讚 讛砖讞专, 讜诪砖谞讬] 诇注讜诇诐 讻专"讙 住"诇 讜讛讗 讚拽讗诪专讬 注讚 讞爪讜转 讻讚讬 诇讛专讞讬拽 讗转 讛讗讚诐 诪谉 讛注讘讬专讛. 讬砖 诇驻专砖 讚讝讛 讛讬转讛 讻讜讜谞转 砖讗诇转 讘谞讬 专"讙 讘诪转谞讬转讬谉 讚专讬砖 驻讬专拽讬谉 讜讛讬讬谞讜 讚谞住转驻拽讜 讘讚讘专, 讗讬 诪讛 讚讗诪专讜 讞讻诪讬' 注讚 讞爪讜转 讛讜讗 诪讚讬谞讗 诪砖讜诐 讚注讚 讞爪讜转 讘谞讬 讗讚诐 注讜住拽讬诐 诇讬诇讱 讜诇讬砖讻讘, 讜讛讗 讚住"诇 诇专"讗 注讚 住讜祝 讗砖诪讜专讛 专讗砖讜谞讛 讛讜讗 诪讚讬谉 讛专讞拽讛 讘注诇诪讗, 讗讜 讚专"讗 诪讚讬谞讗, 讚砖讬注讜专 诪讛 讚讛讜诇讻讬谉 诇讬砖讻讘 讛讜讗 专拽 注讚 住讜祝 讗砖诪讜专讛 专讗砖讜谞讛, 讜讛讗 讚专讘谞谉 住讘专讬 注讚 讞爪讜转. 注"讻 讚住"诇 讻"讝 砖讘谞讬 讗讚诐 砖讜讻讘讬谉, 讜诪讚讬谞讗 注讚 砖讬注诇讛 注"讛, 讗诇讗 讚讗诪专讬 注讚 讞爪讜转 诪讚讬谉 讛专讞拽讛, 讜讛砖讬讘 诇讛诐 专"讙 专讘谞谉 讻讜讜转讬 住"诇, 讜讛讘讬讗 专讗讬讛 讜诇讗 注讜讚 讗诇讗 讻诇 诪讛 砖讗诪专讜 讞讻诪讬诐 注讚 讞爪讜转 讜讛讬讬谞讜 讻讬讜谉 讚诪诪谞"驻 诪讜讻讞 住讘专转 讛专讞拽讛 讗讜 讘讚专"讗 讗讜 讘讚专讘谞谉 诪住转讘专 讬讜转专 讚讟注诪讬讬讛讜 讚专讘谞谉 诪砖讜诐 讛专讞拽讛, 讻讬讜谉 讚诪爪讬谞讜 诇讛诐 讛专讞拽讛 讻讝讜 诪诪砖 讘砖讗专 讚讘专讬诐, 讻谉 诪爪讗转讬 讻转讜讘 诇讝拽讬谞讬 诪讗专讬 诪讗讜专 讛讙讜诇讛 专讘讬谞讜 讗讘专讛诐 讘专讜讚讗 讝爪诇诇讛"讛:

讘讙诪' 专讘讬 讝讬专讗 讗诪专 诪砖讛 诇注讜诇诐 讛讜讬 讬讚注 讜讚讜讚 谞诪讬 讛讜讬 讬讚注 讜讻讬讜谉 讚讚讜讚 讛讜讛 讬讚注 讻谞讜专 诇"诇 诇讗转注讜专讬 诪砖讬谞转讜. 讜谞专讗讛 讚诇讗 谞讬讞讗 诇讬讛 诇专"讝 诇驻专砖 讚讜讚 讛讜讬 讬讚注 注"讬 讛讻讬谞讜专 砖诪谞讙谉 讘讞爪讬 讛诇讬诇讛 诪砖讜诐 讚讗"讻 讘爪讬专 诇讬讛 砖讬注讜专讗 砖讛专讬 讛专讜讞 爪驻讜谉 讗讬谞讜 诪转讞讬诇 讗诇讗 诇讗讞专 讞爪讜转 诇讬诇讛 诪诪砖 讜注讚 砖讛讬讛 诪谞讙谉 讜诪注讜专专 讚讜讚 诪砖讬谞转讜 注讚 砖讛讻讬谉 注爪诪讜 讜拽诐 诪诪讟转讜 诇讛讜讚讜转 讗"讻 讻讘专 注讘专 讝诪谉 讛讞爪讬 讛诇讬诇讛 诪诪砖 讜讘讗诪转 诪砖诪注 讘驻砖讬讟讜转 砖讻诇 注讬拽专讜 砖诇 讚讜讚 讛讬讛 诪转讻讜讬谉 诇讛讜讚讜转 讘讞爪讬 讛诇讬诇讛 诪诪砖 砖讛讜讗 注转 专爪讜谉 讻讚讗讬转讗 讘驻专拽 讛注专诇 (讬讘诪讜转 讚祝 注') 讜讘住驻专 讛讝讜讛专 讘讻诪讛 讚讜讻转讬 讜注讜讚 讚专讜讞 爪驻讜谞讬转 诇讗 驻住讬拽讗 诇讬讛 诇专"讝 砖讬讛讗 讘讜 讻讞 诇谞砖祝 转诪讬讚 讘讻讬谞讜专 讘讞爪讬 讛诇讬诇讛 讚讝讬诪谞讬谉 砖讛讬讛 诪谞砖祝 注诪讜 专讜讞 讗讞专 砖讗讬谞讜 诪爪讜讬 砖诪讘讟诇 讻讞 讛专讜讞 爪驻讜谞讬 讗诇讗 注"讻 诪砖诪注 诇讬讛 诇专"讝 讚讚讜讚 诪注爪诪讜 讛讜讬 讬讚注 讻讬 讛讬讻讬 讚诪砖讛 讛讜讬 讬讚注 讜讘诇讗"讛 谞专讗讛 讚讛讗 讚拽讗诪专 专"讝 讻讬谞讜专 诇"诇 诇讗转注讜专讬 诪砖讬谞转讜 讗讬谉 讛讻讜讜谞讛 砖讘讗讜转讜 讛砖注讛 讚讞爪讬 讛诇讬诇讛 讛讬讛 讛讻讬谞讜专 诪注讜专专讜 诪砖讬谞转讜 讜拽诐 诪诪讬讟转讜 讚讛讗 专"讝 讙讜驻讗 讗诪专 诇注讬诇 讜讚讜讚 诪讗讜专转讗 讛讜讬 拽讗讬 讜注讚 讞爪讜转 讛诇讬诇讛 讛讬讛 诪转谞诪谞诐 讻住讜住 讻讜' 讗注"讻 讚诪注砖讛 讛讻讬谞讜专 诇讗讜 注"讬 专讜讞 爪驻讜谞讬转 讛讬讛 讗诇讗 讻诪"砖 讛专砖讘"讗 讝"诇 讘讞讬讚讜砖讬讜 讘砖诐 专讘讬谞讜 讛讗讬 讙讗讜谉 讝"诇 砖诪注砖讛 讛讻讬谞讜专 讛讬讛 讻诪讜 讻诇讬 讛砖注讜转 砖拽讜专讬谉 驻谞讗讙讬"谉 讜讗"讻 讬"诇 讙"讻 砖注"讬 讗讜转讜 讻讬谞讜专 讛讬讛 诪转谞诪谞诐 讜诇讗 讘讗 诇讬讚讬 砖讬谞转 拽讘注 讜讛讬讛 讬讜讚注 讙"讻 砖讬讜讻诇 诇讻讜讬谉 讗诪爪注 讛诇讬诇讛 注"讬 住讬诪谞讬诐 砖讛讬讛 诇讜 讘讻讬谞讜专 讜讛诪讚拽讚拽 讛讬讟讘 讘驻讬专讜砖 专讛"讙 讝"诇 讬专讗讛 砖讛讜讗 讻诪讜 砖讻转讘转讬:


砖诐 诪砖讛 住讘专 砖诪讗 讬讟注讜 讗讬爪讟讙谞讬谞讬 驻专注讛 讻讜'  诇讻讗讜专讛 讻诪讜 讝专 谞讞砖讘 砖讘讗讜转讜 砖注讛 砖讛讬讜 谞转讜谞讬诐 讘爪专讛 讜讛讬转讛 爪注拽讛 讙讚讜诇讛 讘诪爪专讬诐 讻诪讜讛 诇讗 讛讬转讛 讜讗讬谉 讘讬转 讗砖专 讗讬谉 砖诐 诪转 讜讗讬讱 讬砖讬诪讜 诇讘诐 诇讛讘讬讟 讗讞专 诪砖讛 讜诇讚拽讚拽 讗讞专讬讜 讜诇专讙注讬诐 讬讘讞谞讜讛讜 诇转讜驻住讜 讘砖拽专谉 讘专讙注 讻诪讬诪专讗 讘讚讘专 砖讗讬谞讜 诪注讬拽专 讛讗讜转 讜讛诪讜驻转 讜讛谞专讗讛 诇注"讚 讚讗讚专讘讛 讘讗诪转 讛讬讛 诇诪砖讛 诪讜驻转 讙讚讜诇 讘讝讛 谞讙讚 讛讞专讟讜诪讬诐 砖讘转讞讬诇讛 讗诪专讜 砖讻诇 诪注砖讬讜 诪注砖讛 讻砖驻讬诐 讜讗祝 诇讗讞专 诪讻转 讻谞讬诐 砖讗诪专讜 讗爪讘注 讗诇拽讬诐 讛讬讗 驻讬' 讗诇拽讬诐 讛讗诪讜专 讘讝讛 讛注谞讬谉 讛讬讬谞讜 注诇 诪诇讗讱 讜诇讗 专爪讜 诇讛讗诪讬谉 砖诪砖讛 注砖讛 讘砖诇讬讞讜转 砖诇 讛拽讘"讛 讘注爪诪讜 讜讛讟注诐 讻转讘转讬 诇驻讬 砖住讘专讜 砖注讚讬讬谉 诇讗 讛讙讬注 讝诪谉 讛讙讗讜诇讛 砖讗诪专 讛拽讘"讛 诇讙讗诇诐 讻诪讜 砖讚专砖讜 讞讻诪讬谞讜 讝"诇 讘注谞讬谉 讘诇拽 砖讗诪专 讛谞讛 注诐 讬爪讗 诪诪爪专讬诐 讜讘讻讱 谞转拽砖讛 讙"讻 诇讘 驻专注讛 讜注讘讚讬讜 讜诇讗 专爪讜 诇讛讗诪讬谉 砖诪讗转 讛' 讘注爪诪讜 讛讬转讛 讝讗转. 诪砖讗"讻 讘诪讻转 讘讻讜专讜转 砖讛讬转讛 讘讞爪讬 讛诇讬诇讛 诪诪砖 讬砖 讘讝讛 讗讜转 讜诪讜驻转 砖讬讚 讛拽讘"讛 讘注爪诪讜 注砖转讛 讝讗转 诇驻讬 砖讘讞爪讜转 讛诇讬诇讛 诪诪砖 注转 专爪讜谉 讛讬讗 讜讗讬谉 专砖讜转 诇诪讞讘诇讬诐 诇讞讘诇 讜讗讚专讘讛 讗讜转讜 讛注转 诪讝讜诪谉 诇专驻讗讜转 讛讞讜诇讬诐 讻讚讗讬转讗 诇讛讚讬讗 讘讙诪专讗 驻专拽 讛注专诇 (讬讘诪讜转 讚祝 注') 讙讘讬 诪讛 砖诇讗 诪诇讜 讬砖专讗诇 讘诪讚讘专 讻讜' 注"砖 讘诇砖讜谉 专砖"讬 讜诪讛专砖"讗 讜诪讛专"讬 驻讬谞讟讜 谞诪爪讗 讚诇驻"讝 诪讛讗讬 讟注诪讗 讙讜驻讗 讛讬讛 诇诪砖讛 诇讜诪专 讘讞爪讜转 讻讚讬 诇讗诪转 讚讘专讬讜 讗诇讗 诇驻讬 砖讗讬谉 讛讻诇 讘拽讬讗讬谉 讘讝讜 讛专讙注 讜注讘讬讚讬 讚讟注讬 诇讻讱 诇讗 专爪讛 诪砖讛 诇讬转谉 诇讛诐 讗爪讘注 讘讬谉 砖讬谞讬讛诐 诇注砖讜转 诪讜驻转 诪讝讛 讛注谞讬谉 诪诪砖 讚砖诪讗 讬讟注讜 讜讬讻讞讬砖讜讛讜 讻讚讬 诇讛拽砖讜转 诇讘 驻专注讛 砖讬讞讝讜专 诇住讜专讜 诇讜诪专 讻讬 诇讗 诪讗转 讛拽讘"讛 讛讬转讛 讝讗转 讗诇讗 讙"讻 诪谉 讛诪诇讗讱 讛诪讞讘诇 讻讬讜谉 砖讛讬转讛 拽讜讚诐 讞爪讬 讛诇讬诇讛 讜诪砖讜诐 讻讱 讗诪专 诪砖讛 讻讞爪讜转 讻讚讬 砖诇讗 诇注砖讜转 注讬拽专 讛诪讜驻转 诪讞诪转 讝诪谉 讛诪讻讛 讗诇讗 砖讗祝 讗诐 讬讛讬讛 讻讞爪讜转 讗注驻"讻 讬砖 诪讜驻转 讘讝讛 诪爪讚 讛诪讻讛 讘注爪诪讜转讛 砖驻住讞 讛拽讘"讛 注诇 讘转讬 诪爪专讬诐 讜讗转 讘转讬谞讜 讛爪讬诇 砖讘讝讛 谞讬讻专 砖谞转讗诪转讜 讚讘专讬 诪砖讛 砖讗诪专 讘砖诐 讛拽讘"讛 讜注讘专转讬 讘讗专抓 诪爪专讬诐 讗谞讬 讜诇讗 诪诇讗讱 砖讗诐 讛讬转讛 注"讬 诪诇讗讱 诇讗 讛讬讛 诪讘讞讬谉 讘讬谉 讟讜讘 诇专注 讜诇讛讘讞讬谉 讘讬谉 讟驻讛 砖诇 讘讻讜专 诇讟驻讛 砖讗讬谞讛 砖诇 讘讻讜专 讻谉 谞"诇 谞讻讜谉:


砖诐 诇讚讜讚 砖诪专讛 谞驻砖讬 讻讬 讞住讬讚 讗谞讬 诇讜讬 讜专讘讬 讬爪讞拽 讞讚 讗诪专 讻讜' 砖讻诇 诪诇讻讬 诪讝专讞 讻讜' 注讚 住讜祝 讛注谞讬谉. 谞专讗讛 砖诪讛 砖讛讻专讬讞诐 诇讛谞讱 讗诪讜专讗讬 诇驻专砖 讞住讬讚讜转讜 砖诇 讚讜讚 讘注谞讬谞讬诐 驻专讟讬诐 讻讗诇讛 讜诇讗 谞讬讞讗 诇讛讜 诇驻专砖 讻驻砖讟讬讛 砖讛讬讛 讞住讬讚 讘讻诇 诪注砖讬讜 讻讚讗砖讻讞谉 讘诪拽专讗 砖讛讬讛 注讜砖讛 诪砖驻讟 讜爪讚拽讛 诇讻诇 注诪讜 讜诪爪讬谞讜 讙"讻 讘讛专讘讛 诪拽专讗讜转 砖讛讬讛 诪住讙祝 注爪诪讜 讘转砖讜讘讛 讘转注谞讬转 讜讘转驻诇讛 讜讘讘讻讬 讜讘讻讱 讜讚讗讬 谞拽专讗 讞住讬讚 讙诪讜专 讻讚讗砖讻讞谉 讘讙诪专讗 驻专拽 注讜砖讬谉 驻住讬谉 讘注谞讬谉 讗讚诐 讛专讗砖讜谉 注"砖 讗诇讗 讚诇讗 谞讬讞讗 诇讛讜 诇讛谞讱 讗诪讜专讗讬 诇讜诪专 砖讛讬讛 讚讜讚 诪转驻讗专 注爪诪讜 讘讻讱 诇拽专讜讗 讞住讬讚 谞讙讚 讻诇 讬砖专讗诇 砖讘讜讚讗讬 诪讞讝讬 讻讬讜讛专讗 讜讗讬谉 讝讛 诪讚专讱 讛讞住讬讚讬诐 诪砖讜诐 讛讻讬 讛讜爪专讻讜 诇驻专砖 砖讛讛转驻讗专讜转 砖诇讜 讘讝讛 诇讗 讛讬讛 砖讬讬讱 讘砖讜诐 讗讚诐 诪讬砖专讗诇 专拽 讛讛转驻讗专讜转 砖诇讜 砖拽专讗 注爪诪讜 讞住讬讚 讛讜讗 谞讙讚 砖讗专讬 诪诇讻讬 诪讝专讞 讜诪注专讘 讜讬砖 讘讝讛 讛注谞讬谉 讛转驻讗专讜转 讙讚讜诇讛 诇驻讬 砖讬讚讜注 砖诇砖讜谉 讞住讬讚 讛讬讬谞讜 诇诪讛 砖讗讚诐 注讜砖讛 诇驻谞讬诐 诪砖讜专转 讛讚讬谉 讜讗"讻 诇讻讗讜专讛 讗讬谉 讝讛 砖讬讬讱 讘注谞讬谉 砖讛讜讗 诪爪讚 诪砖驻讟 讛诪诇讜讻讛 注爪诪讛 讻诪讜 砖讗诪专讜 讞讻诪讬谞讜 讝"诇 诪诇讱 砖诪讞诇 注诇 讻讘讜讚讜 讗讬谉 讻讘讜讚讜 诪讞讜诇 讜讻诪讛 讚讘专讬诐 讛讜转专讜 诪砖讜诐 讻讘讜讚 讛诪诇讻讜转 诪讻"砖 砖讗讬谉 诇讜 诇驻讙讜诐 讘讻讘讜讚讜 讘注爪诪讜 砖讘讜讚讗讬 注"讬 讻讱 砖诇讗 讛转谞讛讙 讘注爪诪讜 讻砖讗专 讛诪诇讻讬诐 讛讬讛 谞专讗讛 谞讘讝讛 讜砖驻诇 讘注讬谞讬 讛诪诇讻讬诐 讜讻诪讜 讻谉 讘注讬谞讬 拽爪转 诇讬爪谞讬 讛讚讜专 诪讬砖专讗诇 砖讗诪专讜 诪讛 讬讜砖讬注谞讜 讝讛 讜诪讻"砖 讘诪讛 砖讛讬讛 讬讚讬讜 诪诇讜讻诇讻讬诐 转诪讬讚 讘讚诐 讛砖驻讬专 讜讘砖诇讬讗 讜讗祝 砖诇讗 讛讬讛 爪专讬讱 诇讝讛 诪爪讚 讛讞讬讜讘 砖讛专讬 讗讞专 讻诇 讝讛 讛讬讛 谞诪诇讱 讘诪驻讬讘讜砖转 专讘讜 讜讗"讻 讘谞拽诇 讛讬讛 讬讻讜诇 诇讛讟讬诇 讚讘专 讝讛 注诇 诪驻讬讘讜砖转 讘诇讘讚 讜诇讗 诇驻讙讜诐 讘讻讘讜讚讜 讘注谞讬谞讬诐 讻讗诇讛 专拽 砖讚讜讚 讗驻讬诇讜 讘讝讛 讛讬讛 注讜砖讛 诇驻谞讬诐 诪砖讜专转 讛讚讬谉 诇讗讛讘转讜 讗转 讛'. 讜讘讝讛 讬爪讚拽 讘诪讛 砖讗诪专 砖诪专讛 谞驻砖讬 讜谞讙讚 讛诪诇注讬讙讬诐 注诇讬讜 讗诪专 讻谉. 讜注讜讚 谞专讗讛 讘讝讛 砖讚讜讚 讛讬讛 诪转讬专讗 砖诇讗 讬转驻住 讘注讜谉 讛讚讜专 诪爪讚 注谞讬谉 讛诪诇讻讜转 注爪诪讜 砖砖讗诇讜 讬砖专讗诇 砖诇讗 讻讛讜讙谉 讜讻诪讜 砖讛讜讻讬讞 讗讜转诐 砖诪讜讗诇 讜讗诪专 诇讛诐 讚注讜 讜专讗讜 讻讬 专注转讻诐 专讘讛 讗砖专 注砖讬转诐 讘注讬谞讬 讛' 讜诪住讬讬诐 砖诐 讘住讜祝 讜讗诐 讛专注 转专注讜 讙诐 讗转诐 讙诐 诪诇讻讻诐 转住驻讜 讜讻讘专 讬讚讜注 诪讛 砖讗诪专讜 讞讝"诇 讚讝拽谞讬诐 砖讘讗讜转讜 讚讜专 讻讛讜讙谉 砖讗诇讜 砖谞讗诪专 转谞讛 诇谞讜 诪诇讱 诇砖驻讟讬谞讜. 讗讘诇 注诪讬 讛讗专爪讬诐 砖讘讚讜专 拽诇拽诇讜 砖谞讗诪专 讜讛讬讬谞讜 讙诐 讗谞讞谞讜 讜讙讜' 讜砖驻讟谞讜 诪诇讻谞讜 讜讬爪讗 诇驻谞讬谞讜 讜谞诇讞诐 讗转 诪诇讞诪转讬谞讜 讜诇驻"讝 诇讝讛 讛注谞讬谉 讘注爪诪讜 谞转讻讜讬谉 讚讜讚 讘讗诪专讜 砖诪专讛 谞驻砖讬 砖诇讗 讬转驻住 讘讗讜转讜 注讜谉 诪爪讚 讛诪诇讜讻讛 讘注爪诪讜 诪爪讚 砖拽诇拽诇讜 注诪讬 讛讗专抓 砖讗诪专讜 讜讛讬讬谞讜 讙诐 讗谞讞谞讜 讜讙讜' 讜讛讜讗 诇讗 注砖讛 讻谉 讗诇讗 讗讚专讘讛 讛讬讛 诪专讗讛 讘注爪诪讜 讛讛讬驻讱 砖诇讗 讛转谞讛讙 注爪诪讜 讻砖讗专 诪诇讻讬 注讻讜"诐 讗诇讗 讛转谞讛讙 注爪诪讜 讘诪诇讻讜转讜 讘注爪转 讝拽谞讬诐 砖讛讬讜 讘讗讜转讜 讚讜专 砖讗诪专讜 转谞讛 诇谞讜 诪诇讱 诇砖驻讟讬谞讜 讘诇讘讚 讜讻谉 注砖讛 讚讜讚 砖讛讬讛 诪砖讻讬诐 讞爪讬 讛诇讬诇讛 诇讜诪专 砖讬专讜转 讜转砖讘讞讜转 讜讛讬讛 诪砖讻讬诐 诇注住讜拽 讘转讜专讛 讜讛讬讜 讬讚讬讜 诪诇讜讻诇讻讜转 讘讚诐 讜讘砖驻讬专 讜讘砖诇讬讗 砖讻诇 讝讛 谞专讗讛 讘注诇讬诇 砖讻诇 注谞讬谞讬 诪诇讻讜转 砖诇 讚讜讚 讛讬讛 讘注爪转 讝拽谞讬诐 砖讘讚讜专 砖砖讗诇讜 讻讛讜讙谉 讜讗诪专讜 诇砖驻讟讬谞讜 讜讚讜"拽:


砖诐 讞讻诪讬诐 讻诪讗谉 住讘讬专讗 诇讛讜 讻讜' 驻专砖"讬 讚"讛 谞讬诪讗 讻专"讗 讻讜' 讚讜讚讗讬 讻诇 诪讬 砖讚注转讜 诇讬砖谉 讻讘专 砖讻讘 讜讬砖谉 注讚 讻讗谉 诇砖讜谞讜. 讬砖 诇讚拽讚拽 讚诇拽诪谉 讚祝 讟' 注"讗 讙讘讬 讛讗 讚讗诪专 专"讝 讜讘诇讘讚 砖诇讗 讬讗诪专 讛砖讻讬讘谞讜 驻讬专砖"讬 砖诐 诪砖讜诐 讚住诪讜讱 诇注诪讜讚 讛砖讞专 砖讗讬谉 注讜讚 讝诪谉 转讞讬诇转 砖讻讬讘讛 讗诇讗 讝诪谉 住讜祝 砖讻讬讘讛. 讜讘转讜住' 砖诐 讛拽砖讜 注诇 驻讬专讜砖讜 讜讻转讘讜 讚谞专讗讛 诇讛诐 讚讗驻讬诇讜 讗讞专 注诪讜讚 讛砖讞专 讛讜讛 讝诪谉 砖讻讬讘讛. 讗"讻 诪讚讘专讬 讻讜诇诐 谞诇诪讚 诪讬讛讗 讚讗驻讬' 拽讜讚诐 讝诪谉 注诇讜转 讛砖讞专 诪讬拽专讬 讝诪谉 转讞讬诇转 砖讻讬讘讛 讗"讻 讗诪讗讬 驻砖讬讟讗 诇讬讛 诇转诇诪讜讚讗 讛讻讗 讚讗驻讬诇讜 拽讜讚诐 讞爪讜转 诇讗 诪讬拽专讬 讝诪谉 转讞讬诇转 砖讻讬讘讛 讻诇诇. 讜转讜 拽砖讬讗 诇讬 讗讛讗 讚驻砖讬讟讗 诇讬讛 诇转诇诪讜讚讗 讛讻讗 砖讗讬谉 砖讜诐 住讘专讗 讻诇诇 诇讜诪专 讚讟注诪讗 讚讞讻诪讬诐 诪砖讜诐 讚注讚 讝诪谉 讞爪讜转 讛讜讛 转讞讬诇转 砖讻讬讘讛 讜诇拽诪谉 讘驻讬住拽讗 讚诪注砖讛 讜讘讗讜 讘谞讬讜 砖诇 专"讙 诪住讬拽 讛砖"住 讚诪住驻拽讗 诇讛讜 讘讟注诪讬讬讛讜 讚讞讻诪讬诐 讗讬 讛讜讛 诪砖讜诐 讚转讜 诇讗 诪讬拽专讬 讝诪谉 转讞讬诇转 砖讻讬讘讛 讚讚专砖讬 讘砖讻讘讱 讻专"讗 讗讜 讚诇诪讗 讚讟注诪讬讬讛讜 诪砖讜诐 讛专讞拽讛 讗"讻 诪砖诪注 诇讛讚讬讗 讚讗祝 诇诪讗谉 讚专讬砖 讻专"讗 讚讛讗讬 讘砖讻讘讱 讛讜讛 讝诪谉 转讞讬诇转 砖讻讬讘讛 讗驻"讛 砖讬讬讱 讛讱 砖讬注讜专讗 讚讞爪讜转 诇讞讻诪讬诐 讻诪讜 砖驻讬专砖"讬 砖诐 诇讛讚讬讗. 讜谞诇注"讚 讘讝讛 讚讜讚讗讬 诪讬拽专讬 讝诪谉 转讞讬诇转 砖讻讬讘讛 讻诇 讛诇讬诇讛 诇诪讬注讜讟讗 讚诪讬注讜讟讗 讜诪砖"讛 诪爪讬 砖驻讬专 诇诪讬诪专 讛砖讻讬讘谞讜 诪砖讗"讻 诇注谞讬谉 拽"砖 讚讗讬讬专讬 讘讛讜 讞讻诪讬诐 讚诪转谞讬' 砖驻讬专 诪拽砖讛 讛砖"住 讚讛讗 注"讻 讞讻诪讬诐 讚诪转谞讬' 诇讗 讞讬讬砖讬 诇诪讬注讜讟讗 讻讬 讛讗讬 讗诇讗 讘转专 专讜讘讗 讚讗讬谞砖讬 讗讝诇讬 讚讗诇转"讛 诇讬驻诇讙讜 讘专讬砖讗 讚诪转谞讬' 讚拽转谞讬 诪砖注讛 砖讛讻讛谞讬诐 讻讜' 诪砖诪注 讚诪拽诪讬 讛讻讬 诇讗 讛讜讛 讝诪谉 砖讻讬讘讛 讻诇诇 讗注"讙 讚讜讚讗讬 讛讜讛 讝诪谉 砖讻讬讘讛 诇诪讬注讜讟讗 讚讗讬谞砖讬 转讚注 诇拽诪谉 讗讬讻讗 转谞讗讬 讚讛转讞诇转 注讬拽专 讝诪谉 拽"砖 讛讜讛 诪砖注讛 砖拽讬讚砖 讛讬讜诐 讘注专讘讬 砖讘转讜转 讗讜 诪砖注讛 砖讘谞讬 讗讚诐 谞讻谞住讬谉 诇讗讻讜诇 驻讬转谉 讻讜' 讗诇讗 注"讻 讚诇讗 讞讬讬砖讬 诇诪讬注讜讟讗 讜讻"砖 讚讗"砖 讟驻讬 诇讛讱 砖谞讜讬讗 讚拽讗诪专 讛砖"住 诇注讬诇 讚专讬砖讗 讚诪转谞讬' 讙讜驻讗 诇讗讜 专"讗 讛讬讗 讗诇讗 住转诪讗 讚讛讬讬谞讜 讞讻诪讬诐. 讜诪讬讛讜 诇拽诪谉 讚诪注砖讛 讜讘讗讜 讘谞讬讜 砖诇 专"讙 讗讬讻讗 诇诪讬诪专 讚讛讗 讙讜驻讗 谞诪讬 诪住驻拽讗 诇讛讜 讗讬 讛讜讛 讟注诪讗 讚讞讻诪讬诐 诪砖讜诐 讚讛讜讛 讝诪谉 转讞讬诇转 砖讻讬讘讛 诇诪讬注讜讟讗 讚讗讬谞砖讬 讜诇驻"讝 讗驻砖专 讚讗讛"谞 讚诇讬转 诇讛讜 砖讬注讜专讗 讚爪讗转 讛讻讜讻讘讬诐 讗诇讗 讗驻讬诇讜 拽讜讚诐 诇讻谉 讜讚讜"拽 讻谉 谞"诇 讜注讬讬谉 诪讛 砖讗讻转讜讘 诇拽诪谉 讘讝讛:





爪诇"讞

讜讗谞讬 讬讚讬讬 诪诇讜讻诇讻转 讘讚诐 讜讘砖驻讬专 讜讻讜'. 诪讝讛 谞专讗讛 砖讚讜讚 讛诪诇讱 讛讬' 拽讜讘注 注爪诪讜 诇讛讜专讗讛 注讚 砖讛谞砖讬诐 讛讬讜 专讙讬诇讜转 诇讘讜讗 诇驻谞讬讜 讘砖驻讬专 讜讘砖诇讬讗 诇讛讜专讜转 讘讬谉 讚诐 诇讚诐 讜诪讝讛 诪讜讻讞 讚诪驻讬讘讜砖转 诇讗 讛讬' 专讘讜 诪讜讘讛拽 砖讗诇"讻 讗讬讱 讛讬' 诪讜专讛 讘驻谞讬讜 讜讛专讬 讗驻讬诇讜 谞讟讬诇转 专砖讜转 诇讗 诪讛谞讬 讗驻讬诇讜 砖诇讗 砖讘驻谞讬讜 诪诪砖 专拽 转讜讱 讙' 驻专住讗讜转 讜拽"讜 诇拽讜讘注 注爪诪讜 诇讛讜专讗讛 讘拽讘注 讘讗讜转讜 诪拽讜诐 砖专讘讜 讘讜 讜诪驻讬讘讜砖转 讛讬' 注诪讜 讘注讬专 砖讛专讬 讛讬' 讻诪诇讱 讘讜 讗讞专 砖讛讜专讛 讜砖讗诇 讗诐 讬驻讛 讛讜专讛 讗"讜 砖诇讗 讛讬' 诪驻讬讘讜砖转 专讘讜 诪讜讘讛拽 讜转诇诪讬讚 讞讘专 讛讬' 讚讜讚 诇诪驻讬讘讜砖转 讜专讘讜 讛诪讜讘讛拽 砖诇 讚讜讚 讛诪诇讱 讛讬' 注讬专讗 讛讬讗讬专讬 讜讘讗诪转 讻诇 讝诪谉 砖讛讬' 注讬专讗 讛讬讗讬专讬 拽讬讬诐 诇讗 讛讜专讛 讚讜讚 讻诇诇 讻诪驻讜专砖 讘注讬专讜讘讬谉 讚祝 住"讙 讜讗"讻 讛讱 拽专讗 诇讚讜讚 砖诪专讛 谞驻砖讬 讻讬 讞住讬讚 讗谞讬 讗诪专讜 讚讜讚 讗讞专 诪讬转转讜 砖诇 注讬专讗 讛讬讗讬专讬 讜讻讜讜谞转讬谞讜 讘讝讛 讬讘讜讗专 讘讚讘专讬谞讜 讗讞"讻. 讜讘讝讛 诪讬讜砖讘 诪讛 砖讛 砖讛拽砖讛 讛驻专砖转 讚专讻讬诐 讘讚专讜砖 讟"讜 讘砖诐 专讘讜转讬讜 讗讬讱 拽专讗 讚讜讚 诇诪驻讬讘讜砖转 讚讘专 讘砖诪讜 砖讗诪专 讗谞讬 谞诪诇讱 讘诪驻讬讘讜砖转 专讘讬 讜讛诇讗 讛拽讜专讗 诇专讘讜 讘砖诪讜 谞注谞砖 砖讛专讬 讙讬讞讝讬 谞注谞砖 注诇 砖拽专讗 诇讗诇讬砖注 讘砖诪讜 讜讛驻"讚 转讬专抓 讚砖讗谞讬 讛讻讗 砖讗诪专 诪驻讬讘讜砖转 专讘讬 讜讗诪谞诐 诇驻讬 诪"砖 讛砖"讱 讘讬"讚 住讬' 专诪"讘 住"拽 讚讬讚 讚讘驻谞讬讜 讗驻讬诇讜 讗诪专 专讘讬 驻诇讜谞讬 讗住讜专 讬注"砖 讜讛专讬 讻讗谉 讗诪专 讚讜讚 砖讗诪专 诇讜 诪驻讬讘讜砖转 专讘讬 讬驻讛 讚谞转讬 讜讻讜' 讗"讻 讗诇讬讜 讛讬' 诪讚讘专 讻谉 讜讗讬讱 拽专讗讜 讘砖诪讜 讜诇驻讬 诪"砖 讚诪驻讬讘讜砖转 诇讗 讛讬' 专讘讜 诪讜讘讛拽 谞讬讞讗 讚讘专讘 讻讝讛 讗驻讬诇讜 讘驻谞讬讜 诪讛谞讬 讘讗讜诪专 驻诇讜谞讬 专讘讬:


转谞讗 诇讗 诪驻讬讘讜砖转 砖诪讜. 诪讛 砖讛讘讬讗 转谞讗 讝讜 讻讗谉 注讬讬谉 讘驻专砖转 讚专讻讬诐 砖诐 讜讗谞讬 讗讜诪专 诪砖讜诐 讚讬砖 诇讚拽讚拽 砖讚讜讚 讛诪诇讱 讗诪专 讜诇讗 注讜讚 讗诇讗 砖讗谞讬 谞诪诇讱 讘诪驻讬讘讜砖转 专讘讬 讜讻讜' 讗诐 专爪讛 讚讜讚 诇讛讝讻讬专 讞住讬讚转讜 讜注谞讜讜转谞讜转讜 砖谞诪诇讱 讘专讘讜 讛讬' 诇讜 诇讜诪专 住转诐 讜诇讗 注讜讚 讗诇讗 砖讗谞讬 谞诪诇讱 讘专讘讬 讬讛讬' 砖诪讜 砖诇 讛专讘 诪驻讬讘讜砖转 讗讜 砖诐 讗讞专 讜注诇讛 讘讚注转讬 诇讜诪专 砖讻讜讜谞转讜 讗谞讬 讻诪诇讱 讗驻讬诇讜 讘诪驻讬讘讜砖转 专讘讬 砖讗讬谞讜 专讘讬 诪讜讘讛拽 讗驻"讛 讗谞讬 谞诪诇讱 讘讜 讜拽"讜 讘注讬专讗 讛讬讗讬专讬 砖讛讬' 专讘讜 诪讜讘讛拽 讗讘诇 诇驻讬 诪"砖 诇注讬诇 拽砖讛 讚讗祝 讗诐 讛讬' 讗讜诪专 住转诐 讗谞讬 谞诪诇讱 讘专讘讬 讗驻"讛 讬讚注讬谞谉 讚讛讬讬谞讜 砖讗讬谞讜 专讘讜 诪讜讘讛拽 诪讚讛讬' 拽讜讘注 注爪诪讜 诇讛讜专讗讛 讘诪拽讜诪讜 讜诇讻谉 讘讗 讛转谞讗 讜拽讗诪专 诇讗 诪驻讬讘讜砖转 砖诪讜 讜讻讜' 讜讛讬讬谞讜 讞住讬讚讜转 讚讚讜讚 砖讗谞讬 谞诪诇讱 讘诪驻讬讘讜砖转 砖讛讜讗 诪讘讬讬砖 讗讜转讬 讘讛诇讻讛 讗驻"讛 讗讚讘专讛 讘注讚讜转讬讱 讜诇讗 讗讘讜砖:


讜讚讜讚 拽专讬 诇谞驻砖讬' 讞住讬讚 讜讻讜'. 诇讻讗讜专讛 讗讬谉 拽讜砖讬讗 讝讜 砖讬讱 诇住讜讙讬讗 讚讻讗谉 讜讘诇讗"讛 讛"诪 诇诪讬专诪讬 拽专讗讬 讗讛讚讚讬 讚讻讗谉 讻转讬讘 讻讬 讞住讬讚 讗谞讬 讜砖诐 讻转讬讘 诇讜诇讗 讛讗诪谞转讬 讜谞拽讜讚 注诇 诇讜诇讗 讜讻讜' 讜谞专讗讛 诪砖讜诐 讚诇讻讗讜专讛 讬砖 诇讚拽讚拽 讘诪讛 讚诪砖谞讬 砖讛讬' 讬专讗 砖诪讗 讬讙专讜诐 讛讞讟讗 讘诇砖讜谉 砖诪讗 讚讛讬讬谞讜 砖讛讬' 诪住讜驻拽 讗讜诇讬 讬讗专注 诇讜 讗讬讝讛 讞讟讗 讛诇讗 讛讬' 讬讻讜诇 诇砖谞讜讬讬 讘砖驻讛 讘专讜专讛 讘诇讬 砖讜诐 住驻拽 讜讻讱 讛讜讛 诇讬' 诇诪讬诪专 诇"拽 讻讗谉 拽讜讚诐 诪注砖讛 讚讘转 砖讘注 讛讬' 拽讜专讗 诇注爪诪讜 讞住讬讚 讻讗谉 讗讞专 诪注砖讛 讚讘"砖 讗讜诪专 诇讜诇讗 讛讗诪谞转讬 讜讛讬' 诪住转驻拽 讗诐 讬砖 诇讜 讞诇拽 讘讬谞讬讛诐 讜谞专讗讛 讚讘讗诪转 诪砖"讛 诇讗 讛讜讛 拽砖讬' 诇讬' 拽专讗讬 讗讛讚讚讬 讗讘诇 讻讗谉 砖驻讬专砖 诇注讬诇 讚讚讜讚 拽专讬 诇谞驻砖讬' 讞住讬讚 注诇 砖讛讬讜 讬讚讬讜 诪诇讜讻诇讻转 讘砖驻讬专 讜讘砖诇讬讗 砖讛讬' 拽讜讘注 注爪诪讜 诇讛讜专讗讛 讜讻讘专 讻转讘转讬 诇注讬诇 讚诪讝讛 诪讜讻讞 砖讛讬' 讝讛 讗讞专 诪讬转转 专讘讜 讛诪讜讘讛拽 注讬专讗 讛讬讗讬专讬 讜注讬专讗 讛讬讗讬专讬 讗讞专 诪注砖讛 讚讘"砖 讗讻转讬 讛讬' 拽讬讬诐 砖讛专讬 讙诐 讗讞专 诪诇讞诪转 讗讘砖诇讜诐 讛讬' 拽讬讬诐 讻诪驻讜专砖 讘砖诪讜讗诇 讘' 拽驻讬讟诇 讱' 讘住讜驻讜 讜讗"讻 讙诐 讗讞专 诪注砖讛 讚讘"砖 拽专讬 诇谞驻砖讬' 讞住讬讚 诪砖讜诐 讚讘讗诪转 讻诇 讛讗讜诪专 讚讜讚 讞讟讗 讟讜注讛 讜注讜讚 砖讛专讬 砖讘 讘转砖讜讘讛 砖诇讬诪讛 讜诇讻谉 诪讻讞 讛讱 住讜讙讬讗 专诪讬 砖驻讬专 拽专讗讬 讗讛讚讚讬:


专讗讜讬诐 讛讬讜 讬砖专讗诇 讜讻讜' 讗诇讗 砖讙专诐 讛讞讟讗. 讜讛谞讛 诪讛 诪讗讜讚 讬驻诇讗 注诇 讚讘专讬 专讘讬谞讜 讛讙讚讜诇 讛专诪讘"诐 讘驻专拽 讬讜"讚 诪讛诇' 讬住讜讚讬 转讜专讛 讜讘讛拽讚诪转讜 诇驻讬专讜砖 讛诪砖谞讛 砖讻转讘 砖诪讛 砖讛讘讟讬讞 讛拽"讘讛 注"讬 谞讘讬讗 诇注讜诇诐 讗讬谞讜 讞讜讝专 讜讗讬 讗驻砖专 诇讞讟讗 诇讘讟诇 讛讘讟讞转 讟讜讘讛 讝讜 讜诪讛 砖讗诪专讜 讘讬注拽讘 砖谞转讬讬专讗 砖诪讗 讙专诐 讛讞讟讗 讗祝 砖讛讘讟讬讞讜 讛拽"讘讛 讜讛谞讛 讗谞讻讬 注诪讱 讜讙讜' 讛讬讬谞讜 诪讛 砖讛讘讟讬讞 讛拽"讘讛 诇谞讘讬讗 注诇 注爪诪讜 讗讘诇 谞讘讬讗 讛诪转谞讘讗 注诇 讗讞专讬诐 诇讟讜讘讛 讗讬谉 讛讞讟讗 讙讜专诐 诇讘讟诇 讚讘专讬 讛谞讘讬讗 注"砖 讘讚讘专讬讜 讜讛专讬 讻讗谉 讛讘讟讬讞 讛拽"讘讛 诇讬砖专讗诇 注"讬 谞讘讬讗讜 诪砖讛 专讘讬谞讜 注"讛 诇注砖讜转 讻住 讘讘讬讗讛 砖谞讬' 讻诪讜 讘讘讬讗讛 专讗砖讜谞讛 讜讗注驻"讻 讙专诐 讛讞讟讗 诇讘讟诇 讛讘讟讞讛 讝讜 砖讜讘 驻拽讞转讬 注讬谞讬 讜专讗讬转讬 砖讙诐 讛诪讝专讞讬 驻专砖转 讜讬砖诇讞 讛专讙讬砖 讘讝讛 注"砖 讜讘讬砖讜讘 讚讘专 讝讛 讗诪专转讬 讘讛拽讚讬诐 讚讘专讬 讛专诪讘"诐 讘驻"讗 诪讛诇' 转专讜诪讜转 讛诇讻讛 讛' 讜讘驻' 讜讬"讜 诪讘讬转 讛讘讞讬专讛 讛诇' 讟"讝 谞转谉 讟注诐 注诇 砖拽讚讜砖转 讬讛讜砖注 讘讟诇讛 诇注谞讬谉 拽讚讜砖转 讛讗专抓 砖讛专讬 拽讬讬"诇 拽讚讜砖讛 专讗砖讜谞讛 拽讬讚砖讛 诇砖注转讛 讜诇讗 拽讬讚砖讛 诇注"诇 讜拽讚讜砖转 注讝专讗 诇讗 讘讟诇讛 砖拽讚讜砖讛 砖谞讬' 拽讬讚砖讛 诇砖注转讛 讜拽讬讚砖讛 诇注"诇 讛讜讗 砖拽讚讜砖转 讬讛讜砖注 讛讬转讛 诪驻谞讬 讛讻讬讘讜砖 讜讻讬讜谉 砖讙诇讜 讘讟诇 讛讻讬讘讜砖 讗讘诇 注讝专讗 诇讗 拽讬讚讜砖 讘讻讬讘讜砖 讗诇讗 讘讞讝拽讛 砖讛讞讝讬拽 讘讗专抓 讜讗注"驻讬 砖谞诇拽讞讛 讛讗专抓 诪讛诐 诇讗 讘讟诇讛 讛讞讝拽讛 讜讛讻"诪 砖诐 讘讛诇' 讘讬转 讛讘讞讬专讛 转诪讛 讜讻讬 讘讬诪讬 讬讛讜砖注 诇讗 讛讬转讛 砖诐 讞讝拽讛 讜讛诇讗 讬砖讘讜 讘讗专抓 讜讛讞讝讬拽讜 讘讛 讜诇诪讛 注讚讬祝 讞讝拽讛 讘诇讗 讻讬讘讜砖 诪讞讝拽讛 讜讻讬讘讜砖. 讜讗诪谞诐 讗谞讬 讗讜诪专 讚讘讬诪讬 讬讛讜砖注 讻讬讜谉 砖讻讘砖讜讛讜 讘诪诇讞诪讛 讜拽谞讜 讘讻讬讘讜砖 砖讜讘 诇讗 讻讬讜谞讜 诇拽谞讜转 讘讞讝拽讛 讻讬 讛讬' 讚讬 诇讛诐 讘讻讬讘讜砖 讜诇讻谉 讻讬讜谉 讚诇讗 讻讬讜讜谞讜 诇讛讞讝讬拽 讘转讜专转 拽谞讬谉 诇讗 讛讜注讬诇讛 讛讞讝拽讛 讗讘诇 讘讬诪讬 注讝专讗 砖诇讗 讛讬' 砖诐 讻讬讘讜砖 讻诇诇 专拽 讞讝拽讛 讻讬讜讜谞讜 诇讛讞讝讬拽 讘转讜专转 拽谞讬谉 讜砖讜讘 诇讗 谞转讘讟诇讛 讛拽讚讜砖讛 诇注讜诇诐 讜诇驻讬"讝 诪讛 砖诇讗 注诇讜 讘讬诪讬 注讝专讗 讘讬讚 专诪讛 讘讻讬讘讜砖 诪诇讞诪讛 讛讬转讛 诇讟讜讘讛 砖注"讬 讝讛 拽谞讜 讘转讜专转 讞讝拽讛 讜谞转拽讚砖讛 诇注讜诇诐 诪砖讗"讻 讗诐 讛讬讜 注讜诇讬诐 讘讘讬讗讛 砖谞讬' 讻诪讜 讘讬诪讬 讬讛讜砖注 讛讬讜 讙"讻 拽讜谞讬诐 专拽 讘转讜专转 讻讬讘讜砖 讜讛讬转讛 讛拽讚讜砖讛 谞转讘讟诇讛 讘讬诪讬 讟讬讟讜住 讻砖讙诇讜 诪诪谞讛 讜讛专诪讘"诐 砖诐 讘讛拽讚诪转 驻讛"诪 讻转讘 砖诪讛 砖讛谞讘讬讗 诪转谞讘讗 诇专注讛 讗注"驻讬 砖讛讬转讛 注"讬 谞讘讬讗 讛拽"讘讛 诪转谞讞诐 讜讗讬谞讜 注讜砖讛 讛专注讛 讜讗"讘 诪讛 砖讙专诐 讛讞讟讗 讘讬诪讬 注讝专讗 讗祝 砖讛讬转讛 讛讛讘讟讞讛 注诇 讬讚讬 讙讘讬讗 诪"诪 讻讬讜谉 砖讬砖 讘讛 讙诐 讟讜讘讛 讘讘讬讟讜诇讜 砖驻讬讱 谞转讘讟诇讛 讛讛讘讟讞讛 讜讗讜诇讬 讝讛讜 注爪诪讜 讛驻讬专讜砖 砖讙专诐 讛讞讟讗 讛讬讬谞讜 砖爪驻讛 讛拽"讘讛 砖住讜驻讛 诇讞讟讜讗 讜讬讙诇讜 诪诪谞讛 注"讬 讟讬讟讜住 诇讻讱 诇讗 讛注诇讛 讗讜转诐 讘讬讚 专诪讛 专拽 讘专砖讬讜谉 讻讜专砖 讻讚讬 砖讬拽谞讜 讘讞讝拽讛. 讜讗诪谞诐 诇驻讬"讝 诇讗 讬爪讚拽讜 讚讘专讬 讛住讜讙讬讗 讘讻讗谉 砖拽讗诪专 砖讬注拽讘 谞转讬讬专讗 砖诪讗 讙专诐 讛讞讟讗 讜诪讘讬讗 专讗讬' 砖讙专诐 讛讞讟讗 诇讘讟诇 讛讛讘讟讞讛 诪诪讛 砖谞转讘讟诇讛 讛讛讘讟讞讛 砖诇 讘讬讗讛 砖谞讬' 讜诇驻讬 诪讛 砖讻转讘转讬 讗讬谉 诪讝讛 专讗讬' 讚砖讗谞讬 讛转诐 砖讛讞讝专讛 讛讬转讛 诇讟讜讘转诐:


讜注诇讛 讘讚注转讬 诇转专抓 讚讘专讬 专讘讬谞讜 讛专诪讘"诐 讚讛讘讟讞转 讛拽"讘讛 注"讬 诪砖讛 注讚 讬注讘讜专 讜讻讜' 讝讜 讘讬讗讛 砖谞讬' 砖讛讘讟讬讞诐 砖讬讛讬' 注讜讚 讘讬讗讛 讘讬讚 专诪讛 讻诪讜 讘讬讗讛 砖诇 讬讛讜砖注 讗讘诇 诇讗 讛讙讘讬诇 讛讝诪谉 讗讬诪转 讜诪转讬 讜注诇 讬讚讬 诪讬 砖转讛讬' 讘讬讗讛 讝讜 讗讘诇 讻讬讜谉 砖讛讜讘讟讞讜 诇讘讜讗 注讜讚 讘讬讚 专诪讛 讗诐 诇讗 讛讬讜 讞讜讟讗讬谉 讗讝 讛讬转讛 诪转拽讬讬诪转 讛讛讘讟讞讛 讝讜 注"讬 注讝专讗 讗讘诇 讻讬讜谉 砖讙专诐 讛讞讟讗 诇讗 谞转拽讬讬诪讛 讗讝 讗讘诇 诪"诪 讛讘讟讞转 诪砖讛 诇讗 谞转讘讟诇讛 讜住讜驻讛 诇讛转拽讬讬诐 讘诪讛专讛 注"讬 诪诇讱 讛诪砖讬讞. 讗诇讗 讚讙诐 诇驻讬"讝 谞住转专 讛专讗讬' 砖讛讘讬讗 讻讗谉 砖讛讞讟讗 讙专诐 诇讘讟诇 讛讛讘讟讞讛. 讜诇讻谉 谞诇注"讚 讚拽讜砖讬讗 诪注讬拽专讗 诇讬转讗 砖讛专讬 注拽专 讟注诪讜 砖诇 讛专诪讘"诐 讘讝讛 砖讛讘讟讞讛 诇讟讜讘讛 注"讬 谞讘讬讗 讗讬谉 讛讞讟讗 讙讜专诐 讘讬讟讜诇讛 讛讜讗 诪砖讜诐 砖讝讛 讛讜讗 讛讗讜转 诇讛讘讞讬谉 讗诐 讛谞讘讬讗 讗诪转 讜讻讬讜谉 砖讘诪砖讛 专讘讬谞讜 讻转讬讘 讜讙诐 讘讱 讬讗诪讬谞讜 诇注讜诇诐 讛讘讟讬讞讜 讛拽"讘讛 砖诇注讜诇诪讬 注讜诇诪讬诐 诇讗 讬讛专讛专讜 讗讞专 谞讘讜讗讜转讜 讻诇诇 诇讻谉 讘讛讘讟讞讛 砖讛讘讟讬讞 讛拽"讘讛 注诇 讬讚讜 砖驻讬专 讙讜专诐 讛讞讟讗 诇讘讟诇讛 讻诪讜 砖讬讻讜诇 讛讞讟讗 诇讙专讜诐 讘讬讟讜诇 讛讛讘讟讞讛 砖讛讘讟讬讞 讛拽讬讘讛 诇谞讘讬讗 注诇 注爪诪讜:


讗讬 讻专"讗 诇讬诪专讜 讻专"讗 讜注讬讬谉 讘讚讘专讬 专砖"讬 讜讛讚讘专 转诪讜讛 讚诇拽诪谉 讚祝 注' 注"讗 诪住驻拽讬 诇讛讜 诇讘谞讬 专"讙 讗讬 专讘谞谉 驻诇讬讙讬 注诇讛 讜注讬讬谉 驻专砖"讬 砖诐 讚诪住驻拽讬 讚讗讜诇讬 专讘谞谉 讻专"讗 住"诇 讗诇讗 讚住讘专讬 讚讝诪谉 砖讻讬讘讛 讛讜讗 注讚 讞爪讜转 注"砖 讜讗"讻 讗讬讱 讛拽砖讛 讻讗谉 讘驻砖讬讟讜转 讚诇讬诪专讜 讻专"讗 讜讬砖 诇讬讬砖讘 讜注讬讬谉 诇注讬诇 讘讚讘专讬谞讜 讚祝 讙' 注"讗 讘专砖"讬 讘讚"讛 讜讗讘注"讗. 讜讗诪谞诐 讗诇诪诇讗 砖讗讬谞谞讬 讻讚讗讬 诇讞诇讜拽 注诇 驻讬专讜砖讜 砖诇 诪讗讜专 注讬谞讬谞讜 专砖"讬 讛讬讬转讬 讗讜诪专 讚讗讬谉 讝讛 住讘专讛 讻诇诇 砖讬讛讬' 诪讞诇讜拽转 讚转谞讗讬 讘讝诪谉 砖讻讬讘讛 讝诪谉 专讞讜拽 讻讝讛 诪谉 住讜祝 讗砖诪讜专讛 专讗砖讜谞' 注讚 讞爪讜转 诇讬诇讛 砖讛讜讗 砖谞讬 砖注讜转 砖诇讬诪讜' 讜讗诐 诪爪讗谞讜 诪讞诇讜拽转 讘讛转讞诇转 讝诪谉 砖讻讬讘讛 讘讚祝 讘' 注"讘 讛讬讬谞讜 讝诪谞讬诐 诪讜注讟讬诐 讜讙诐 讘讝讛 讻转讘讜 砖诐 讛转讜住' 讘讚"讛 讜讗讬 住"讚 讚诇讗 砖讬讬讱 诇讞诇拽 讻诇 讻讱 讘砖讬注讜专讬 讝诪谉 砖讻讬讘讛 讬注"砖 讜拽"讜 讚诇讗 砖讬讬讱 诇注砖讜转 诪讞诇讜拽转 讙讚讜诇 讻讝讛 砖谞讬 砖注讜转 砖诇讬诪讜转 讜讗诪谞讛 讻诇 讝讛 诇讛谞讬 转谞讗讬 讚讬讛讘讬 讝诪谉 诇拽"砖 讚讻讬讜谉 砖谞转谞讜 讝诪谉 讘讜讚讗讬 讚讬讬拽讬 讛讬讟讘 讜讞拽专讜 讗讬诪转 讝诪谉 砖讻讬讘讛 诇专讜讘 讘谞讬 讗讚诐 讜讻讬讜谉 砖讝讛 讞拽专 讜诪爪讗 砖诪住讬讬诐 讘住讜祝 讗砖诪讜专讛 专讗砖讜谞讛 诇讗 砖讬讬讱 诇诪讬诪专 砖讗诇讜 讞拽专讜 讜诪爪讗讜 讘讞爪讬 讛诇讬诇讛 讗讘诇 砖讗专 转谞讗讬 讚诇讗 讗讬讬专讬 讘讝诪谞讬 拽"砖 讻诇诇 讗诇讜 讗驻砖专 讚诇讗 讚讬讬拽讜 讜诇讗 讞拽专讜 讜讗"讻 谞诇注"讚 住驻讬拽讗 讚讘谞讬 专"讙 讛讜讗 讝讛 讗诐 讝诪谉 砖讻讬讘讛 讛讜讗 注"讞 讻讚讘专讬 讞讻诪讬诐 讜专"讗 讙"讻 讜讚讗讬 砖诇讗 讬讻讞讬砖 讝讛 讚诇讗 砖讬讬讱 诪讞诇讜拽转 讘讝讛 讗诇讗 讚专"讗 注讘讬讚 住讬讙 讜拽讘注 讝诪谉 讘住讜祝 讗砖诪讜专讛 专讗砖讜谞讛 诇讛专讞讬拽 诪谉 讛注讘讬专讛 讜讞讻诪讬诐 诇讗 讞砖讜 诇讝讛 讜讛注诪讬讚讜 注诇 讝诪谞讜 讛拽讘讜注 讚讛讬讬谞讜 讘讞爪讜转 讜驻诇讬讙讬 注诇 专"讙 讗"讚 砖讝诪谉 砖讻讬讘讛 讛讜讗 专拽 注讚 讗砖诪讜专讛 专讗砖讜谞讛 讻讚讘专讬 专"讗 讜专"讗 诇讗 注讘讬讚 住讬讙 讻诇诇 讜讞讻诪讬诐 讻专"讙 住"诇 讜注砖讜 住讬讙 讜注"讝 讛砖讬讘 专"讙 讚讞讻诪讬诐 讻讜讜转讬' 住"诇 专拽 砖注讘讚讜 住讬讙 讜讛讘讬讗 专讗讬' 诇讚讘专讬讜 砖讻讬讜谉 砖注诇 讻专讞讱 爪专讬讻讬谉 讗谞讜 诇讜诪专 住讬讙 诇讞讚 诪讬谞讬讬讛讜 讚讛讬讬谞讜 讗讜 诇专"讗 讗讜 诇讞讻诪讬诐 讬讜转专 谞讬讞讗 诇诪讬诪专 砖讞讻诪讬诐 注讘讚讜 住讬讙 讚讛专讞拽讛 讻讬讜爪讗 讘讝讛 讚讛讬讬谞讜 诪注诇讜转 讛砖讞专 诇讞爪讜转 诇讬诇讛 诪爪讬谞讜 讙"讻 讘讗讻讬诇转 拽讚砖讬诐 讗讘诇 讛专讞拽讛 诪讞爪讬 讛诇讬诇讛 诇住讜祝 讗砖诪讜专讛 专讗砖讜谞讛 诇讗 诪爪讬谞讜 讻讬讜爪讗 讘讜. 讜讻"讝 讘住讜讙讬讗 讚讛转诐 讚讬讚注讬谞谉 诪住讬讙 讗讘诇 讛诪拽砖讛 讻讗谉 讚诇讗 住诇讬拽 讗讚注转讗 砖讜诐 住讬讙 砖驻讬专 讛拽砖讛 讗讬 讻专"讗 诇讬诪专讬 讻专"讗:


专砖"讬 讘讚"讛 讗诇讗 砖讙专诐 讛讞讟讗 讜诇讗 讛诇讻讜 讗诇讗 讘专砖讜转 讻讜专砖 讜讻诇 讬诪讬 诪诇讻讬 驻专住 谞砖转注讘讚讜 诇讛诐 诇讻讜专砖 讜诇讗讞砖讜专讜砖 讜诇讚专讬讜砖 讛讗讞专讜谉 诇讻讗讜专讛 讛讬' 讚讬 讘讗诪专讜 砖诇讗 讛诇讻讜 讗诇讗 讘专砖讜转 讻讜专砖 讜诇诪讛 注谞讬谉 讛讗专讬讱 专砖"讬 砖谞砖转注讘讚讜 讙诐 讗讞"讻 讻诇 讬诪讬 诪诇讻讬 驻专住 讜讛诇讗 讗驻讬诇讜 诇讗 讛讬讜 诪砖转注讘讚讬诐 讗讞专 讻谉 讻讬讜谉 砖砖注转 讘讬讗讛 诇讗 讛讬转讛 讗诇讗 注"驻讬 讻讜专砖 讻讘专 讙专诐 讛讞讟讗 砖诇讗 讛讬转讛 讘讬讗讛 砖谞讬' 讘讬讚 专诪讛 讻讘讬讗讛 专讗砖讜谞讛. 讜讛谞诇注"讚 讚讻讜讜谞转 专砖"讬 讘讝讛 讛讜讗 注"驻讬 诪"砖 讘讚讘专讬 讛讙诪专讗 诇转专抓 讚讘专讬 讛专诪讘"诐 讘驻讛"诪 讚注"讬 砖诇讗 讛讬转讛 讘讬讗讛 砖谞讬' 注"讬 讻讬讘讜砖 讛讜爪专讱 注讝专讗 诇讻讜讬谉 诇拽谞讜转 讗专抓 讬砖专讗诇 讘拽谞讬谉 讞讝拽讛 讜讚讘专 讝讛 住讜驻讜 讛讬' 诇讟讜讘讛 砖注"讬 讻谉 谞砖讗专 拽讚讜砖转 讛讗专抓 诇注讜诇诐 讜诇讗 谞转讘讟诇讛 讻砖讙诇讜 注"讬 讟讬讟讜住 讜讛讬' 拽砖讛 诇专砖"讬 讚诇驻讬"讝 讗讬讱 讛讘讬讗 专讗讬' 砖讛讞讟讗 讙讜专诐 诇讘讟诇 讛讛讘讟讞讛 讜讚诇诪讗 砖讗谞讬 讻讗谉 砖讘讬讟讜诇 讛讛讘讟讞讛 讛讬' 诇讟讜讘讛 讜讗诪谞诐 转讬谞讞 注诇 转讞诇转 注诇讬讬转谉 砖诇讗 讛讬转讛 讘讻讬讘讜砖 诪诇讞诪讛 讗讘诇 讻讬讜谉 砖讻讘专 讻讬讜谉 注讝专讗 诇拽谞讜转 讘转讜专转 拽谞讬谉 讞讝拽讛 讜讻讘专 谞转拽讚砖讛 讛讗专抓 拽讚讜砖转 注讜诇诐 诇诪讛 谞砖转注讘讚讜 讙诐 讗讞"讻 讻诇 讬诪讬 讻讜专砖 讜讗讞砖讜专讜砖 讜讚专讬讜砖 讗"讜 砖讙专诐 讛讞讟讗:





驻转讞 注讬谞讬诐

诇讚讜讚 砖诪专讛 谞驻砖讬 讻讬 讞住讬讚 讗谞讬 诇讜讬 讜专' 讬爪讞拽 讜讻讜' 讗驻砖专 诇驻专砖 讘诪"砖 讘讬专讜砖诇诪讬 驻"拽 讚砖讘转 讻诇 讛驻讟讜专 诪谉 讛讚讘专 讜注讜砖讛讜 谞拽专讗 讛讚讬讜讟 讜讛讗讞专讜谞讬诐 讛诪讛 专讗讜 讻谉 转诪讛讜 讚住驻专讬谉 驻转讬讞讜 住驻专谉 砖诇 爪讚讬拽讬诐 转谞讗讬 讜讗诪讜专讗讬 讜专讘讜讜讗转讗 拽诪讗讬 讜讘转专讗讬 讘讻诇 讛专讜讗讛 讗转讜 诪诪讜诇"讗讬 讘讻诪讛 讞讜诪专讜转 专讘讘讜转 讗诇驻讬 讛谉 讛谞讛 注专讜 注专讜 注讚 讛讬住讜讚 讚讻诇 讛驻讟讜专 诪谉 讛讚讘专 讜注讜砖讛讜 谞拽专讗 讛讚讬讜讟. 讜讗谞谉 讘注谞讬讜转讬谉 讘砖注专讬 住讬' 讞' 讗诪讬谞讗 诪讬诇转讗 讚讻诇 诪讬讚讬 讚讗祝 讚讗讬驻住讬拽讗 讛诇讻转讗 诇讛拽诇. 讛讞讜诪专讗 讛讛讬讗 讛讬讗 讝专讬讝讜转 讜讝讛讬专讜转 讚讘专 谞讗讛 讜诪转拽讘诇 讙诐 诇讚注转 讛诪拽诇 讚拽讬"诇 讻讜转讬讛. 讘讛讗 诇讗 诪讬拽专讬 讛讚讬讜讟 讗诇讗 讞住讬讚 注讜砖讛 诇驻谞讬诐 诪砖讜专转 讛讚讬谉 讜诪拽讚砖 注爪诪讜 讘诪讜转专 诇讜. 讗诪谞诐 讗诐 讛讞讜诪专讗 讛讛讬讗 诇讚注转 讛诪拽诇 讚拽讬"诇 讻讜转讬讛 诇讬讻讗 砖讜诐 讝讛讬专讜转 讜讟讬讘讜转讗 讘讝讛 讗诪专讜 讻诇 讛驻讟讜专 讜讻讜' 讜注讜讚 讛讘讗转讬 砖诐 诪砖诐 讛专讬讟讘"讗 驻"拽 讚拽讬讚讜砖讬谉 砖讻转讘 讚诪爪讜转 讗砖专 爪讜讛 讛' 诇讗讞专讬诐 讗祝 砖讛讜讗 驻讟讜专 讻讙讜谉 谞砖讬诐 诪拽讘诇 砖讻专 讗讘诇 注讜砖' 讚讘专 砖讗讬谞讜 诪爪讜讛 讻诇诇 诇砖讜诐 讗讚诐 讘讝讛 讗诪专讜 谞拽专讗 讛讚讬讜讟. 讗讬讻讜 讛砖转讗 讚讜讚 讛注"讛 拽专讬 诇谞驻砖讬讛 讞住讬讚 讜讬砖 诇讛专讛专 注诇 讝讛 讚讻诇 讛驻讟讜专 诪谉 讛讚讘专 讜注讜砖讛讜 谞拽专讗 讛讚讬讜讟. 讜诪讗讬 拽讗诪专 砖诪专讛 谞驻砖讬. 注诇 讻谉 讘讗 讚讘专 讛谞讬 讗诪讜专讗讬 诇讬转讜讘讬 讚注转讬谉 讜讻诇 讞讚 诪转专抓 诇讛 诇驻讜诐 砖讬讟转讬讛. 讞讚 讗诪专 诇讗 讞住讬讚 讗谞讬 砖讻诇 诪诇讻讬 讜讻讜' 讜讗谞讬 讞爪讜转 讜讻讜' 讚讗祝 讚讗讬谞讬 讞讬讬讘 诪"诪 讻"注 诪讜讚讜 砖讛讜讗 讚讘专 讙讚讜诇 讜讝讛讬专讜转 讜拽讚讜砖讛 讜讘讛讗 诇讗 讗诪专讜 谞拽专讗 讛讚讬讜讟 讜讻诪讜 砖讞讬诇拽谞讜. 讜讗讬讚讱 拽讗诪专 讬讚讬 诪诇讜讻诇讻讜转 讜讻讜' 住讘专 诇讛 讻讞讬诇讜拽 讛专讬讟讘"讗 讚谞讛讬 讚讗谞讬 驻讟讜专 诪爪讚 砖讗谞讬 诪诇讱 讜讻诇驻讬 诇讬讬讗 诪谉 讛专讗讜讬 讛讜讗 诪诇讱 讬讜砖讘 注诇 讻住讗 诪诇讻讜转讜 诪诇讱 讘讬讜驻讬讜 讗诪谞诐 讻讬讜谉 讚诪爪讜讛 讙讚讜诇讛 讛讬讗 砖讛讞讻诪讬诐 诪讜讝讛专讬诐 讘讛 讻诇 讛注讜砖讛 讗讜转讛 讗祝 砖讛讜讗 驻讟讜专 讗讬谞讜 谞拽专讗 讛讚讬讜讟 诪讗讞专 讚讗讞专讬诐 诪爪讜讜讬诐 讻诪"砖 讛专讬讟讘"讗 讜拽讚讜砖 讬讗诪专 诇讜:
讜讗驻砖专 诇讜诪专 注讜讚 讘讛拽讚诪讛 讝讜 讘讗讜驻谉 讗讞专. 讜讛讜讗 讚讻转讘谞讜 讘注谞讬讜转谞讜 讘诪拽讜诐 讗讞专 诇转专讜爪讬 住讜讙讬讗 讚讛讗 讚讗诪专讬谞谉 讻诇 讛驻讟讜专 诪谉 讛讚讘专 讜注讜砖讛讜 谞拽专讗 讛讚讬讜讟 诇讗 讗转诪专 讗诇讗 讘诪爪讜转 砖讘讬谉 讗讚诐 诇诪拽讜诐 讗讘诇 讘讬谉 讗讚诐 诇讞讘讬专讜 讗祝 砖诪谉 讛讚讬谉 讛讜讗 驻讟讜专 诪爪讬 诇讛转讞住讚 讜讗讬谞讜 讛讚讬讜讟 讻讬 讛讜讗 讗诪专 讜讬讛讬 砖讬注砖讜 诇驻谞讬诐 诪砖讜专转 讛讚讬谉 讻诪"砖 讘诪爪讬注讗 讚祝 诇' 讗砖专 讬注砖讜谉 讝讜 诇驻谞讬诐 诪砖讜专转 讛讚讬谉 讚讗"专 讬讜讞谞谉 诇讗 讞专讘讛 讬专讜砖诇诐 讗诇讗 砖讛注诪讬讚讜 讚讘专讬讛诐 注诇 讚讬谉 转讜专讛 讜诇讗 注砖讜 诇驻谞讬诐 诪砖讜专转 讛讚讬谉 讜讗"讻 讘讬谉 讗讚诐 诇讞讘讬专讜 讻诇 砖注讜砖讛 诇驻谞讬诐 诪砖讜专转 讛讚讬谉 诪拽讬讬诐 诪爪讜转 讛' 讜讗讬谞讜 讛讚讬讜讟. 讜讛讻讗 讚讜讚 讛注"讛 拽专讬 诇谞驻砖讬讛 讞住讬讚 讜讬砖 讘诪讗诪专 讞住讬讚 诇驻专砖讜 砖讛讜讗 诪转讞住讚 注诐 拽讜谞讜 讘诪爪讜转 砖讘讬谉 讗讚诐 诇诪拽讜诐. 讗讜 砖讛讜讗 诪转讞住讚 注诐 讞讘讬专讜 讘诪讛 砖讘讬谞讜 诇讘讬谉 讞讘讬专讜 讜讬拽砖讛 注诇 讝讛 讚讛讗 拽讬"诇 讻诇 讛驻讟讜专 诪谉 讛讚讘专 讜注讜砖讛讜 谞拽专讗 讛讚讬讜讟. 诇讝讛 讗诪专 讞讚 诪讬谞讬讬讛讜 诪诇讻讬 诇讗 讞住讬讚 讗谞讬 砖讻诇 诪诇讻讬 讜讻讜' 讜专讗讜讬 诇注砖讜转 讻诪注砖讬讛诐 讜讗谞讬 讞爪讜转 诇讬诇讛 讜讻讜' 讚讻讬讜谉 砖讬砖 讘讚讘专 诪爪讜讛 讜讝专讬讝讜转 诇讗 讗诪专讬谞谉 讻诇 讛驻讟讜专 讜讻讜' 讜讻诪砖"诇 讜讝"砖 讛讻转讜讘 讞爪讜转 诇讬诇讛 讗拽讜诐 讜讗诐 谞驻砖讱 诇讜诪专 讝讜 诪讚讛 讬转讬专讛 讜诇诪诇讱 讗讬谉 砖讜讛 讜拽专讜 诇讬讛 讛讚讬讜讟 讜诪诇讱 讜讛讚讬讜讟 转专转讬 讚住转专谉 诇讝"讗 讗拽讜诐 诇讛讜讚讜转 诇讱 讜讬砖 讘讚讘专 诪爪讜讛 专讘讛 讜讘讻讬 讛讗讬 讙讜谞讗 诇讗 诪讬拽专讬 讛讚讬讜讟 讻诇诇 讜讛讜讗 砖讘讞 讗祝 砖讛讜讗 注诇 诪砖驻讟讬 爪讚拽讱 讻诇讜诪专 讚讘专 谞讜住祝 注诇 诪砖驻讟讬 爪讚拽讱 讚讘讚讘专 讻讝讛 砖讛讜讗 诇讛讜讚讜转 诇讱 讜讻讙讜谉 讚讗 诪爪讜讛 专讘讛 诇讬转 讚讬谉 讗转专 讛讚讬讜讟. 讜注讜讚 讞讘专 讗谞讬 诇讻诇 讗砖专 讬专讗讜讱 专诪讝 讞讬诇讜拽 讛专讬讟讘"讗 讚诇讗 谞讗诪专 讚谞拽专讗 讛讚讬讜讟 专拽 讻砖讚讘专 讝讛 讗讬谉 讙诐 讗讞讚 诪爪讜讜讛 注诇讬讜 讗讝 讛注讜砖讛讜 讛讚讬讜讟 讗讘诇 讗诐 诪注砖讛 讝讛 讛讜讗 诪爪讜讛 砖讗讞专讬诐 讞讬讬讘讬诐 讗讬谉 讝讛 谞拽专讗 讛讚讬讜讟 讜讝"砖 注讜讚 讬砖 讟注诐 讗讞专 讚讛讙诐 讚诪爪讚 讛诪诇讻讜转 专讗讜讬 诇砖讻讘 注诇 诪砖讻讘讜 讻谞讬诪讜住 讛诪诇讻讬' 讜注专讘讛 砖谞转诐 诪"诪 讗谞讬 讛诪讝讚专讝 讜讙诐 讛拽讬诪讜转讬 讗讬谉 讝讛 诪住讜讙 讛讚讬讜讟 讚讛诪爪讜讛 讬砖谞讛 讘注讜诇诐 讜讝讛讜 讞讘专 讗谞讬 诇讻诇 讗砖专 讬专讗讜讱 讻讬 讛谉 专讘讬诐 注转讛 讞讘专讬诐 诪拽砖讬讘讬诐 专讘讬诐 拽诪讬诐 讻诇 讞讜爪"讬 讘讱:
讗讜 讬专讗讛 讚砖讬注讜专 讛讻转讜讘 讻讱 讛讜讗 讘诪"砖 讛讙讛讜转 讗砖专讬 驻' 讗诇讜 诪爪讬讗讜转 诪讗"讝 讚讗祝 讚讗诪专讜 讝拽谉 讜讗讬谞讜 诇驻讬 讻讘讜讚讜 驻讟讜专 诪"诪 讗诐 讛讜讗 讘注诇 谞驻砖 诪讞讜讬讘 诇讬讟讜诇 讜拽专讜讘讬诐 讚讘专讬讜 诇讚讘专讬 讛专诪讘"诐 讜驻住拽讜 诪专谉 讘讞"诪 住讬' 专住"讙 讜讝"砖 讞爪讜转 诇讬诇讛 讗拽讜诐 诇讛讜讚讜转 讜讛讜讗 谞讜住祝 注诇 诪砖驻讟讬 爪讚拽讱 砖讻诇 诪诇讻讬 诪讝专讞 讜诪注专讘 诪转注谞讙讬诐 讙诐 讬砖谞讬"诐 讜讗谞讬 注诐 砖讜谞讬"诐 诇讗 讗转注专讘 讜讻讬 转讬诪讗 讻诇 讛驻讟讜专 讜讻讜' 诇讝"讗 讞讘专 讗谞讬 诇讻诇 [讗砖专] 讬专讗讜讱 砖讛诐 讘注诇讬 讛谞驻砖 讜注"讬 讻谉 砖讜诪专讬 驻拽讜讚讬讱 讻诪"砖 讗"讝 讚讘注诇 谞驻砖 诪讞讜讬讘 讜爪专讬讱 诇诪讞讜诇 注诇 讻讘讜讚讜 讜讙诐 讗谞讬 诪讜讞诇 注诇 讻讘讜讚讬 讚诪爪讜讛 砖讗谞讬 讻诪"砖 讘住讜讟讛 讚祝 诪"讗 讙讘讬 讗讙专讬驻住. 讜注讜讚 讟注诐 讗讞专 讚讝讛 诇讗 谞讗诪专 讘讚讘专 讚讬砖 讘讜 讝专讬讝讜转 讜诪爪讜讛 讻谞讝"诇 讜讝"砖 讞住讚讱 讛' 诪诇讗讛 讛讗专抓 注诇 讬讚讬 拽讬诪转 讞爪讜转 讞住讚 讛' 诪诇讗讛 讛讗专抓 讻诪"砖 讘讝讛专 讗"讻 讟讜讘 诇讞爪讜"转 讜诪爪讜讛 讙讚讜诇讛 讛讬讗 讜诇讗 讗诪专讜 讘讝讛 讚讛讜讗 讛讚讬讜讟:
讜讗讬讚讱 诪讗谉 讚讗诪专 驻专讜砖讬 拽诪驻专砖 诪"砖 讻讬 讞住讬讚 讗谞讬 讘诪爪讜转 砖讘讬谉 讗讚诐 诇讞讘讬专讜 讜讻讱 讗诪专 讜讻讜' 讜讗谞讬 讬讚讬 诪诇讜讻诇讻讜转 讜讻讜' 讚讻讬讜谉 讚讛讜讗 诪爪讜讛 砖讘讬谉 讗讚诐 诇讞讘讬专讜 讗讝 讗谞讜 诪爪讜讜讬诐 讗砖专 讬注砖讜谉 讝讜 诇驻谞讬诐 诪砖讜专转 讛讚讬谉 讜诇讗 谞讗诪专 讘讝讛 讛讚讬讜讟 讜砖驻讬专 拽专讬谞讗 讗谞驻砖讗讬 讞住讬讚 讜注讜砖讛 诇驻谞讬诐 诪砖讜专转 讛讚讬谉 诇讟讛专 讗砖讛 诇讘注诇讛. 讜注诪"砖 讘注谞讬讜转谞讜 讘住' 讛拽讟谉 专讗砖 讚讜讚 驻' 诪讟讜转 讚祝 拽诇"讙 讘住"讚:


讜诇讗 注讜讚 讗诇讗 讻诇 诪讛 砖讗谞讬 注讜砖讛 讗谞讬 谞诪诇讱 讘诪驻讬讘讜砖转 专讘讬 讜讻讜' 讜诇讗 讘讜砖转讬. 拽爪转 讬砖 诇讛专讙讬砖 讚讛讜诇"诇 讜讗讬谞讬 讘讜砖 讻讬 讛讬讻讬 讚谞拽讟 讘专讬砖讗 讗谞讬 谞诪诇讱. 讜讗驻砖专 讘诪讗讬 讚讗诪专讬谞谉 讘住讜祝 诪讻讬诇转讬谉 讻诇 转诇诪讬讚 砖讻讜注住 注诇讬讜 专讘讜 驻注诐 专讗砖讜谞讛 讜砖谞讬讛 讜砖讜转拽 讝讜讻讛 诇讛讘讞讬谉 讘讬谉 讚诐 讟诪讗 诇讚诐 讟讛讜专 讜诇讛讘讞讬谉 讘讬谉 讚讬谞讬 诪诪讜谞讜' 诇讚讬谞讬 谞驻砖讜转 讜讟注诪讗 诇驻讬 砖诪转讘讬讬砖 讜讗讝讬诇 住讜诪拽讗 讜讗转讬 讞讬讜专讗 讻诪"砖 砖诐 讛专讘 注讬讜谉 讬注拽讘. 讜讛讬讬谞讜 专讘讜转讬讛 讚讚讜讚 讚讗讞专 讚讻诪讛 驻注诪讬诐 谞转讘讬讬砖 诇驻谞讬 专讘讜 讗砖专 砖讻专讜 谞讜讚注 诇讛讘讞讬谉 讘讬谉 讟诪讗 诇讟讛讜专 讜讘讬谉 讚讬谉 诇讚讬谉 讗驻"讛 转讚讬专 讛讬讛 谞诪诇讱 讘专讘讜 讜诇讗 讛讬讛 住讜诪讱 注诇 讚注转讜 讜诇讗 注诇 诪讛 砖谞转讘讬讬砖 讻讘专 砖砖讻专讜 诇讻讜讬谉 讗诇 讛讗诪转 讜讝"砖 讻诇 诪讛 砖讗谞讬 注讜砖讛 讻诇 讚讬讬拽讗 讜讙诐 注讜砖讛 转讚讬专 讗谞讬 谞诪诇讱 讘讟讛专讜转 讜讚讬谞讬谉 讛讙诐 讚诇讗 讘讜砖转讬 诇砖注讘专 讻诇讜诪专 讚诇讗 讞砖砖转讬 诇诪讛 砖讘讬讬砖谞讬 讜讛讬讛 诇讬 诇讛诪谞注 砖讝讛 驻专讬 讛诪转讘讬砖 诇驻谞讬 专讘讜 诇讻讜讬谉 讗诇 讛讗诪转 讗驻"讛 讻诇 诪讛 砖讗谞讬 注讜砖讛 讜讻讜':
讗讞专讬 讻讜转讘讬 专讗讬转讬 诇讛专讘 驻专砖转 讚专讻讬诐 讚祝 诇"讜 讬砖讘 讜讚专砖 诪讗诪专讬谉 讘讛讛讬讗 讚讻诇 转诇诪讬讚 砖讻讜注住 讜讻讜' 讗讱 讙讘讛讜 讚专讻讬讜 诪讚专讻讬谞讜 注"砖 讜砖诐 专讗讬转讬 砖驻讬专砖 讘砖诐 专讘讜转讬讜 讚讛讗 讚讗讬讬转讬 讘住诪讜讱 转谞讗 诇讗 诪驻讬讘讜砖转 讜讻讜' 讛讜讗 诇讬砖讘 讗讬讱 讚讜讚 讛注"讛 拽专讗 诇专讘讜 讘砖诪讜 诇讝讛 讗讬讬转讬 讚讛讜讗 砖诐 讛转讜讗专 讜讛拽砖讛 讚诪砖诪注 诪专砖"讬 驻' 讞诇拽 讚砖专讬 诇讜诪专 诪讜专讬 专讘讬 驻'. 讜讞讬诇拽 讚诇讗 砖专讬 讗诇讗 讻砖讗讜诪专 诪讜专讬 驻' 讗讘诇 讗住讜专 诇讜诪专 驻' 诪讜专讬 讜讛讻讗 拽讗诪专 诪驻讬讘讜砖转 专讘讬 注"砖 讜讘住' 讗讜专 讬拽专讜转 讛拽砖讛 注诇 讞讬诇讜拽 讝讛 诪诪"砖 讘讙讬讟讬谉 讚祝 讬"讚 诪讬 谞转谉 诇讬谞讗讬 讗讘讗 注"砖. 讜讻谉 讬砖 诇讚拽讚拽 诪讚讜讻转讬 讟讜讘讗 讜诪讛诐 诪砖诇诪讛 讛注"讛 砖讛讬讛 讗讜诪专 讚讜讚 讗讘讬 讻诪讛 驻注诪讬诐 讗祝 讻砖诇讗 讛讬讛 诪讚讘专 讘转驻诇讛 诇驻谞讬 讛' 讻诪"砖 专讬砖 诪诇讻讬诐 讜讙诐 诪驻住讞讬诐 讚祝 拽讬"讘 讜诪注讬诇讛 讚祝 [讬"讝:] 砖讗诪专 专' 砖诪注讜谉 讬讜讞讗讬 讗讘讗:
讜讗讞讝讛 讗谞讻讬 诇讛专讘 诪讛专砖"讗 讘讗讙讚转讬讛 砖讛住讻讬诐 讚讛讗讬 诪驻讬讘讜砖转 讛讜讗 讘谉 讬讛讜谞转谉 讜讙专住讬谞谉 诪专讬讘 讘注诇 砖诪讜 注"砖 讜诇讗 讝讻专 砖专 讚讘专讬 讛转讜住' 驻' 讛注专诇 (讬讘诪讜转 讚祝 注"讟) 讙讘讬 诪驻讬讘讜砖转 砖讛讜拽注 讘砖讗诇转 讛讙讘注讜谞讬诐 砖讻转讘讜 诪砖诐 专"转 讚讛讗讬 诪驻讬讘砖转 讘谉 砖讗讜诇 砖谞拽专讗 讗讬砖 讘注诇 讘讚讘专讬 讛讬诪讬诐 讛讜讗 专讘讜 砖诇 讚讜讚 讜讙专住讬谞谉 讛讻讗 讗诇讗 讗讬砖 讘注诇 砖诪讜 讜讗讬谞讜 讘谉 讬讛讜谞转谉 注"砖 讜讛专讘 讝"诇 砖诐 驻' 讛注专诇 讛讝讻讬专 讚讘专讬讛诐 注"砖 讜讗讞专 讝诪谉 专讘 谞讝讚诪谉 诇讬讚讬 住' 诪拽讜诐 砖诪讜讗诇 讜讻诪讜 专讙注 谞专讗讛 诇讬 砖诐 讘砖注专 讛转讬专讜爪讬诐 砖讛砖讬讙 注诇 诪讛专砖"讗 讝"诇 讘讝讛 注"砖:

